text:
ၼၢင်းမူၼ်း ၵူၼ်းဝၢၼ်ႈသၢႆးၶၢဝ် ၸႄႈဝဵင်းမိူင်းယႆ ဝဵၵ်ႉသူၼ်ၶုတ်းၺႃးမၢၵ်ႇၾင်လိၼ်လႄႈမၢၵ်ႇ တႅၵ်ႇတိူဝ်ႉၺႃး မၼ်းၼၢင်း တၢႆထင်တီႈ ၼႂ်းသူၼ်၊ တီႈလွႆပၢင်ၵၢၼ်း ၾၢႆႇဢွၵ်ႇတၢင်းလူင် ဝၢၼ်ႈသၢႆးၶၢဝ်။
ဝၼ်းတီႈ 13/06/2017 ယၢမ်းဝၢႆးဝၼ်း 4:30 မူင်းပၢႆ ၼၢင်းမူၼ်း ဢႃယု 35 ပီ တင်းၵေႃႉပဵၼ်ၽူဝ်မၼ်းၼၢင်း ၵႂႃႇဝဵၵ်ႉသူၼ်တႃႇၽုၵ်ႇၶဝ်ႈၵၢပ်ႇ(ၶဝ်ႈၶႄႇ) တီႈၼႂ်းလွႆပၢင်ၵၢၼ်း။ ၼၢင်းမူၼ်း ဝဵၵ်ႉၺႃးသႂ်ႇ မၢၵ်ႇဢၼ်ၾင်လိၼ်ဝႆႉ ၼၼ်ႉ တႅၵ်ႇတိူဝ်ႉသႂ်ႇမၼ်းၼၢင်း လႆႈတၢႆထင်တီႈၵႂႃႇ တီႈၼႂ်းသူၼ် ဢၼ်မီးၾၢႆႇ ဢွၵ်ႇတၢင်းလူင် ဝၢၼ်ႈ သၢႆးၶၢဝ် ဢိူင်ႇဝၢၼ်ႈပုင်ႇ ၸႄႈဝဵင်းမိူင်းယႆ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ ဝႃႈၼႆ။
ၵူၼ်းၼႂ်းပိုၼ်ႉတီႈ ဢိူင်ႇဝၢၼ်ႈပုင်ႇ လၢတ်ႈၼႄၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၶဝ်သွင်ၵေႃႉ ၽူဝ်မေးၵႂႃႇႁဵတ်းႁႆႈ ၶဝ်ႈ ၵၢပ်ႇ ၽွင်းၼၼ်ႉ ၼၢင်းမူၼ်းသမ်ႉ ဝဵၵ်ႉၺႃးမၢၵ်ႇ ဢၼ်ၾင် လိၼ်ဝႆႉၼၼ်ႉလႄႈ တႅၵ်ႇသႂ်ႇတၢႆထင်တီႈ။ မႅၼ်ႈမိူဝ်ႈ ၵေႃႉပဵၼ်ၽူဝ် မၼ်းၼၢင်းသမ်ႉ ၵႂႃႇ လွမ်ႉႁူဝ်ႉ ယူႇလႄႈ ဢမ်ႇတၼ်းပဵၼ်သင်။ ၵဵဝ်ႇၵပ်းလွင်ႈ ၼႆႉ ၽူႈၵွၼ်းဢိူင်ႇ ဝၢၼ်ႈပုင်ႇ လႆႈၵႂႃႇလၢတ်ႈတီႈတပ်ႉသိုၵ်းမၢၼ်ႈ တပ်ႉမ 22 ဢၼ်ပၵ်းဝႆႉတီႈ ဝၢၼ်ႈၽႅၵ်ႈ။ တပ်ႉသိုၵ်းမၢၼ်ႈ ၸွႆႈၵမ်ႉ ထႅမ်ပၼ်မႃး ၼမ်ႉၼူမ်း 40 ဢႅပ်ႇလႄႈ ငိုၼ်း 3 မိုၼ်ႇပျႃး” ဝႃႈၼႆ။
“ၶၢဝ်ႇ SSPP/SSA တႄႉပိုၼ်ၽၢဝ်ႇဝႃႈ ၼၢင်းမူၼ်းၼႆႉ မီးလုၵ်ႈလၢင်းဝႆႉသၢမ်ၵေႃႉ မၼ်းၼၢင်း ပဵၼ်လုၵ်ႈ လုင်းထုၼ်း-ပႃႈၼုမ်ႇ ၸဝ်ႈၽူဝ်ပဵၼ် ၸၢႆးၶမ်း ယူႇဝၢၼ်ႈသၢႆးၶၢဝ် ဢိူင်ႇဝၢၼ်ႈပုင်ႇ ၸႄႈဝဵင်းမိူင်းယႆ”။
ၸုမ်းယိပ်းၵွင်ႈၵၢင်ႇ ဢၼ်တူင်ႉၼိုင်ၵႂႃႇမႃး ၼႂ်းပွတ်းတွၼ်ႈ ဢိူင်ႇဝၢၼ်ႈပုင်ႇ ၸႄႈဝဵင်းမိူင်းယႆၼၼ်ႉ မီးတပ်ႉ သိုၵ်းမၢၼ်ႈလႄႈ တပ်ႉသိုၵ်းပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး SSPP/SSA။ ၵူၺ်းၵႃႈ မၢၵ်ႇဢၼ် ၼၢင်းမူၼ်း ဝဵၵ်ႉၶုတ်းၺႃးၼၼ်ႉ ပဵၼ်မၢၵ်ႇၽႂ် ၸုမ်းလႂ် ဢမ်ႇပႆႇႁူႉ။


c: text/html

text:
ဢိင်ၼိူဝ်ၸဝ်ႈၶိုၼ်းသႂ် ၽူႈၵွၼ်းလုမ်း PI ဢၼ်ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ် လႆႈၵႂႃႇထိုင်တီႈဝဵင်းလူင် တႃႈၵုင်ႈ ၼေႇပျီႇတေႃႇ၊ လႆႈၵႂႃႇၶဝ်ႈႁူမ်ႈပၢင်ၵုမ် မိူၼ်ၼင်ႇ ၵၢၼ်ၵိုတ်းတိုၵ်းတူဝ်ႈမိူင်း (NCA) ၶွပ်ႈတဵမ်ပီသေ မီးၵၢၼ်ဢုပ်ႇဢူဝ်းထတ်းသၢင်ၶိုၼ်းလွင်ႈ NCA ၊ လွင်ႈဝၢင်းၽႅၼ်တႃႇမိူဝ်းၼႃႈ ၸိူဝ်းၼႆႉ။ ၶၢဝ်းတၢင်းၵိုတ်းတိုၵ်း မႃးၼႆႉ ၽွၼ်းလီမီးၸိူင်ႉႁိုဝ်၊ ၽွၼ်းၸႃႉ ဢၼ်တုမ်ႉယွၼ်ႈသမ်ႉမီးၸိူင်ႉႁိုဝ်ၼၼ်ႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႆႉ ၼင်ႇၼႆ။
ၸဝ်ႈၶိုၼ်းသႂ် ၽူႈၵွၼ်းလုမ်း PI
(တွၼ်ႈ 2 ။ သိုပ်ႇမႃးတွၼ်ႈ 1)
ထၢမ်-ပေႃးဝႃႈႁဝ်းၶႃႈတူၺ်း မိူၼ်ၼင်ႇဢၼ်ၸွမ်ၸိၵ်းသိုၵ်း ၽူႈၵွၼ်းသိုၵ်းသုင်သုတ်း ၸွမ်သိုၵ်းလူင်မိၼ်းဢွင်ႇလၢႆႇ လၢတ်ႈၵႂႃႇၼႆႉ တေၶႂ်ႈႁႂ်ႈၸၢဝ်းၶိူဝ်းႁူႉတူဝ်ဝႃႈ ထုၵ်ႇလႆႈယွၼ်ႇယၢၼ်း။ ၵူၺ်းၵႃႈၾၢႆႇသိုၵ်း လႄႈပိူင်ငဝ်ႈပိုင်းမိူင်း (လၵ်းမိူင်း) 2008 တႄႉ တေဢမ်ႇၸၢင်ႈယွၼ်ႇယၢၼ်းယဝ်ႉ၊ ၸွင်ႇၶႂ်ႈဝႃႈၼႆၶႃႈ?။
တွပ်ႇ-မၼ်းၶႂ်ႈဝႃႈၼႆႉ မိူၼ်ၼင်ႇ 2008 ၼႆႉ ၶႂ်ႈမူၼ်ႉမႄးလႆႈယူႇ၊ ၵူၺ်းၵႃႈယႃႉပႅတ်ႈသေတႅမ်ႈမႂ်ႇတႄႉ ၶဝ်ဢမ်ႇႁပ်ႉလႃးလႃး၊ မၼ်းပွင်ႇၸိူင်ႉၼၼ်။ 2008 ၼႆႉ တိုၼ်းလူဝ်ႇလႆႈႁပ်ႉ။ ပဵၵ်ႉသမ်ႉဝႃႈမိူဝ်ႈပီ 2008 ႁဵတ်းပၢင်ၵဵပ်းၵၢင်ၸႂ် ယင်ႇသဵင်ၵူၼ်းမိူင်းၼႆသေတႃႉၵေႃႈ ပၢင်ၵဵပ်းၵၢင်ၸႂ်ၼႆႉ မၼ်းဢမ်ႇလႆႈႁပ်ႉသဵင်ၵမ်ႉထႅမ် တင်းသဵင်ႈ ဢၼ်ဝႃႈၼႆႉၽႂ်ၵေႃႈႁူႉယူႇ။ ပဵၼ်ၸိူင်ႉႁိုဝ်ၵေႃႈယဝ်ႉ ၶဝ်ၵေႃႈပေႃးဢဝ်တၢင်းၵၢၼ်ဝႃႈ ပဵၼ်ၵူၼ်းမိူင်းၵမ်ႉထႅမ်ဝႆႉ၊ ၵွပ်ႈပိူဝ်ႈၼၼ် ႁဝ်းဢမ်ႇယွမ်းလႆႈၼႆ ၶဝ်တေၸုၵ်းၸိူင်ႉၼၼ်။
ထၢမ်-ပေႃးႁဝ်းတူၺ်းငဝ်းလၢႆးမိူဝ်ႈလဵဝ်ၼႆႉ ၵၢၼ်ၸႂ်ႉၸၢႆႇငိုၼ်းတွင်းၸိူဝ်းၼႆႉ ၾၢႆႇသိုၵ်းၶဝ်ၵေႃႈလၢတ်ႈၼႂ်း ပၵ်းပိူင် ဢၼ်ၶဝ်တမ်းဝႆႉဝႃႈ- တပ်ႉသိုၵ်းၼႆႉ တႃႇတေၵႅတ်ႇၵင်ႈ လၵ်းၵၢၼ်လူင် 3 ပိူင် ဢၼ်ပဵၼ်ဢႃႇၼႃႇ ၸိၵ်းၸွမ်ၶွင်ဝၢၼ်ႈမိူင်း၊ ပေႃးဝႃႈ တပ်ႉသိုၵ်းယွၼ်းငိုၼ်းတႃႇတေသိုဝ်ႉၵွင်ႈၵၢင်ႇ တႃႇတေၸႂ်ႉၼႂ်းၵၢၼ်ၵႅတ်ႇၶႄ ၸိူဝ်းၼႆႉ ၾၢႆႇလူင်ပွင်ၸိုင်ႈ တၵ်းတေဢမ်ႇလႆႈသၢၼ်ၶတ်း၊ တၵ်းတေလႆႈလူင်းလၢႆးမိုဝ်းပၼ်သေ ႁႂ်ႈလႆႈဢဝ်ငိုၼ်း Budget ၵႂႃႇၸႂ်ႉလႆႈလွတ်ႈလွတ်ႈလႅဝ်းလႅဝ်း။ ၾၢႆႇၼိုင်ႈၵေႃႈသမ်ႉဝႃႈ တေဢမ်ႇထတ်းသၢင်ၶိုၼ်းလႆႈ။
ပေႃးမိူၼ်ၸိူင်ႉၼၼ် ၾၢႆႇၼိုင်ႈၵေႃႈ တပ်ႉသိုၵ်းမၢၼ်ႈၼႆႉ သမ်ႉႁႅၼ်းသိုၵ်းလေႃႇတိုၵ်း ၸုမ်းၸၢဝ်းၶိူဝ်းယိပ်း ၵွင်ႈၵၢင်ႇယူႇတိၵ်းတိၵ်းၸိူဝ်းၼႆႉ၊ ပႃးၸဵမ်ၸုမ်းၸိူဝ်းလူင်းလၢႆးမိုဝ်းၵိုတ်းယိုဝ်းတူဝ်ႈမိူင်း (NCA) ယဝ်ႉၵေႃႈ ယင်းတိုၵ်ႉလေႃႇတိုၵ်းယူႇ ၸဵမ်ၸိူဝ်းၼႆႉ ၸွင်ႇမၼ်းတေမႃးၵမ်ႉထႅမ်ပၼ်ပၢင် NCA မူၼ်းမႃးလိူဝ်ၵဝ်ႇ ယူႇၶႃႈႁႃႉ?။
တွပ်ႇ- လွင်ႈၼႆႉမၼ်းပဵၼ်လွင်ႈဢၼ်ယွႆႈယႅမ်း ဢၼ်ဢူၼ်ႈဢွၼ်ႇ။ မိူၼ်ၼင်ႇမိူဝ်ႈလဵဝ်ၼႆႉ ပေႃးႁဝ်းတူၺ်း ႁဝ်းမီးဝႆႉၸုမ်းၵိုတ်းယိုဝ်းလႄႈ ၸုမ်းပႆႇၵိုတ်းယိုဝ်း။ ၸုမ်းဢၼ်ၵိုတ်းယိုဝ်းၵေႃႈ ၶဝ်ၼႄလွင်ႈၼႄတၢင်းမၼ်း လွင်ႈလႆႈလူင်းလၢႆးမိုဝ်းၵိုတ်းယိုဝ်း၊ ၸိူဝ်းဢၼ်ပႆႇလူင်းလၢႆးမိုဝ်းၵေႃႈ လၢတ်ႈၼႄလွင်ႈတၢင်းလွင်ႈဢမ်ႇလူင်း လၢႆးမိုဝ်း။
ၸိူဝ်းပဵၼ်ၸုမ်းယိပ်းၵွင်ႈသေၶဵင်ႇတႃႉယူႇၼႆႉ မၼ်းပဵၼ် 2 ၾၢႆႇ။ ၾၢႆႇၼိုင်ႈဝႃႈ ပေႃးဝႃႈႁဝ်းလူင်းလၢႆးမိုဝ်းၼႆ မၢၼ်ႈတေလႆႈၵိုတ်းယိုဝ်း၊ ၵွပ်ႈပိူဝ်ႈဝႃႈ ႁဝ်းလႆႈလူင်းလၢႆးမိုဝ်း ၶေႃႈတူၵ်းလူင်းၵိုတ်းယိုဝ်းပတ်းပိုၼ်ႉယဝ်ႉ။ မိူၼ်ၼင်ႇ RCSS/SSA မိူဝ်ႈၽွင်းၶဝ်လူင်းလၢႆးမိုဝ်းၼၼ်ႉ ပဵၼ်ၽွင်းၶဝ်တိုၵ်ႉယိုဝ်းၵၼ်ယူႇ၊ ပေႃးၼၼ်တၢင်းၾၢႆႇ RCSS/SSA ၵေႃႈဝႃႈ သူၸဝ်ႈတေသိုပ်ႇယိုဝ်းႁဝ်းယူႇႁႃႉ၊ မိူဝ်ႈလဵဝ်ႁဝ်းတေလူင်းလၢႆးမိုဝ်း၊ ပေႃးလူင်းလၢႆးမိုဝ်းယဝ်ႉ သူၸဝ်ႈယင်းတိုၵ်ႉယိုဝ်းယူႇၼႆၵေႃႈ ႁဝ်းလူဝ်ႇတိုၵ်းၶိုၼ်းႁၢဝ်ႈႁၢဝ်ႈႁႅင်းႁႅင်းၵူၺ်းယဝ်ႉ၊ ၵွပ်ႈပိူဝ်ႈဝႃႈ သူၸဝ်ႈတိုၼ်းဢမ်ႇၶႂ်ႈႁဵတ်းၸွမ်းၶေႃႈတူၵ်းလူင်း။
ဝၢႆးတူၵ်းလူင်းၵိုတ်းယိုဝ်းၵၼ်ၵႂႃႇၼႆႉ ၶဝ်ယိုဝ်းၵၼ်ၶိုၼ်း တင်းမူတ်းမီးမွၵ်ႈ 4 ပွၵ်ႈၵူၺ်း၊ ၵမ်းတီႈ 4 ဢၼ်ပဵၼ်မႃးမိူဝ်ႈဝၼ်းတီႈ 1 (ဢွၵ်ႊထူဝ်ႊၿိူဝ်ႊ) တီႈမိူင်းၵိုင်ၼႆႉ ႁၢဝ်ႈႁႅင်းသေပိူၼ်ႈ။ ပေႃးဢဝ်ၸိူဝ်းၼႆႉဝႃႈ တၢင်းၾၢႆႇတပ်ႉသိုၵ်းမၢၼ်ႈၼႆႉ တိုၼ်းၽိတ်းယူႇယဝ်ႉ၊ ၶဝ်တေၸၢင်ႈၼႄလွင်ႈတၢင်းဝႃႈ RCSS/SSA ႁဵတ်းၽိတ်းႁဵတ်းပိူင်ႈၸိူင်ႉၼၼ်ၸိူင်ႉၼႆ ၶႂ်ႈဝႃႈၵေႃႈတေဝႃႈယူႇ။ ၵူၺ်းၵႃႈၼႂ်း NCA လၢတ်ႈဝႆႉ တိုၼ်းတေဢမ်ႇလႆႈယိုဝ်း၊ မီးသင်ၵေႃႈတေလႆႈဢဝ်လၢႆးလီသေၵႄႈလိတ်ႈ။ ၾၢႆႇတပ်ႉသိုၵ်းမၢၼ်ႈ ဢမ်ႇဢဝ်လၢႆးလီၵႄႈလိတ်ႈသေ သမ်ႉဢဝ်လၢႆးဢဵၼ်ႁႅင်းၵႂႃႇၵႄႈလိတ်ႈၼႆႉ မၼ်းတိုၼ်းၽိတ်းယူႇ။
ၵူၺ်းၵႃႈ ၸုမ်းယိပ်းၵွင်ႈထႅင်ႈၾၢႆႇၼိုင်ႈသမ်ႉလၢတ်ႈဝႃႈ ပေႃးသူၵိုတ်းယိုဝ်းၵွၼ်ႇ ႁဝ်းၸင်ႇတေလူင်းလၢႆးမိုဝ်း။ ပေႃးဢမ်ႇၵိုတ်းႁဝ်းဢမ်ႇလူင်း၊ မၼ်းပဵၼ်ၸိူင်ႉၼႆ။ လၢႆးၸိူဝ်းၼႆႉ ႁဝ်းတေလႆႈထတ်းတူၺ်း ဢၼ်လီဢၼ်ၸႃႉမၼ်း၊ ပေႃးဝႃႈႁဝ်းဢမ်ႇထတ်းတူၺ်း မၼ်းၵေႃႈယၢပ်ႇ။
ယူႇတီႈၼၢင်းဢွင်ႇသၢၼ်းၸုၵျီႇၵေႃႈ မၼ်းၼၢင်းလၢတ်ႈမိူဝ်ႈ ဝၼ်းတီႈ 17 လိူၼ်ၵျူႊလၢႆႊ မိူဝ်ႈႁူပ်ႉထူပ်းၵၼ် တင်းၵူၼ်းလူင် ၸုမ်းဢမ်ႇလူင်းလၢႆးမိုဝ်းၸိူဝ်းၼၼ်ႉဝႃႈ- ၵဝ်ၶႃႈႁဝ်းၼႆႉ မိူဝ်ႈပီ 2012 လႆႈမႃးၶဝ်ႈၼႂ်း ပၢင်လိူၵ်ႈတင်ႈသေ လႆႈၶဝ်ႈၼႂ်းသၽႃး။ ယွၼ်ႉပိူဝ်ႈမီးၽူႈယႂ်ႇၵေႃႉၼိုင်ႈ ၾၢႆႇလူင်ပွင်ၸိုင်ႈ မႃးလၢတ်ႈၶႃႈဝႃႈ- ပီႈၼၢင်းဢိူၺ်း လူဝ်ႇလႆႈၼပ်ႉသၢင်ႈသေယွမ်းသဵင်ႇ/ၸုၼ်ႉဢိတ်းၼိုင်ႈ၊ ႁႂ်ႈပီႈၼၢင်းႁဝ်းၼပ်ႉသၢင်ႈသေ ယွမ်းသဵင်ႇသေၵမ်း မၼ်းဝႃႈၸိူင်ႉၼႆ။ သင်ၸိူဝ်ႉဝႃႈမႃးလၢတ်ႈဝႃႈ ပီႈၼၢင်းဢိူၺ်း ၶဝ်ႈပႃးလႃႈ၊ ႁဵတ်းႁိုဝ်ၵေႃႈ ပီႈၼၢင်းတိုၼ်းတေဢွင်ႇ (ပဵၼ်ၵၢၼ်)၊ တိုၼ်းတေပဵၼ်ၼင်ႇၸႂ်ယဝ်ႉၼႆတႄႉ ၶႃႈတိုၼ်းတေဢမ်ႇႁဵတ်း။ ၵွပ်ႈၼၼ် ႁဝ်းၵေႃႈဝႃႈႁဝ်းတေယွမ်းၸုၼ်ႉယွမ်းသဵင်ႇ၊ ၸင်ႇၵွႆႈၶဝ်ႈလိူၵ်ႈတင်ႈမႃး။ ယွၼ်ႉပိူဝ်ႈၶဝ်ႈလိူၵ်ႈတင်ႈ မႃးမိူဝ်ႈပီ 2012 လႄႈပီ 2015-2016 မိူဝ်ႈလဵဝ်ၼႆႉ ၶႃႈၵေႃႈမႃးပဵၼ်ၸိူင်ႉၼႆ။
တီႈၼႆႈၼႆႉ တၢင်းၵူၼ်းလူင်ၾၢႆႇၸုမ်းယိပ်းၵွင်ႈၵၢင်ႇသေ လုၵ်ႉၽိုၼ်ႉယူႇၸိူဝ်းၼၼ်ႉၵေႃႈ ၶႂ်ႈႁႂ်ႈဝူၼ်ႉတူၺ်း မိူၼ်ၼင်ႇၶႃႈႁဝ်းႁဵတ်းမႃး။ ၼပ်ႉသၢင်ႈသေယွမ်းသဵင်ႇသေၵမ်း၊ မၼ်းၼၢင်းဝႃႈၸိူင်ႉၼၼ်မႃး။
လွင်ႈတၢင်းၸိူဝ်းၼႆႉ ထုၵ်ႇလီလႆႈႁပ်ႉ ဢမ်ႇထုၵ်ႇလီလႆႈႁပ်ႉၼၼ်ႉ မၼ်းပဵၼ်ၶေႃႈတႅပ်းတတ်း ၶေႃႈဝူၼ်ႉသွၼ်ႇၶွင် ၽူႈယႂ်ႇၵူၼ်းလူင်ႁဝ်း။ ႁဝ်းၵေႃႈဢမ်ႇလၢတ်ႈဝႃႈ ႁဝ်းႁူႉၼမ်လိူဝ်ၶဝ်ၸဝ်ႈ၊ ၵူၺ်းၵႃႈ မိူဝ်ႈလဵဝ်ၼႆႉ ဢၼ်ၼႄႉၼွၼ်းၼႆႉတႄႉ ၸူဝ်ႈၵႃႈႁဝ်းတိုၵ်းယိုဝ်းၵၼ်ယူႇၼႆႉတႄႉ ၵူၼ်းမိူင်းတိုၼ်းတုၵ်ႉၶယူႇ တႄႉတႄႉယဝ်ႉ။ ၵွပ်ႈပိူဝ်ႈၵူၼ်းမိူင်းႁဝ်းတုၵ်ႉၶလႄႈႁဝ်းတေႁဵတ်းၸိူင်ႉႁိုဝ်ၼႆ တေလႆႈဝူၼ်ႉ။
မိူၼ်ၼင်ႇတၢင်းၾၢႆႇၸုမ်းလူင်းလၢႆးမိုဝ်းသေ ၵိုတ်းယိုဝ်းၵႂႃႇၼႆႉ 1.ၵူၼ်းမိူင်းၶႅၼ်းၸႂ်လူမ်ၸႂ်။ 2.ၵွင်ႈၵၢင်ႇႁဝ်း ၵေႃႈ ဢမ်ႇလႆႈဝၢင်းပၼ်မၢၼ်ႈ၊ ႁဝ်းယင်းယိပ်းဝႆႉယူႇ။ 3.မိူဝ်ႈဢွၼ်တၢင်းၼႆႉ ႁဝ်းပဵၼ်ၸုမ်းၼွၵ်ႈမၢႆမီႈ၊ မိူဝ်ႈလဵဝ်ႁဝ်းမႃးပဵၼ်ၸုမ်း ၼႂ်းတူင်ႇမၢႆမီႈ၊ ႁဝ်းၵေႃႈထၢင်ႇႁၢင်ႈၵႂႃႇမႃးလႆႈ။ 4.ပုၼ်ႈတႃႇတေဢုပ်ႇဢူဝ်း ၵၢၼ်မိူင်းၼႆႉ ႁဝ်းၵေႃႈဢုပ်ႇဢူဝ်းလႆႈၵူၺ်းဢမ်ႇၵႃး ၶဝ်ႈပႃးတႅပ်းတတ်းလႆႈ။ ၸုမ်းဢမ်ႇလူင်းလၢႆးမိုဝ်းၼႆႉ ဢုပ်ႇဢူဝ်းလႆႈယူႇ၊ ၵူၺ်းၵႃႈ ဢမ်ႇၸၢင်ႈတႅပ်းတတ်းသင်၊ ႁဝ်းၼႆႉၶဝ်ႈပႃးတႅပ်းတတ်းလႆႈ။ 5.ၵူႈပွၵ်ႈၼႆႉ ႁဝ်းတေၵႂႃႇႁႃတၢင်ႇမူႇတၢင်ႇၸုမ်းယၢပ်ႇတႄႉတႄႉ၊ တေၵႂႃႇႁႃၵူၼ်းမိူင်းၵေႃႈယၢပ်ႇ၊ မိူဝ်ႈလဵဝ်ၼႆႉ ႁဝ်းၵေႃႈထၢင်ႇႁၢင်ႈၵႂႃႇႁႃဢုပ်ႇဢူဝ်းတၢင်ႇမူႇတၢင်ႇၸုမ်းလႆႈ၊ ၵူၼ်းမိူင်းႁဝ်းၵေႃႈၶဝ်ႈႁႃလႆႈ၊ ဢၼ်ၼႆႉပဵၼ်ၽွၼ်းလီမၼ်း၊ ၶဝ်ဝႃႈၸိူင်ႉၼႆ။
ၵူၺ်းၵႃႈ ယွၼ်ႉပိူဝ်ႈလႆႈၽွၼ်းလီၸိူင်ႉၼႆလႄႈ ၵမ်းလိုၼ်းသုတ်းမႃးၼႆႉ ၵၢၼ်ႁဝ်းတေပဵၼ်ၵၢၼ်၊ ဢွင်ႇဢမ်ႇဢွင်ႇၼႆႉတႄႉ မၼ်းပဵၼ်ထႅင်ႈလွင်ႈၼိုင်ႈ၊ မီးတီႈႁဝ်းဢွၼ်ၵၼ်ၶတ်းၸႂ် ႁဝ်းဝႃႈၸိူင်ႉၼႆ။
(ၶႅၼ်းတေႃႈပႂ်ႉသိုပ်ႇဢၢၼ်ႇထႅင်ႈ တွၼ်ႈ 3)

robotstxt: allowed

filter: keep


text:
ၽူႈၵွၼ်းလုမ်း PI ၸဝ်ႈၶိုၼ်းသႂ်၊ ဢၼ်ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ်သေ လႆႈၵႂႃႇထိုင်တီႈဝဵင်းလူင် တႃႈၵုင်ႈ ၼေႇပျီႇတေႃႇ၊ လႆႈၵႂႃႇၶဝ်ႈႁူမ်ႈပၢင်ၵုမ် ၵၢၼ်ၵိုတ်းတိုၵ်းတူဝ်ႈမိူင်း (NCA) ၶွပ်ႈတဵမ်ပီ၊ မီးၵၢၼ်ဢုပ်ႇဢူဝ်းထတ်းသၢင်ၶိုၼ်းလွင်ႈ NCA ၼၼ်ႉ မၼ်းၸဝ်ႈဝႃႈ ဝၢၼ်ႈမိူင်းႁဝ်း၊ မိူင်းႁူမ်ႈတုမ်ႁဝ်းၼႆႉ ပေႃးဢမ်ႇမေႃၶိုင် ၸၢင်ႈပဵၼ်တေးၼႃး၊ ၵူၼ်းမိူင်းတႆးတေၸၢၵ်ႈ တုၵ်ႉၶထႅင်ႈ။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႆႉၼင်ႇၼႆ။
(တွၼ်ႈ 3 ၊ သိုပ်ႇမႃးတွၼ်ႈ 2)
ထၢမ်-ပေႃးယူႇတီႈၸဝ်ႈႁဝ်းသေထတ်းသၢင်တူၺ်း၊ ၵွပ်ႈသင်လႄႈၾၢႆႇသိုၵ်းၼႆႉ သမ်ႉႁႅၼ်းသိုၵ်းသေလေႃႇတိုၵ်း တၢင်းပွတ်းတွၼ်ႈတၢင်းႁွင်ႇၼႆႉ ႁၢဝ်ႈႁၢဝ်ႈႁႅင်းႁႅင်း၊ လႅပ်ႈတေပဵၼ်ၵွပ်ႈသင်ၶႃႈ?။
တွပ်ႇ-ပိူင်လူင်မၼ်း ပေႃးယူႇတီႈႁဝ်းတူၺ်းယူဝ်းယူဝ်းတႄႉ ၶဝ်တိုၼ်းဝႃႈယူႇၾၢႆႇပေႉပုၼ်ႈ။ ဢွၼ်တၢင်းၼႆႉ မၼ်းမီးၾၢႆႇသိုၵ်းလၢႆလၢႆၵူၺ်း ဢၼ်သၢၼ်ၶတ်းတီႈပွတ်းႁွင်ႇၼႆႉ။ မိူဝ်ႈလဵဝ်ၼႆႉ လူင်ပွင်ၸိုင်ႈ ဢၼ်ၼၢင်းဢွင်ႇသၢၼ်းၸုၵျီႇဢွၼ်ႁူဝ်ၵေႃႈ ယူႇၾၢႆႇလင်ဝႆႉ၊ ၵွပ်ႈပိူဝ်ႈၸိူင်ႉၼၼ် ႁဝ်းဢမ်ႇတၢပ်ႈလူဝ်ႇၵူဝ်သင်၊ ဢၼ်ႁဝ်းပွင်ႇၸႂ်တႄႉပဵၼ်ၸိူင်ႉၼၼ်၊ ၶႂ်ႈၽိတ်းၵေႃႈတေၽိတ်းယူႇ။
ၵွပ်ႈပိူဝ်ႈၼၼ် ၸွင်ႇသူတေလူင်းလၢႆးမိုဝ်းၼႄႇ ဢမ်ႇလူင်းလၢႆးမိုဝ်း၊ ၵႃႈၸူဝ်ႈသူဢမ်ႇလူင်းလၢႆးမိုဝ်း ႁဝ်းၵေႃႈတေယိုဝ်းတိၵ်းတိၵ်းၵူၺ်းယဝ်ႉ၊ ၵူၼ်းမိူင်းတုၵ်ႉၶၵေႃႈပၼ်မၼ်းတုၵ်ႉၶယဝ်ႉ၊ သုတ်းတီႈႁဝ်းယိုဝ်းမႃး 60 ပီယဝ်ႉ ၵူၼ်းမိူင်းတုၵ်ႉၶမႃးႁိုင်ယဝ်ႉလူး၊ တုၵ်ႉၶထႅင်ႈၵေႃႈ မၼ်းဢမ်ႇပူၼ်ႉလိူဝ် ဢၼ်တုၵ်ႉၶမႃးၵဝ်ႇၵဝ်ႇၼၼ်ႉ၊ ၾၢႆႇပိူၼ်ႈတေဝူၼ်ႉသွၼ်ႇၸိူင်ႉၼႆ။
တၢင်းၾၢႆႇႁဝ်းၼႆႉသမ်ႉ မၢင်ၽဝ်ႇၸၢင်ႈဝူၼ်ႉဝႃႈ- ယိုင်ႈမၢၼ်ႈယိုဝ်းယူႇၼႆႉ ႁဝ်းသမ်ႉၵႂႃႇလူင်းလၢႆးမိုဝ်းၼႆ မၼ်းဢမ်ႇမီးသရေႇၼႃႈတႃသင်။ ယွၼ်ႉပိူဝ်ႈၼၼ်လႄႈ ႁဝ်းၵေႃႈဢမ်ႇၸၢင်ႈလူင်းလၢႆးမိုဝ်း၊ သင်ၸိူဝ်ႉဝႃႈ ၶဝ်ၵိုတ်းယိုဝ်းတႄႉ ႁဝ်းၵေႃႈတေၸၢင်ႈလူင်းလၢႆးမိုဝ်းဢိူဝ်ႈ၊ မၢင်ၽဝ်ႇၵေႃႈ တေၸၢင်ႈဝူၼ်ႉၸိူင်ႉၼႆ။ ၵွပ်ႈပိူဝ်ႈၼၼ် ၽႂ်ၽိတ်းၽႂ်ထုၵ်ႇ ႁဝ်းဢမ်ႇဝႃႈ၊ ႁဝ်းထုၵ်ႇလီဢွၼ်ၵၼ်တူၺ်းသေ တႅပ်းတတ်းၵူၺ်း။
မီးထႅင်ႈလွင်ႈၼိုင်ႈ ၵၢၼ်ၵူႈသမ်ႇၵူႈပိူင်ၼႆႉ မၼ်းၵေႃႈမီးတီႈၵူၼ်းတၢင်းၼႂ်းၵူၺ်းဢမ်ႇၵႃး၊ မၼ်းမီးတီႈၵူၼ်းတၢင်းၼွၵ်ႈပႃး။ ၵူၼ်းတၢင်းၼွၵ်ႈၼႆႉ ဝႆႉၸႂ်ၼိူဝ်ၵၢၼ်မိူင်းႁူမ်ႈတုမ်ႁဝ်းၸိူင်ႉႁိုဝ်။ ပေႃးၶဝ်ႁၼ်ထိုင်ဝႃႈ ႁဝ်းတေလႆႈပၼ်ႁႅင်းတီႈလူင်ပွင်ၸိုင်ႈ ၼႆၵေႃႈမၼ်းတေပဵၼ်ယၢင်ႇၼိုင်ႈ၊ ပေႃးၾၢႆႇၼိုင်ႈသမ်ႉဝႃႈ ႁဝ်းလူဝ်ႇပၼ်ႁႅင်းတီႈၸုမ်းယိပ်းၵွင်ႈ ၸိူဝ်းလုၵ်ႉၽိုၼ်ႉယူႇ ၼႆၵေႃႈမၼ်းၸၢင်ႈပဵၼ် ယၢင်ႇၼိုင်ႈ။ ၸိူဝ်းၼႆႉ မၼ်းပဵၼ်ဢၼ်ထုၵ်ႇလႆႈဝူၼ်ႉသွၼ်ႇလီလီ တႅပ်းတတ်းဝႃႈ ႁဝ်းတေလူင်းလၢႆးမိုဝ်း ဢမ်ႇလူင်းလၢႆးမိုဝ်းၼၼ်ႉ။
ထၢမ်-ပေႃးၸိူင်ႉၼၼ် ၾၢႆႇၼိုင်ႈၶၢဝ်းတၢင်း ၼၢင်းဢွင်ႇသၢၼ်းၸုၵျီႇ ၵႂႃႇမိူင်းဝၼ်းတူၵ်းၵေႃႈ ပူတ်းပၢၵ်ႈ (ယုၵ်ႉလိူၵ်ႈ)ပႅတ်ႈ။ ၵၢၼ်ႁႅတ်ႉပၢႆးမၢၵ်ႈမီးတေႃႇမိူင်းမၢၼ်ႈၵေႃႈ ၵိုတ်းယိုတ်းပႅတ်ႈ။ ထႅင်ႈၾၢႆႇၼိုင်ႈၵေႃႈ ပေႃးတူၺ်းၸုမ်းယိပ်းၵွင်ႈၵၢင်ႇ ၸိူဝ်းယူႇၸွမ်းလႅၼ်လိၼ်မိူင်းၶႄႇၵေႃႈ သမ်ႉမီးဢၢႆသႅဝ်ဢွၵ်ႇမႃးဝႃႈ ၶႄႇၸၢင်ႈယူႇလင်ၵမ်ႉယၼ်ပၼ်ႁႅင်း၊ မိူၼ်ၸိူင်ႉၼင်ႇၵူဝ်းၵၢင်ႉ ဝႃႉ ၸဵမ်ၸိူဝ်းၼႆႉ။ ၵွပ်ႈၼၼ်လႄႈ ၵူၼ်းမိူင်းႁဝ်းၶႃႈၼႆႉ ထုၵ်ႇလီပဵၼ်ၸိူင်ႉႁိုဝ်၊ ၵၢၼ်ၽွမ်ႉႁူမ်ႈၼႂ်းတႆးၸိူဝ်းၼႆႉ ၵိုင်ႇလီႁၢင်ႈႁႅၼ်းၸိူင်ႉႁိုဝ်၊ ၼင်ႇႁိုဝ်ပေႃႈမႄႈၵူၼ်းမိူင်းႁဝ်းၶႃႈ ပေႃးလႆႈႁူႉႁၼ်ၸွမ်းၼၼ်ႉ ပိုင်ႈၸဝ်ႈႁဝ်းထတ်းသၢင်ပၼ်ၽွင်ႈၶႃႈ?။
တွပ်ႇ-မိူင်းႁဝ်းၼႆႉ တင်ႈတႄႇပီ 1947 တေႃႇထိုင် 1989 မၼ်းပဵၼ်ၶၢဝ်းယၢမ်း ဢၼ်ပဵၼ်သိုၵ်းၵတ်း ၼႂ်းလုမ်ႈၾႃႉ။ ၵွပ်ႈပိူဝ်ႈပဵၼ်သိုၵ်းၵတ်းၼႂ်းလုမ်ႈၾႃႉလႄႈ ႁဝ်းၵေႃႈလႆႈၶဝ်ႈပႃး။ ဢမႄႊရိၵၼ်ႊတင်းၶႄႇၼႆႉ ဢမ်ႇလႆႈယိုဝ်းၵၼ်၊ ၵူၺ်းၵႃႈ ၶႄႇၵေႃႈသမ်ႉၸႂ်ႉ ပၵပ ပႃႇတီႇၶွမ်ႊမိဝ်ႊၼိတ်ႉမိူင်းမၢၼ်ႈ။ တၢင်းၾၢႆႇဢမႄႊရိၵၼ်ႊၵေႃႈ သမ်ႉၸႂ်ႉ မသလ ဢၼ်ပဵၼ်ပႃႇတီႇၶွင်လူင်ပွင်ၸိုင်ႈ ဢူးၼေႇဝိၼ်း။ ႁဵတ်းၼၼ်သေ ယိုဝ်းၵၼ်မႃးၼႆႉ ဢၼ်လႆႈၶၢမ်ႇမႃး (ၺႃးၸၢၵ်ႇ)ပဵၼ်ၵူၼ်းမိူင်းတႆး၊ ဢၼ်ၼႃႇလိူဝ်ပိူၼ်ႈ ပဵၼ်မိူင်းတႆး။ မိူင်းတႆးၼႆႉ ပဵၼ်ပႃႇသိုၵ်းလူင် ပဵၼ်တေးၼႃးလူင်တႄႉတႄႉ။ မိူဝ်ႈလဵဝ်ၼႆႉၵေႃႈ ပဵၼ်ၸိူင်ႉၼႆ။ ပေႃးႁဝ်းတေဢမ်ႇမေႃသွၼ်ႇ ဢမ်ႇမေႃဝူၼ်ႉ ႁဝ်းႁူႉပုၼ်ႈတႃႇသုၼ်ႇလႆႈႁဝ်းပိူင်လဵဝ် မိူင်းတႆးႁဝ်းၼႆႉ ၸၢင်ႈပဵၼ်ၶိုၼ်း၊ မၢင်ၽဝ်ႇၵေႃႈတႄႇပဵၼ်ယဝ်ႉႁိုဝ်၊ ယွၼ်ႉပိူဝ်ႈဝႃႈ ပီႈၼွင်ႉၶႄႇၼႆႉ တင်ႈတႄႇ 2015 ႁူဝ်ပီမႃးၼႆႉ ၶဝ်တိုၼ်းလၢတ်ႈဝႃႈ ဢၼ်သုၵ်ႉသၵ်ႉယူႇၸွမ်းလႅၼ်လိၼ်ၶႄႇႁဝ်းၼႆႉ ပဵၼ်ဢမႄႊရိၵၼ်ႊ ၵေႃႇသၢင်ႈ ႁဵတ်းပဵၼ်မႃး။ ၵွပ်ႈၼႆ ၶႄႇၶဝ်ၵေႃႈတေၶတ်းၸႂ်ၵႅတ်ႇၶႄႁႄႉၵင်ႈ ပုၼ်ႈတႃႇၽွၼ်းလီၶဝ်။
ယွၼ်ႉပိူဝ်ႈၼၼ် ဢၼ်ပဵၼ်မႃးၸိူင်ႉၼၼ်ၼႆႉ ႁဝ်းသမ်ႉဢမ်ႇဝူၼ်ႉသွၼ်ႇၸွတ်ႇၸေးၼႆ မၼ်းတေယၢပ်ႇ။ ၼင်ႇႁိုဝ်မိူင်းႁဝ်းတေဢမ်ႇပဵၼ်သိုၵ်းၼႆႉ မၼ်းမီးတီႈဢၼ်ဝႃႈ- 1.ႁဝ်းယႃႇပေၸွမ်းၾၢႆႇမိူင်းဢဵၼ်ႁႅင်းလူင် ၶဝ်သေမိူင်း၊ မိူဝ်ႈလဵဝ် ဢၼ်မႃးၵဵဝ်ႇၶွင်ႈၸွမ်းၵၢၼ်မိူင်း ႁူမ်ႈတုမ်ႁဝ်းယူႇၼႆႉ မီးၸိုင်ႈမိူင်းလူင် 4 မိူင်း၊ ဢမႄႊရိၵၼ်ႊ၊ ၶႄႇ၊ ဢိၼ်ႊၻီႊယိူဝ်ႊ တင်းၵျပၼ်ႊ၊ တင်း 4 မိူင်းၼႆႉ ႁဝ်းပဵၼ်ဢူၺ်းလီလႆႈ၊ ၵူၺ်းၵႃႈ မိူင်းလႂ်ၵေႃႈႁဝ်းဢမ်ႇၸၢင်ႈပဵၼ်ၽူႈၶဵၼ်။ ပေႃးႁဝ်းမေႃၶိုင်ပွင် ႁႂ်ႈပဵၼ်ဢူၺ်းလီတင်းသဵင်ႈလႆႈၼႆ ဝၢၼ်ႈမိူင်းႁဝ်းၵေႃႈ တေၸၢင်ႈလႆႈၵတ်းယဵၼ်။
ဢၼ်ၼႆႉႁဝ်းလၢတ်ႈတႃႇတႆးၵူၺ်းဢမ်ႇၵႃး လၢတ်ႈပႃးတႃႇၽူႈဢွၼ်ႁူဝ်မိူင်းႁူမ်ႈတုမ်တင်းသဵင်ႈ၊ ဢမ်ႇၶႂ်ႈႁႂ်ႈ မိူင်းတႆးပဵၼ်တေးၼႃးၵေႃႈ ႁူႉတေလႆႈႁဵတ်းၸိူင်ႉၼၼ်။ မိူင်းႁူမ်ႈတုမ်ၵေႃႈ ဢမ်ႇၶႂ်ႈႁႂ်ႈပဵၼ်တေးၼႃးၵေႃႈ တေလႆႈႁဵတ်းၼႆ၊ တေလႆႈႁဵတ်းၵေႃႉၵၼ်တင်းၵူႈမိူင်း၊ ယႃႇပေႁႂ်ႈလႆႈပဵၼ်ၽူႈၶဵၼ်ၵၼ်သေမိူင်း၊ ၼႆႉပဵၼ်ထီႉၼိုင်ႈ။
ထီႉ 2 မိူဝ်ႈလဵဝ်ၼႆႉ ပေႃးလိူၼ်ၾႅပ်ႊၿိဝ်ႊရီႊမႃး ဢၼ်ႁဝ်းလူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်မႃးၵေႃႈ တဵမ် 70 ပီယဝ်ႉ၊ ႁဝ်းၵေႃႈတေမီးတိုဝ်ႉတၢင်း တႃႇတေလႆႈလၢတ်ႈၵႂၢမ်းထႅင်ႈ၊ ပေႃးဝႃႈထိုင်မႃးၶၢဝ်းၼၼ်ႉ ႁႂ်ႈၵူၼ်းမိူင်းတႆး ႁဝ်း ၸၢင်ႈလၢတ်ႈလႆႈ ပဵၼ်ပၢၵ်ႇၼိုင်ႈသဵင်လဵဝ်ၵၼ်၊ ႁဝ်းလူဝ်ႇသင် ႁဝ်းလူဝ်ႇဢွၼ်ၵၼ်ၶိုင်၊ ၼင်ႇႁိုဝ်တၢင်း ၾၢႆႇမၢၼ်ႈ လႆႈႁဵတ်းၸွမ်းၶေႃႈတူၵ်းလူင်း ၸွမ်သိုၵ်းလူင်ဢွင်ႇသၢၼ်း ႁဵတ်းမႃးပၼ်။ မၼ်းမီးတိုဝ်ႉတၢင်း တႃႇတေလႆႈလၢတ်ႈ ႁဝ်းၵေႃႈတိုၼ်းလူဝ်ႇလႆႈလၢတ်ႈ။
ထႅင်ႈလွင်ႈၼိုင်ႈ ၼၢင်းဢွင်ႇသၢၼ်းၸုၵျီႇၵေႃႈ ပဵၼ်လုၵ်ႈယိင်းၶွင် ၸွမ်သိုၵ်းလူင်ဢွင်ႇသၢၼ်း။ မၼ်းၼၢင်း သမ်ႉ ၵူၼ်းမိူင်းၵမ်ႉထႅမ်သေ မီးသဵင်ၵမ်ႉထႅမ်ၼမ်လိူဝ်သေပိူၼ်ႈ တၢင်းၼွၵ်ႈတၢင်းၼႂ်း။ ပေႃးႁဝ်းမေႃၶိုင်ၼႆ မၼ်းၵေႃႈပဵၼ်တိုဝ်ႉတၢင်းလီ၊ ပေႃးႁဝ်းဢမ်ႇမေႃၶိုင်ၵေႃႈ တေပဵၼ်တိုဝ်ႉတၢင်းႁၢႆႉ။ ႁဝ်းမုင်ႈမွင်းဝႃႈ ၵူၼ်းမိူင်းတႆးႁဝ်းၼႆႉ တေဢမ်ႇဝႆႉလူမ်လၢမ်မဝ်မၢင်သေ တေၶတ်းၸႂ်ၵၼ်တႄႉတႄႉၼႆ ႁဝ်းမုင်ႈမွင်း ၸိူင်ႉၼႆသေ ၶႂ်ႈတိုၵ်းသူၼ်းၼင်ႇၼႆ။
(ၶႅၼ်းတေႃႈပႂ်ႉသိုပ်ႇဢၢၼ်ႇထႅင်ႈတွၼ်ႈ 4)


text:
ပၢင်ၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉ လၢႆးပူင်သွၼ်လိၵ်ႈလၢႆးတႆး ပွၵ်ႈၵမ်း 4 တီႈၸႄႈဝဵင်းၼွင်ၶဵဝ် ၸတ်းႁဵတ်းပွႆးလူင်းပၢင်သွၼ် မီးၽူႈၶဝ်ႈႁူမ်ႈတင်းမူတ်း 100 ပၢႆ။
ဝၼ်းတီႈ 02/05/2017 ယၢမ်းဝၢႆးဝၼ်း 15:00-18:00 မူင်း ၵေႃလိၵ်ႈလၢႆးလႄႈ ၾိင်ႈငႄႈ တႆး ၸႄႈဝဵင်းၼွင်ၶဵဝ် ဢွၼ်ႁူဝ်ၼမ်းၼႃႈ ၸတ်းႁဵတ်းပွႆးလူင်းပၢင်သွၼ် မွပ်ႈယိုၼ်ႈပၼ်သူး ၼမ်ႉၸႂ် မေႃသွၼ် ၸိူဝ်းမႃးၾိုၵ်းၽွၼ်ႉလဵပ်ႈႁဵၼ်း။ ပွႆးလူင်းပၢင်သွၼ်ၼႆႉ ၸတ်းႁဵတ်း တီႈဝတ်ႉဝိႁၢရ်ၶူၵ်ႉ ၼမ်ႉ ၸႄႈဝဵင်းၼွင်ၶဵဝ် ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။
မေႃသွၼ်လူင် လုင်းၸၢႆးၾႃႈ မွၵ်ႈလၢတ်ႈၶေႃႈၵႂၢမ်း ၼႂ်းပၢင်ၵႅဝ်ႈဝႃႈ “ မိူဝ်ႈဢွၼ်တၢင်း ပူၼ်ႉ မႃးၼၼ်ႉ လိၵ်ႈတႆးႁဝ်း ဢမ်ႇလႆႈသွၼ်လွတ်ႈလွတ်ႈလႅဝ်းလႅဝ်း၊ ၵွပ်ႈၼႆလႄႈ ၵူၼ်းမေႃလိၵ်ႈတႆးၵေႃႈ မၼ်းဢေႇၼႃႇ၊ တေႃႈလဵဝ်ၼႆႉ ဝၢၼ်ႈမိူင်းၵေႃႈ လႅၵ်ႈလၢႆႈမႃးယဝ်ႉလႄႈ လႆႈသွၼ်လွတ်ႈလွတ်ႈ လႅဝ်းလႅဝ်းယဝ်ႉ။ ၶႂ်ႈႁႂ်ႈလိၵ်ႈတႆးႁဝ်းၶိုၼ်ႈယႂ်ႇမႂ်ႇသုင်ၵႂႃႇတၢင်းၼႃႈ ႁႂ်ႈဢွၼ်ၵၼ်သွၼ်ႁဵၼ်းလိၵ်ႈ လၢႆးႁဝ်းၼမ်ၼမ်။ ၼင်ႇႁိုဝ် ႁႂ်ႈပေႃးၶိုတ်းပဵင်းလိၵ်ႈပိူၼ်ႈ။ လိၵ်ႈပိူၼ်ႈတႄႉ မီးၽႅဝ်ၸၼ်ႉ 14 ယဝ်ႉ။ လိၵ်ႈတႆးႁဝ်းၵေႃႈ တေသိုပ်ႇသွၼ်ၵႂႃႇႁႂ်ႈမၼ်းပေႃး ထိုင်ၸၼ်ႉသိပ်း ယူႇ” ဝႃႈၼႆ။
ၵမ်ႈၼမ်ၼႆႉ ပီႈၼွင်ႉတႆးထၢင်ႇဝႃႈ ပီလႂ် ဢမ်ႇပီလႂ်ၵေႃႈ မႃးသွၼ် ၵ ၶ င ၵူၺ်း၊ တေႃႈလဵဝ်တႄႉ ဢမ်ႇၸႂ်ႈယဝ်ႉ လိၵ်ႈတႆးႁဝ်းၵေႃႈမီးၸၼ်ႉလိၵ်ႈမိူၼ်ပိူၼ်ႈယူႇ သင်ဝႃႈႁဵၼ်းသွၼ်ၸၼ်ႉငဝ်ႈယဝ်ႉ သိုပ်ႇၶိုၼ်ႈ ၸၼ်ႉၵၢင် ၸၼ်ႉသုင် ၵေႃႈလႆႈ ဝႃႈၼႆ။
ပွႆးလူင်းပၢင်သွၼ် လၢႆးပူင်သွၼ်လိၵ်ႈလၢႆးတႆး ၼႂ်းၸႄႈဝဵင်းၼွင်ၶဵဝ်ၼႆႉ မီးတူဝ်တႅၼ်း ၵေႃလိၵ်ႈလၢႆး လႄႈၾိင်ႈငႄႈတႆး မႃးၶဝ်ႈႁူမ်ႈမွၵ်ႇလၢတ်ႈၶေႃႈၵႂၢမ်း မိူၼ်ၼင်ႇ ၵေႃလိၵ်ႈလၢႆး ဝဵင်းတူၼ်ႈတီး၊ ဝဵင်း ပၢင်ဢူႈ၊ ဝဵင်းၼွင်ၶဵဝ်၊ ၸဝ်ႈတူၼ်ၶူး ဝတ်ႉၸေႃးတိၵႃႇရုင်ႇ ၸႄႈဝဵင်းၵျွၵ်ႉမႄးလႄႈ မေႃ သွၼ်ၸၢႆးၾႃႈ ၸဵမ်ၸိူဝ်းၼႆႉ ဝႃႈၼႆ။
ၸၢႆးဢွင်ႇမိူင်း ၽူႈပွင်ၵၢၼ်ၼႂ်းၵေႃလိၵ်ႈလၢႆးၾိင်ႈငႄႈတႆး/ ႁူဝ်ပဝ်ႈပႃႇတီႇႁူဝ်သိူဝ် ဝဵင်းၼွင်ၶဵဝ် လၢတ်ႈဝႃႈ “ မေႃသွၼ်ၸိူဝ်းမႃး ၶဝ်ႈႁူမ်ႈလဵပ်ႈႁဵၼ်းၼႆႉ သင်ဝႃႈ ႁူင်းႁဵၼ်းလူင်ပွင်ၸိုင်ႈမၢၼ်ႈ ပိုတ်ႇၼႂ်းလိူၼ်ၵျူၼ်ႊ တေထိုင်မႃးၸိုင် ႁႂ်ႈမေႃသွၼ်ၶဝ်ၵူႈၵေႃႉ ႁၢင်ႈႁႅၼ်းတူဝ်ႈတၼ်းၵၼ်ဝႆႉ” ဝႃႈၼႆ။
ပၢင်ၾိုၵ်းၽွၼ်ႉ လၢႆးပူင်သွၼ်လိၵ်ႈလၢႆးတႆး ၸႄႈဝဵင်းၼွင်ၶဵဝ် ပွၵ်ႈၵမ်း 4 ၼႆႉ တင်းမူတ်း မေႃသွၼ် မႃးၶဝ်ႈႁူမ်ႈလဵပ်ႈႁဵၼ်း 98 ၵေႃႉ၊ ၵမ်ႈၼမ် ပဵၼ်မေႃသွၼ်ယူႇၼႂ်းၸႄႈဝဵင်းၼွင်ၶဵဝ် ။ ၼွၵ်ႈလိူဝ်ၼၼ်ႉ ၸႄႈဝဵင်းတူၼ်ႈတီး 2 ၵေႃႉလႄႈ ၸႄႈဝဵင်းၵျွၵ်ႉမႄး 2 ၵေႃႉ ၸဵမ်ၸိူဝ်းၼႆႉ။
ပၢင်ၾိုၵ်းၽွၼ်ႉ လၢႆးပူင်သွၼ်လိၵ်ႈလၢႆးတႆးၼႆႉ တႄႇဢဝ်ဝၼ်းတီႈ 18 လိူၼ်ဢေႊပရိူဝ်ႊတေႃႇထိုင် ဝၼ်းတီႈ 30 လိူၼ် ဢေႊပရိူဝ်ႊ 2017။ ၶူးပူင်သွၼ်သမ်ႉ ပဵၼ်မေႃသွၼ်လူင် ၸၢႆးၾႃႈ ၼမ်းၼႃႈ ပူင်သွၼ်ပၼ်ၵႂႃႇ ဝႃႈၼႆ။


text:
ၸုမ်းၵေႃတႆးဢွၼ်ႁူဝ် ၸတ်းႁဵတ်းပၢင်ဢုပ်ႇၵုမ် တႃႇႁၢင်ႈႁႅၼ်းလၵ်းသုတ်ႇၵၢၼ်ႁဵၼ်း ၼႂ်းၸၼ်ႉၸွမ်တႆး ၽူႈမီးပိုၼ်ႉႁူႉပၢႆးႁၼ် ၶဝ်ႈႁူမ်ႈဢုပ်ႇၵုမ်တင်းၼမ်။
ဝၼ်းတီႈ22/02/2017 ၸုမ်းၵေႃတႆး Kaw Dai Organization ၸတ်းႁဵတ်းပၢင်ႁူပ်ႉထူပ်း ဢုပ်ႇၵုမ်ၵၼ် တႃႇႁၢင်ႈႁႅၼ်းလၵ်းသုတ်ႇၵၢၼ်ႁဵၼ်း ၸၼ်ႉၸွမ် တႆး မီး Dr.ၸၢႆးသၢင်ႇဢၢႆႈ၊ Dr.ၸၢႆးၼေႃႇၶိူဝ်း၊ Dr.ၸၢႆးၶမ်းမိူင်း၊ လုင်းၸၢႆးဢေးမွင်ႇ၊ ၶူးပူင်သွၼ်လူင်ၸၢႆးၾႃႈ၊ ၸၢႆးၽူင်းၶွင်ႇ ၶူးသွၼ်ၼႂ်းၵေႃတႆး ဢိၵ်ႇၽူႈသူၼ်ၸႂ် ၶဝ်ႈႁူမ်ႈၸမ် 20ၵေႃႉ။ ပၢင်ဢုပ်ႇဢူဝ်း ၸတ်းႁဵတ်းတီႈ ႁူင်းႁဵၼ်းၵေႃတႆး ၵႃလီႉ ၸႄႈဝဵင်းၵုၼ်ႁဵင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။
ယိူင်းဢၢၼ်းဢၼ်ၸတ်းႁဵတ်းပၢင်ဢုပ်ႇၵုမ်ၼႆႉ ပေႃးပိုတ်ႇၸၼ်ႉၸွမ်တႆးမႃးယဝ်ႉ တေပူင်သွၼ်ပၼ်သင် ? ၸိူင်ႉႁိုဝ်? ႁႂ်ႈပေႃးၸၢင်ႈႁၢင်ႈႁႅၼ်းဝႆႉၼႆလႄႈ ၸင်ႇမွၵ်ႇၽူႈႁူႉႁၼ်မႃးသေ ယွၼ်းတၢင်းႁၼ်ထိုင်လႄႈ ၵၢၼ် ဝၢင်းၽႅၼ် ။ လႆႈႁူႉဝႆႉဝႃႈ ဢွၼ်တၢင်းသုတ်း တေပူင်သွၼ်ၵႂႃႇ4 ပၢႆး 1.ပၢႆးပိုၼ်း၊ 2.ပၢႆးတူင်ႇဝူင်းၵူၼ်း၊ ပၢႆး Com puter /IT လႄႈတင်းပၢႆးဢိင်းၵလဵတ်ႈ – ဝႃႈၼႆ။
ၸၢႆးလႅင်းၶမ်း ၽူႈၶဝ်ႈၸုမ်းၵေႃတႆး လၢတ်ႈဝႃႈ-“ၸၼ်ႉၸွမ်ဢၼ်တေပိုတ်ႇတီႈၵႃလီႉၼႆႉ မီးယိူင်းဢၢၼ်းဝႃႈ ၶႂ်ႈပိုတ်ႇႁၢင်ပီ 2017 ၼႆႉ ၵူၺ်းၵႃႈတႃႇတေပဵၼ်မႃးၵေႃႈဢမ်ႇငၢႆႈ ၼင်ႇႁိုဝ်တေပဵၼ်မႃးၼၼ်ႉၵေႃႈ လူဝ်ႇတၢင်း ႁူမ်ႈမိုဝ်းတီႈ ပီႈၼွင်ႉႁဝ်းတင်းၼမ်ယူႇ၊ လိၵ်ႈလၢႆးပၢႆးပၺ်ၺႃၼႆႉ မၼ်းလမ်ႇလွင်ႈတွၼ်ႈတႃႇ ၸိူဝ်ႉၸၢတ်ႈတႄႉ တႄႉ ၶႂ်ႈႁႂ်ႈပီႈၼွင်ႉႁဝ်းၶႃႈ ပေႃႈမႄႈလုၵ်ႈႁဵၼ်းၵူႈၵေႃႉ ဢွၼ်ၵၼ်ပၼ်ႁႅင်း လုၵ်ႈလၢၼ်ႁဵၼ်းဢဝ် ပၢႆးပၺ်ၺႃၼမ်ၼမ် သေၵမ်း ” ဝႃႈၼႆ။
ၸၢႆးၽူင်းၶွင်ႇ ၵေႃႈယၢမ်ႈလၢတ်ႈဝႃႈ – “ၶႂ်ႈႁႂ်ႈပီႈၼွင်ႉႁဝ်းၶႃႈ ဢွၼ်ၵၼ်သႂ်ႇၸႂ်လႄႈပၼ်ႁႅင်းပၢႆးပၺ်ၺႃ ၼမ် ၼမ် ယွၼ်ႉဝႃႈ ၵၢပ်ႈပၢၼ်မိူဝ်ႈလဵဝ်ၼႆႉ ပိူၼ်ႈဢဝ်တၢင်းႁူႉတၢင်းႁၼ်ၶေႉၶဵင်ႇၵၼ်ယဝ်ႉ ၼင်ႇႁိုဝ်ႁဝ်းပေႃး တေ ၶိုတ်းၸၼ်ႉလုမ်ႈၾႃႉ ပဵင်းပိူၼ်ႈၼၼ်ႉ ႁႂ်ႈဢွၼ်ၵၼ်လဵပ်ႈႁဵၼ်းဢဝ်တၢင်းႁူႉၵၼ်ၼမ်ၼမ် သေၵမ်း-ဝႃႈၼႆ ။
မိူဝ်ႈဝၼ်းတီႈ 11-12/12/2016 ၸုမ်းၵေႃတႆး ဢွၼ်ႁူဝ်ၸတ်းႁဵတ်းပၢင်ဢုပ်ႇဢူဝ်း တီႈ ႁူင်းႁႅမ်း သၵၢႆးဝိဝ်ႊ (Sky View) ၸႄႈဝဵင်းလႃႈသဵဝ်ႈသေ ၶပ်းၶိုင်ႁၢင်ႈႁႅၼ်း တႃႇၵေႃႇတင်ႈၸၼ်ႉၸွမ်တႆး ။ တီႈပၢင်ၵုမ်ၼၼ်ႉ မီးၽူႈလူင်ႉလႅၼ်ႇမိူၼ်ၼင်ႇ ၸဝ်ႈၶူးသုၶမ်း၊ Dr.ၸၢႆးၼေႃႇၶိူဝ်း၊ ၶူးပူင်သွၼ်လူင်ၸၢႆးၾႃႈ ၊Dr.ၸၢႆးဢူး ၊Dr.ၸၢႆးသၢင်ႇဢၢႆႈ ဢိၵ်ႇသင်ၶၸဝ်ႈ ၽူႈယႂ်ႇၵူၼ်းလူင် လႄႈၸုမ်းတူင်ႇဝူင်းၵူၼ်းၵမ်ႈၽွင်ႈ ၶဝ်ႈႁူမ်ႈမွၵ်ႈ 40 ၵေႃႉ ။
ၸၼ်ႉၸွမ်တႆးၼႆႉ မိူဝ်ႈၵွၼ်ႇဢမ်ႇတွၼ်ႉယၢမ်ႈမီးမႃး ဢၼ်ႁၢင်ႈႁႅၼ်းတေၵေႃႇသၢင်ႈ ပွၵ်ႈၵမ်းၼႆႉတေလႆႈဝႃႈ ပဵၼ်ၸၼ်ႉၸွမ်တႆးလင်ႁႅၵ်ႈ ၼႂ်းၵၢၼ်ႁဵၼ်းၵၢၼ်သွၼ်လေႃးၵီႇ။ ၸၼ်ႉၸွမ်ပုတ်ႉထတႄႉ ၸဝ်ႈၶူးလူင် Dr. ၶမ်းမၢႆ ထမ်မသႃမိပဵၼ်ၵဝ်ႉၵၼ်းသေ ပူၵ်းတင်ႈဝႆႉ တီႈဝဵင်းတူၼ်ႈ တီး မိူဝ်ႈႁူဝ်ပီ 2016 ။


text:
Welcome to Tai freedom
လုၵ်ႈလဵင်ႉ ဢဝ်ၽႃႉၽၼ်း လုၵ်ႈမေးပေႃႈလဵင်ႉ မၢတ်ႇၸဵပ်းႁႅင်း ၸမ်ထိုင်သၢႆၸႂ်
- Created on 06 June 2017
- Written by တႆးလွတ်ႈလႅဝ်း
တီႈလၢၼ်ႉၶၢႆ ၶိူင်ႈၶူဝ်းႁိူၼ်း ၼႂ်းပွၵ်ႉႁူဝ်ၼွင် ၸႄႈဝဵင်းၼမ်ႉၶမ်း မိူင်းတႆးပွတ်းႁွင်ႇ ၵိူတ်ႇလွင်ႈ လုၵ်ႈလဵင်ႉ(လုၵ်ႈၸၢင်ႈ) ဢဝ်ၽႃႉၽၼ်းၶိုၼ်း မေးၼၢင်း လႄႈ လုၵ်ႈယိင်း ပေႃႉလဵင်ႉၸဝ်ႈၶွင်လၢၼ်ႉ မၢတ်ႇၸဵပ်းလိူဝ်ႁႅင်း ထိုင်တီႈလႆႈမႆႈၸႂ်ၸွမ်း တႃႇလွင်ႈလွတ်ႈၽေး သၢႆၸႂ် တင်းသွင်ၵေႃႉ ၼႆယဝ်ႉ။
တပ်ႉမတေႃႇမၢၼ်ႈဝႃႈ သိုၵ်းၶၢင် KIA ယွၼ်းၶွၼ်ႇ ယေးငိုၼ်း-CB 600-သႅၼ်
- Created on 05 June 2017
- Written by တႆးလွတ်ႈလႅဝ်း
ယူႇတီႈလုမ်း ဢွၼ်ႁူဝ် ၽၢႆႇၵႅတ်ႇၶႄ တပ်ႉမတေႃႇမၢၼ်ႈသေ ဢွၵ်ႇၶၢဝ်ႇဝႃႈ တပ်ႉသိုၵ်းလွတ်ႈလႅဝ်း သဝ်းၶေႃၶၢင် (KIO/KIA) ၵႂႃႇပၼ်လိၵ်ႈလွၵ်ႇငိူတ်ႈတီႈ ယေးငိုၼ်း-CB ဢၼ်မီးတီႈ ပွၵ်ႉၸၢၼ်း ဝဵင်းမူႇၸေႊ မိူင်းတႆးပွတ်းႁွင်ႇ ႁႂ်ႈသႂ်ႇပၼ်ၶွၼ်ႇ တႃႇငိုၼ်း 600-သႅၼ်ပျႃး ၼႆယဝ်ႉ။
ၵူၼ်းမိူင်းယဵပ်ႇၺႃးမၢၵ်ႇႁၢင်ႈ သိုၵ်းပလွင်ႈ TNLA တၢႆထင်တီႈ 1 ၵေႃႉ
- Created on 04 June 2017
- Written by တႆးလွတ်ႈလႅဝ်း
ၵူၼ်းမိူင်း ၼႂ်းဢိူင်ႇၼမ်ႉတူၺ် ၸႄႈဝဵင်းၵျွၵ်ႉမႄး ၵႂႃႇယဵပ်ႇၺႃးမၢၵ်ႇႁၢင်ႈ သိုၵ်းပလွင်ႈ TNLA တၢႆထင်တီႈ 1 ၵေႃႉ တီႈႁိမ်းဝၢၼ်ႈလွႆပႅၵ်ႇ ဢိူင်ႇလွႆပႅၵ်ႇ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။
ၽူႈၵုမ်းထတ်းလိၵ်ႈ လႄႈ ၽူႈတႅမ်ႈပွင်ႈၵႂၢမ်း ၽိုၼ်ၶၢဝ်ႇ The Voice ထုၵ်ႇၺွပ်း
- Created on 03 June 2017
- Written by တႆးလွတ်ႈလႅဝ်း
ပိူဝ်ႈယွၼ်ႉ တႅမ်ႈလိၵ်ႈ “ကျည်ထောင်စုသစ္စာ” ၵိူဝ်ႉၸိူင်း “ပြည်ထောင်စုသစ္စာ” ၶွင်တပ်ႉမတေႃႇမၢၼ်ႈ ပိုၼ်ဢွၵ်ႇၼႂ်းၽိုၼ်ၶၢဝ်ႇ ဝႃႈၼႆသေ ဢူးၵျေႃႇမိၼ်းသူၺ်ႇ ၵေႃႉပဵၼ် ၽူႈၵုမ်းထတ်းလိၵ်ႈ လႄႈ ပျိတိသျႃႉၵူဝ်ႇၵူဝ်ႇမွင်ႇ ၽူႈတႅမ်ႈပွင်ႈၵႂၢမ်း ၽိုၼ်ၶၢဝ်ႇ The Voice ထုၵ်ႇၺႃးပလိၵ်ႈမၢၼ်ႈ ၸႂ်ႉမတ်ႉတႃႇ 66-(ဃ) ပိုတ်ႇၶတီး တိၺွပ်းၵုမ်းၶင်ဝႆႉ။
ၵၢၼ်လူင်းပိုၼ်ႉတီႈၵူတ်ႇထတ်း EIA/SIA ဢၼ်မႂ်ႇ ႁဵတ်းႁႂ်ႈၵူၼ်းမိူင်း လွမ်မႆႈၸႂ်တႃႇသိုပ်ႇၶႂၢၵ်ႈ ၶုတ်းထၢၼ်ႇႁိၼ် ၼႂ်းပိုၼ်ႉတီႈၼမ်ႉမ
- Created on 03 June 2017
- Written by တႆးလွတ်ႈလႅဝ်း
More Articles...
- ၸုမ်းငမ်းယဵၼ် RCSS ၸတ်းပၢင်သပ်းလႅင်းၶိုၼ်း ၵဵဝ်ႇလွင်ႈ ပၢင်ၵုမ်လူင် ပၢင်လူင် ပွၵ်ႈ-2 ဢၼ်ယဝ်ႉၵႂႃႇ
- လုမ်းၵပ်းသၢၼ် RCSS ဝဵင်းမိူင်းတူၼ် ဢွၼ်ႁူဝ်ၸတ်းႁဵတ်း ပၢင်လူင်းၵၢၼ်သွၼ် တီႈဝဵင်းပုင်ႇပႃႇၶႅမ်း
- ပၢင်ပိုတ်ႇႁူင်းႁဵၼ်း လႄႈ ပၢင်ႁူပ်ႉထူပ်း ပေႃႈမႄႈလုၵ်ႈႁဵၼ်း တီႈငဝ်ႈၸိုင်ႈလွႆတႆးလႅင်း
- ၽိတ်ႈပၢင်းသင်ႇၶၸဝ်ႈ ၶိုၼ်ႈပၢင်ၽိုၵ်းၽွၼ်ႉ ၼႃႈၵၢၼ်ပုတ်ႉထ သႃႇသၼႃႇ ပွၵ်ႈၵမ်း (8) တီႈမိူင်းမၢဝ်း
- ပၢင်ပိုတ်ႇၵၢၼ်သွၼ် ငဝ်ႈၶၢမ်ႇပိုၼ်ႉၵၢၼ်သိုၵ်း ၸုပ်ႈ 17 ပၢတ်ႈ 3 တီႈငဝ်ႈၸိုင်ႈလွႆတႆးလႅင်း


text:
ၶွင်ႇသီႇဢဝ်ၶိုၼ်းၸိုင်ႈတႆး RCSS တေၶတ်းၸႂ်ၽိုၼ်ႉၽူး ၼမ်ႉၸႂ်ပၢင်လူင်၊ ၵႂၢမ်းမၼ်ႈပၢင်လူင်။ ၵူၺ်းၵႃႈဢမ်ႇၸႂ်ႈ RCSS ၵူၺ်း ပိူင်လူင်မၼ်း ယူႇတီႈၵၢင်ၸႂ်ၵူၼ်းမိူင်းတႆးတင်းမူတ်း၊ ယူႇတီႈႁႅင်းၽွမ်ႉႁူမ်ႈၵၼ်။ လွင်ႈၼႆႉ ၽူႈၼမ်းၼႂ်း 3 ၸဝ်ႈသိုၵ်းၸၢႆးငိုၼ်း RCSS တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။
ထၢမ်-ယူႇတီႈ RCSS သေ တေၶတ်းၸႂ်ၽိုၼ်ႉၽူႈၶိုၼ်း ၼမ်ႉၸႂ်ပၢင်လူင်၊ ၵႂၢမ်းမၼ်ႈပၢင်လူင်။ ၵွပ်ႈၼၼ် ပေႃးဝႃႈႁဝ်းၶႃႈတူၺ်းၼႆႉ ဢိင်ၼိူဝ်လိၵ်ႈႁူမ်ႈမၢႆပၢင်လူင်သေ လႆႈၶဵၼ်ႇတႅမ်ႈမႃးၼႂ်းပိူင်ငဝ်ႈပိုင်းမိူင်း 1947 ၊ တႅမ်ႈဝႃႈ- ပေႃးတဵမ်သိပ်းပီယဝ်ႉ ဢမ်ႇၶႂ်ႈယူႇႁူမ်ႈႁွမ်းၸွမ်းၵၼ်ၵေႃႈ ၽၢတ်ႈဢွၵ်ႇလႆႈ။ ၽိူဝ်ႇမႃးတူၺ်း ဢၼ်ၾၢႆႇတပ်ႉသိုၵ်းၶဝ်တၢင်ႇယိုၼ်ႈၵမ်းၼႆႉသမ်ႉဝႃႈ တိုၼ်းတေဢမ်ႇလႆႈၽၢတ်ႇဢွၵ်ႇ၊ ၼႂ်း 2008 ၵေႃႈဝႃႈၼၼ်။ ၵွပ်ႈၼၼ် လွင်ႈၼႆႉ တေႁဵတ်းႁိုဝ်၊ မၼ်းဢမ်ႇမႃးယႃႉတၢင်းမုင်ႈမွင်း RCSS ၶႃႈႁႃႉ?။
တွပ်ႇ-လွင်ႈၼႆႉ မၼ်းဢမ်ႇၸႂ်ႈ RCSS ႁဝ်းၵူၺ်း။ ပေႃးဢဝ်ၵူၼ်းမိူင်းတႆးႁဝ်းဝႃႈတႄႉ ၵွပ်ႈပိူဝ်ႈႁဝ်းၶႃႈၼႆႉ ႁဝ်းပဵၼ်ၸိူဝ်ႉၶိူဝ်း ၸိူဝ်ႉၸၢတ်ႈ ဢၼ်လႆႈလူင်းလၢႆးမိုဝ်း လိၵ်ႈႁူမ်ႈမၢႆပၢင်လူင် မႃးၼၼ်ႉယဝ်ႉ။ ၸၼ်ႉထၢၼ်ႈဢၼ်ႁဝ်းႁဵတ်းယူႇ ဢုပ်ႇၵၼ်ယူႇတေႃႈလဵဝ်ၼႆႉ ပေႃးဝႃႈမၼ်းဢွၵ်ႇၼွၵ်ႈၶွပ်ႇ လိၵ်ႈႁူမ်ႈမၢႆပၢင်လူင်ၼႆ မၼ်းတေႁပ်ႉၵၼ်ယၢပ်ႇ။ ၵူၺ်းၵႃႈ မၼ်းတေမႃးဢိင်ၼိူဝ်ႁႅင်းၽွမ်ႉႁဝ်းၶႃႈ။
မိူဝ်ႈလဵဝ်ၼႆႉ ပေႃးဢဝ်ၵၢၼ်မိူင်းဝႃႈ ၶဝ်ၵေႃႈဝႃႈလႅၵ်ႈလၢႆႈမႃးပဵၼ်ၻီႊမူဝ်ႊၶရေသီႊ၊ ပေႃးၸိူင်ႉၼၼ် ဢဝ်သဵင်ၵူၼ်းတင်းၼမ်ဝႃႈ။ ပေႃးမီးပၢင်လိူၵ်ႈတင်ႈ ပေႃးမီးသၽႃးမႃး ပိူၼ်ႈဢဝ်ၶႅပ်းၵၢင်ၸႂ်သေတႅပ်းတတ်းၵူၺ်း၊ ၼႂ်းသၽႃးမိူဝ်ႈလဵဝ်ၼႆႉ ႁဝ်းၵေႃႈႁၼ်ၵၼ်ယူႇ ၽႂ်ႁႅင်းၼမ်၊ ၽႂ်မီးသဵင်ၼမ်၊ ၽႂ်မီးတႅၼ်းၽွင်းၼမ်၊ ၽႂ်မီးတီႈၼင်ႈၼမ်ၵေႃႈမၼ်းပေႉ။
ၵွပ်ႈပိူဝ်ႈၸိူင်ႉၼၼ်လႄႈ တႃႇႁႂ်ႈႁဝ်းၶႃႈပေႃးၽိုၼ်ႉၽူး ႁဵတ်းၸွမ်းလႆႈၼမ်ႉၸႂ်ပၢင်လူင်၊ ၵႂၢမ်းမၼ်ႈပၢင်လူင်၊ လိၵ်ႈႁူမ်ႈမၢႆပၢင်လူင် ဢၼ်ႁဝ်းၶႃႈယၢမ်ႈမီးပိုၼ်းမႃးၼၼ်ႉ တႃႇႁဵတ်းႁႂ်ႈမၼ်းပေႃးပဵၼ်တႄႉ၊ ႁႂ်ႈပေႃးသႂၢင်းၸႂ်မၼ်းၶိုၼ်းလႆႈၸိူဝ်းၼႆႉ မၼ်းဢိင်ၼိူဝ်ႁႅင်းၽွမ်ႉႁူမ်ႈႁဝ်း၊ မၼ်းလမ်ႇလွင်ႈတႄႉတႄႉ။ ႁႅင်းၽွမ်ႉႁူမ်ႈႁဝ်းၼႆႉ တႃႇၸၢဝ်းၶိူဝ်းႁဝ်းပတ်းပိုၼ်ႉ၊ တႃႇၸၢဝ်းၶိူဝ်းတႆးႁဝ်း ဢမ်ႇဝႃႈၼႂ်းမိူင်းတႆး ဢမ်ႇဝႃႈၼွၵ်ႈမိူင်းတႆး ႁဝ်းၶႃႈတေလႆႈၵွင်ႉၵၼ်၊ ပဵၼ်သဵင်လဵဝ်ၵၼ်။ ဢမ်ႇဝႃႈပႃႇတီႇႁဝ်း၊ တပ်ႉသိုၵ်း ယိပ်းၵွင်ႈၵၢင်ႇႁဝ်း၊ ႁဝ်းၶႃႈတေလႆႈဝူၼ်ႉ တေလႆႈၵွင်ႉၵၼ်ယဝ်ႉ၊ ၵွပ်ႈဝႃႈ ပိူၼ်ႈဢဝ်ႁႅင်းၽွမ်ႉႁူမ်ႈသေ သူႈၵၼ်ၵူၺ်း။
တႃႇၵၢၼ်ၽွမ်ႉႁူမ်ႈၸိုင်ႈတႆးႁဝ်းၼႆႉ ႁဝ်းၶႃႈမီးဝႆႉ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၊ ၼႂ်းၼၼ်ႉၵေႃႈပႃး တပ်ႉသိုၵ်းႁဝ်း၊ ပႃႇတီႇၵၢၼ်မိူင်းႁဝ်း၊ ၸုမ်းတူင်ႇဝူင်းၵူၼ်းႁဝ်း ၸိူဝ်းၼႆႉၵေႃႈပႃးယဝ်ႉ။ လုၵ်ႉတီႈၼႆႈသေ ပေႃးႁဝ်းၶႃႈၶိုၼ်းၽိူမ်ႉထႅမ်ပၼ်ႁႅင်း ၶႂၢၵ်ႈၵႂႃႇပဵၼ်ၶၵ်ႉပဵၼ်ၶၵ်ႉၸိုင် ဝၼ်းၼိုင်ႈမႃးႁဝ်းၶႃႈ တေၸၢင်ႈသူႈလႆႈယူႇ။ ပေႃးႁဝ်းၶႃႈၶဝ်ႈႁႃၵၼ်၊ ၽွမ်ႉၵၼ်မၼ်ႈၵႅၼ်ႇၼႅၼ်ႈၼႃ ဢွၵ်ႇသဵင်လဵဝ် ယိပ်းမိုဝ်းၵၼ်မၼ်ႈတိုင်ႈတိုင်ႈ ႁဝ်းၶႃႈတေၸၢင်ႈၶၢမ်ႈပူၼ်ႉလႆႈယူႇ။ ပေႃးတူၺ်းငဝ်းလၢႆးတေႃႈလဵဝ် ငဝ်းလၢႆးမၼ်းၵေႃႈပၼ်မႃးယဝ်ႉ၊ ႁဝ်းၶႃႈယုမ်ႇယမ်ဝႃႈ မၼ်းတေပဵၼ်ယူႇၵူၺ်းၶႃႈ။
(ၶႅၼ်းတေႃႈပႂ်ႉသိုပ်ႇဢၢၼ်ႇ လွင်ႈႁၢင်ႈႁႅၼ်း တႃႇတေၸတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး၊ ပိူဝ်ႈတႃႇႁၢင်ႈႁႅၼ်းဝႆႉ ပၢင်ၵုမ်လူင်ႁူဝ်ပၢၵ်ႇပီ 21 ၶၢဝ်းတၢင်းၼႃႈ)။


text:
ဢေႃႈၶႃႈမႂ်ႇသုင်ၶႃႈ။ ၼႂ်းသွင်သၢမ်ဝၼ်းၼႆႉ မီးပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ပၢင်လူင်ၸူဝ်ႈပၢၵ်ႇပီ 21 ၊ ၼႂ်းပၢၼ်လူင်ပွင်ၸိုင်ႈ NLD ၼႆႉ ႁဵတ်းထႅင်ႈပွၵ်ႈၵမ်း 2 ယဝ်ႉ။ ပေႃးဢဝ်ႁူဝ်ၶေႃႈ ပၢင်ၵုမ်လွင်ႈငမ်းယဵၼ် မိူင်းႁူမ်ႈတုမ် ဝႃႈတႄႉ မိူဝ်ႈၼႂ်းပၢၼ်ၸွမ်ၸိုင်ႈတဵင်းၸဵင်ႇၼၼ်ႉ ႁဵတ်းၵႂႃႇပွၵ်ႈၼိုင်ႈ၊ မိူဝ်ႈလဵဝ်သမ်ႉ ႁဵတ်းထႅင်ႈသွင်ပွၵ်ႈ၊ တေမီးၵႂႃႇသွင်ပွၵ်ႈသၢမ်ၵမ်းယဝ်ႉ။
ၵူၺ်းၵႃႈ ပေႃးဢဝ်ႁူဝ်ၶေႃႈဢၼ်ဝႃႈ ပၢင်လူင်ၸူဝ်ႈပၢၵ်ႇပီ 21 ၼၼ်ႉတႄႉ ပဵၼ်ၵမ်းထူၼ်ႈ 2 ၵူၺ်း၊ ၼႂ်းပၢင်ၵုမ်ဢၼ်ၼႆႉၼႆႉ မၼ်းတေမီးၽွၼ်းလီဢီႈသင် ပိူဝ်ႈတႃႇၸၢဝ်းတႆးႁဝ်း၊ မၼ်းတေမီးၽွၼ်းလီ ပိူဝ်ႈတႃႇၵူၼ်းမိူင်းၸၢဝ်းၶိူဝ်း တင်းမူတ်းတင်းသဵင်ႈ သမ်ႉတေပဵၼ်ႁိုဝ်မႃး ဢၼ်ဝႃႈၼၼ်ႉ ႁဝ်းၶႃႈယွၼ်းထတ်းသၢင်တၢင်ႇၼႄၵၼ်ဢိတ်းၼိုင်ႈ။
တီႈပၢင်ၵုမ်ဢၼ်ၼႆႉ တေၵႂႃႇၸွမ်းလၢႆးတၢင်း NCA ဢၼ်ႁွင်ႉဝႃႈ ၵၢၼ်ၵိုတ်းတိုၵ်းတူဝ်ႈမိူင်း သေႁဵတ်းမႃး။ ၵူၺ်းၵႃႈ ၸိူဝ်းဢၼ်ပိုၼ်ၽၢဝ်ႇဝႆႉဝႃႈ တေၵႂႃႇၸွမ်းလၢႆးတၢင်း NCA ယူႇဢၼ်ဝႃႈၼၼ်ႉ မိူၼ်ၸိူင်ႉၸုမ်း UNFC ၸိူဝ်းပဵၼ် လုၵ်ႈၸုမ်းမၼ်း မိူၼ်ၼင်ႇ KNPP, NMSP ၶဝ်ၸဵမ်ၵႂႃႇၸိူဝ်းၼႆႉ သမ်ႉဢမ်ႇမႃးၶဝ်ႈႁူမ်ႈ၊ ၸိူဝ်းဢၼ်သၢၼ်ၶတ်းဝႃႈ လၢႆးတၢင်း NCA ၼႆႉ ဢမ်ႇမႅၼ်ႈ၊ ၵႂႃႇၸွမ်းလၢႆးတၢင်း NCA ၼႆႉ တေဢမ်ႇႁၼ်ၽွၼ်းၵၢၼ်ဢၼ်တေလီမႃး ပိူဝ်ႈတႃႇတေသၢင်ႈလႆႈမိူင်းႁူမ်ႈတုမ် ၸိူဝ်းၼႆႉ ပဵၼ်ၸုမ်းဢၼ်ဝႃႉဢွၼ်ႁူဝ်သေ မီး 7 ၸုမ်း။ ၵူၺ်းၵႃႈ 7 ၸုမ်းဢၼ်ဝႃႉဢွၼ်ႁူဝ်ၼၼ်ႉ သမ်ႉမႃးၶဝ်ႈႁူမ်ႈပၢင်ၵုမ်၊ ၸိူဝ်းဢၼ်ဝႃႈ တေၵႂႃႇၸွမ်းလၢႆးတၢင်း NCA သမ်ႉဢမ်ႇမီးသုၼ်ႇ တေလႆႈမႃးၶဝ်ႈႁူမ်ႈပၢင်ၵုမ် ဢၼ်ဝႃႈၼၼ်ႉ ပဵၼ်လွင်ႈလၢၵ်ႇလၢႆးလူင်ဝႆႉဢၼ်ၼိုင်ႈၶႃႈ။
ၵမ်းၼႆႉပေႃးမႃးတူၺ်း 7 ၸုမ်းဢၼ်ဝႃႉဢွၼ်ႁူဝ်ၼၼ်ႉ ၵၢၼ်မႃးၶဝ်ႈႁူမ်ႈပၢင်ၵုမ်ၼႆႉ ၸမ်ၸမ်ပၢင်ၵုမ်မႃး ၸင်ႇတေတႅပ်းတတ်းဝႃႈ တေမႃးၶဝ်ႈႁူမ်ႈယူႇၼၼ်ႉ ၵွပ်ႈသင်ၶႃႈလႃႇ?။ ယွၼ်ႉပိူဝ်ႈလူင်ပွင်ၸိုင်ႈမိူင်းၶႄႇ ပၼ်ႁႅင်းဢီး၊ ဝႃႈတီႈတိူၵ်ႈမၼ်းၵေႃႈ ယွၼ်ႉပိူဝ်ႈလူင်ပွင်ၸိုင်ႈမိူင်းၶႄႇလႄႈ လူင်ပွင်ၸိုင်ႈဢၼ်ၼၢင်း ဢွင်ႇသၢၼ်းၸုၵျီႇဢွၼ်ႁူဝ်ၼၼ်ႉ မိပ်ႇငႅၼ်းလႄႈ ၶဝ်ၸင်ႇလႆႈမႃးၶဝ်ႈႁူမ်ႈၼႆ ၸွမ်းၼင်ႇၼႂ်းၶေႃႈပိုၼ်ၽၢဝ်ႇ ၶဝ်ၵေႃႈ လႆႈႁူႉတႅၵ်ႇတႅၵ်ႇလႅင်းလႅင်း။
ႁိုၼ်း ၵႃယၢင်း
တႃႇတေမႃးၶဝ်ႈႁူမ်ႈၼၼ်ႉ 1.တေမွၵ်ႇမႃးၸုမ်းလႂ်ၸုမ်းၼၼ်ႉ၊ မိူၼ်ၼင်ႇဝႃႈ ဝႃႉၼိုင်ႈၸုမ်း၊ တႆးၼိုင်ႈၸုမ်း ၸိူင်ႉၼၼ်ၵူၺ်းတႄႉၶဝ်တေဢမ်ႇႁပ်ႉ၊ ၵွပ်ႈပိူဝ်ႈၶဝ်ၽွတ်ႈႁႅၼ်းဝႆႉ ၶွမ်ႊမတီႊဢၼ် 7 မူႇ 7 ၸုမ်းႁူမ်ႈၵၼ်ႁဵတ်းၵၢၼ်ၼၼ်ႉလႄႈ တေလႆႈမွၵ်ႇထိုင်မႃးတီႈၶွမ်ႊမတီႊ ႁႂ်ႈ 7 ၸုမ်းလႆႈၶဝ်ႈႁူမ်ႈၵၼ်။
2.ပေႃးတေဝႆႉပဵၼ်ၶႅၵ်ႇၶိုၵ်ႉတွၼ်းသေ တေႃႉတႄႉမႃးၶဝ်ႈႁူမ်ႈသေယဝ်ႉ ပၢႆႈမိူဝ်းၵူၺ်း ဢမ်ႇလႆႈတၢင်ႇ လၢတ်ႈသင်ၼႆၵေႃႈ ၶဝ်တေဢမ်ႇၽွမ်ႉ၊ ၸင်ႇဝႃႈႁႂ်ႈလႆႈမီးလွင်ႈတၢင်ႇလၢတ်ႈဢုပ်ႇဢူဝ်းၸွမ်း။
3.ပေႃးဝႃႈလႆႈမႃးၶဝ်ႈႁူမ်ႈယဝ်ႉၼႆ ၽွမ်ႉသေၵေႃႈလီ၊ ဢမ်ႇၽွမ်ႉသေၵေႃႈလီ၊ ႁႂ်ႈလူင်းလၢႆးမိုဝ်းၸိူင်ႉၼၼ်ၵေႃႈ ၶဝ်တေဢမ်ႇႁဵတ်း၊ ပွင်ႇဝႃႈယႃႇႁႂ်ႈလႆႈလူင်းလၢႆးမိုဝ်း။
4.ၵဵဝ်ႇလူၺ်ႈလွင်ႈႁူမ်ႇလူမ်ႈၶဝ် ၽွင်းမႃးၶိုၼ်ႈပၢင်ၵုမ် တေႃႇၽႅဝ်မိူဝ်းႁွတ်ႈထိုင်တီႈႁိူၼ်းတီႈယေး တီႈဢွင်ႈ တီႈသဝ်းၶဝ်ၼၼ်ႉ ယူႇတီႈလူင်ပွင်ၸိုင်ႈမိူင်းၶႄႇ တၵ်းလႆႈဢဝ်ႁူမ်ႇလူမ်ႈပၼ်၊ ဢဝ်ပုၼ်ႈၽွၼ်းပၼ်တဵမ်တီႈ၊ တူၵ်းလူင်းၵၼ်ၸိူင်ႉၼင်ႇၼႆသေ ၸင်ႇတေၽႅဝ်မႃး။
ၵမ်းၼႆႉ ၽိူဝ်ႇမႃးၽႅဝ်တီႈၼႂ်းပၢင်ၵုမ်ယဝ်ႉ ၾၢႆႇၼိုင်ႈ UNFC ဢမ်ႇမႃးၶိုၼ်ႈ။ ၾၢႆႇၼိုင်ႈသမ်ႉ ဢၼ်ဝႃႉဢွၼ်ႁူဝ်ၼႆႉ မႃးၶိုၼ်ႈ။ ၽိူဝ်ႇမႃးၶိုၼ်ႈ ဝၼ်းပိုတ်ႇပၢင်မၼ်းပိူင်လဵဝ်ၵူၺ်း ပေႃးလႆႈႁၼ်လွင်ႈတႅၵ်ႇငၢၵ်ႈၵၼ် ၸတ်ႉယၢႆႈၵၼ်ယဝ်ႉ။ ပဵၼ်ၸိူင်ႉႁိုဝ်ၶႃႈလႃႇ၊ ၸွမ်ပွင်ၵၢၼ်သိုၵ်း မိၼ်းဢွင်ႇလၢႆႇ လၢတ်ႈၵႂႃႇဝႃႈ- ပေႃးဝႃႈႁဝ်းတေသၢင်ႈမိူင်းႁူမ်ႈတုမ်ၼၼ်ႉ တၵ်းတေလႆႈၵႂႃႇၸွမ်းလၢႆးတၢင်း NCA ၊ ဢမ်ႇၵႂႃႇၸွမ်းလၢႆးတၢင်း NCA ဢမ်ႇလႆႈ။ လိူဝ်သေၼၼ်ႉၵေႃႈ တေႁဵတ်းၸွမ်းမူႇပိူင်တပ်ႉမတေႃႇ တမ်းဝၢင်းဝႆႉ 6 ၶေႃႈၼၼ်ႉၵူၺ်း။
ဝႃႈၼႆၼႆႉ မိူၼ်တင်းဝႃႈ ဢၼ်တူၵ်းလူင်းၵၼ်မႃး ဢၼ်ပီႈၼွင်ႉဝႃႉဢွၼ်ႁူဝ်ၼၼ်ႉတႄႉ မၼ်းပၢႆႈပိူင်ႈၵၼ်ၵႂႃႇ၊ ပိၼ်ႈၽူၼ်ၵၼ်ၵႂႃႇပႅတ်ႈယဝ်ႉ။ ၵွပ်ႈပိူဝ်ႈၸိူင်ႉၼႆ ပၢင်ၵုမ်ဢၼ်သိုပ်ႇႁဵတ်းၵႂႃႇ တႄႇဢဝ်မိူဝ်ႈၼႆႉ မိူဝ်ႈၽုၵ်ႈၼၼ်ႉၵေႃႈ ယူႇတီႈၸုမ်းဝႃႉဢွၼ်ႁူဝ်ၼၼ်ႉ ၶိုၼ်ႈသေၵေႃႈလီ၊ ဢမ်ႇၶိုၼ်ႈသေၵေႃႈလီ၊ မၼ်းတေဢမ်ႇမီးၽွၼ်းလီ၊ မၼ်းတေဢမ်ႇမီးလွင်ႈတေငူပ်ႉငီႉၵၼ်လႆႈယဝ်ႉ ႁဝ်းၶႃႈႁၼ်ထိုင်ၸိူင်ႉၼၼ်။
ၵွပ်ႈပိူဝ်ႈယူႇတီႈတပ်ႉမတေႃႇ တိုၼ်းဢမ်ႇလူတ်းယွမ်း ပိူဝ်ႈတႃႇတေပိၼ်ႇပႅင် NCA ၊ ယဝ်ႉၵေႃႈ မူႇပိူင်တပ်ႉမတေႃႇ ဢၼ်တမ်းဝၢင်းဝႆႉ 6 ၶေႃႈၼၼ်ႉဝႃႈဝႆႉ ၶေႃႈတီႈ 5 ဢုပတေႇၸိုင်ႈမိူင်း ဢၼ်တမ်းဝၢင်းမီးဝႆႉယၢမ်းလဵဝ်ၼႆႉ တၵ်းလႆႈႁဵတ်းၸွမ်းသဵင်ႈသဵင်ႈ။ ၶေႃႈတီႈ 6 တၵ်းတေလႆႈၵႂႃႇၸွမ်းတႂ်ႈ ပၵ်းပိူင်လၵ်းမိူင်း 2008 သေ ႁဵတ်းသၢင်ႈ ၵႂႃႇၵူၺ်း ဝႃႈဝႆႉၸိူင်ႉၼၼ်လႄႈ ႁဵတ်းႁႂ်ႈၸုမ်းၸၢဝ်းၶိူဝ်း ၸုမ်းလုၵ်ႉၽိုၼ်ႉၶဝ် တိုၼ်းတေဢမ်ႇၸၢင်ႈယွမ်းႁပ်ႉလႆႈ။ ပွင်ႇဝႃႈ ဢိုတ်းတၢင်းပႅတ်ႈ ပိူဝ်ႈတႃႇတေဢုပ်ႇၵုမ်ၵၢၼ်မိူင်းၵၼ်ယဝ်ႉၼႆ ႁဝ်းၶႃႈထတ်းႁၼ်ၼင်ႇၼႆ။
ၸင်ႇဝႃႈ ယူႇတီႈၸုမ်းဢၼ်ဝႃႉဢွၼ်ႁူဝ် 7 ၸုမ်းၼၼ်ႉတႄႉ တၵ်းတေဢမ်ႇမီးလွင်ႈဢုပ်ႇလၢတ်ႈၵၼ်သေ တေလႆႈမိူဝ်းၵႂႃႇၵူၺ်း။ ၼမ်သုတ်းၵေႃႈ တေၸၢင်ႈလႆႈဢုပ်ႇၵၼ်တင်းၼၢင်းဢွင်ႇသၢၼ်းၸုၵျီႇ ၽူႈၵိူဝ်းၵုမ်ၸိုင်ႈမိူင်းသေ ဢမ်ႇမီးၶေႃႈတူၵ်းလူင်းသေယဝ်ႉ ႁူပ်ႉထူပ်းၵၼ်သေ မိူဝ်းၵႂႃႇၸိူင်ႉၼင်ႇၼၼ်ၵူၺ်း ႁဝ်းၶႃႈလၢမ်းႁၼ်ၸိူင်ႉၼၼ်ၶႃႈ။
ၵမ်းၼႆႉၾၢႆႇၼိုင်ႈတၢင်းၼိုင်ႈ မိူၼ်ၸိူင်ႉၼင်ႇ KNPP ပီႈၼွင်ႉယၢင်းလႅင်၊ NMSP ပီႈၼွင်ႉမွၼ်း ဢၼ်ၼၢႆႇႁၢၼ်ႇတႃႇၶဝ်၊ ၶူးဢူးရႄႇၶဝ်၊ ၵုၼ်ႇမေႃႇၶဝ်ဢွၼ်ႁူဝ်ဝႆႉၸိူဝ်းၼၼ်ႉသမ်ႉ ဢမ်ႇမႃးၶဝ်ႈပၢင်ၵုမ်ၼႆ မိူဝ်းၼႃႈထႃႇပၢႆ တေႁဵတ်းႁိုဝ်ငူပ်ႉငီႉၵၼ်ၵႂႃႇထႅင်ႈ ဢၼ်ဝႃႈၼၼ်ႉၵေႃႈ တိုၵ်ႉပဵၼ်လွင်ႈယုင်ႈယၢင်ႈလူင်ဝႆႉ ဢၼ်ၼိုင်ႈ။
တီႈၼႂ်းပၢင်ၵုမ်လူင်ဢၼ်ၼႆႉ ႁူဝ်ၼႃႈပႃႇတီႇၸၢဝ်းၶိူဝ်း ၸိူဝ်းဢၼ်ၵူၼ်းမိူင်းၼပ်ႉယမ်လႄႈ ၸိူဝ်းဢၼ်လႆႈ ၸုၼ်ႉတူဝ်ၸုၼ်ႉၶၢဝ်းယၢမ်းမႃး ပီယၢဝ်းၶၢဝ်းႁိုင် မိူၼ်ၸိူင်ႉၼၢႆႇငူၺ်ႇတဵင်း ႁူဝ်ၼႃႈမွၼ်း၊ ၶုၼ်ထုၼ်းဢူး ႁူဝ်ၼႃႈတႆး၊ ၸဝ်ႈႁၢၼ်ယွင်ႁူၺ်ႈ ဢၼ်ပဵၼ်ႁူဝ်ၼႃႈၵၢၼ်မိူင်း ဢၼ်တူင်ႉၼိုင်ႁဵတ်းသၢင်ႈမႃး တႃႇၵူၼ်းမိူင်းတင်းၼမ်ၼၼ်ႉ ဢမ်ႇလႆႈထုၵ်ႇၽိတ်ႈမွၵ်ႇၶဝ်ႈၼႂ်းပၢင်ၵုမ်၊ ဢမ်ႇမီးလွင်ႈၶဝ်ႈႁူမ်ႈ၊ ၼႆႉၵေႃႈပဵၼ်လွင်ႈယူပ်ႈယွမ်းပၢင်ၵုမ်ၼႆႉဢၼ်ၼိုင်ႈ။
ၵူႈၵေႃႉႁႂ်ႈလႆႈၶဝ်ႈႁူမ်ႈဢၼ်ဝႃႈၼၼ်ႉ ဢမ်ႇၸႂ်ႈသေတႃႉၵေႃႈ မၼ်းထုၵ်ႇလႆႈပဵၼ်လၢႆးၵၢၼ် ဢၼ်ၵူႈမူႇၵူႈၸုမ်း ၶဝ်ႈႁူမ်ႈဢုပ်ႇဢူဝ်းလႆႈ ၸႅင်ႈၸႅင်ႈလႅင်းလႅင်း ပိုတ်ႇပိုတ်ႇပၢင်ႇပၢင်ႇ တိူဝ်ႉတိူဝ်ႉယမ်ယမ် လီလႆႈပဵၼ်လၢႆးၼၼ်ႉ။ မိူဝ်းလဵဝ် လၢႆးၸတ်းပၢင်ၵုမ်ၸူဝ်ႈပၢၵ်ႇပီ 21 ၵမ်းထူၼ်ႈ 2 ၼႆႉ မိူၼ်တင်းဝႃႈ ၸိူဝ်းလႂ်ၸမ်ၸႂ်ၵေႃႈ ႁႂ်ႈလႆႈမႃးၶိုၼ်ႈ၊ ၸိူဝ်းလႂ်လႅပ်ႈတေဢမ်ႇဢဝ်ၵႂၢမ်း တေမႃးထတ်းသၢင်ထဵင်ထွင်ၵေႃႈ တေဢမ်ႇႁပ်ႉ မိူၼ်ၸိူင်ႉၼၼ်ဝႆႉ။
ႁၢႆႉၸႃႉသုတ်းတႄႉ မိူၼ်ၸိူင်ႉၸွမ်ပွင်ၵၢၼ်သိုၵ်း မိၼ်းဢွင်ႇလၢႆႇ လၢတ်ႈၵႂႃႇမိူဝ်ႈဝႃးၼႆႉ ယူႇတီႈၸုမ်းၸၢဝ်းၶိူဝ်း ၵမ်ႈၽွင်ႈ ယိုၼ်ႈယွၼ်းတၢင်ႇလၢတ်ႈမႃးၼႆႉ ပဵၼ်ဢၼ်ပူၼ်ႉပႅၼ် (ကိုယ်ပိုင်ပြဌာန်းခွင့်) ဢၼ်ဝႃႈ သုၼ်ႇလႆႈၸတ်းသၢင်ႈႁၢင်ႈပွင်ၼၼ်ႉၵႂႃႇယဝ်ႉ။ ၵွပ်ႈပိူဝ်ႈၶဝ်ယိုၼ်ႈယွၼ်း ပူၼ်ႉပႅၼ်ဢၼ်ၼၼ်ႉၵႂႃႇလႄႈ မိူၼ်တင်းဝႃႈႁဵတ်းႁႂ်ႈ လွင်ႈႁူမ်ႇလူမ်ႈမိူင်းႁူမ်ႈတုမ်ၼႆႉ တိူဝ်ႉသၢင်ႈၵႂႃႇ။ ပွင်ႇဝႃႈ မိူၼ်တင်းဝႃႈတေမႃးတိူဝ်ႉသၢင်ႈ ဢႃႇၼႃႇသၢင်ႈပွင်ၶွင်ၸိုင်ႈမိူင်းယဝ်ႉ၊ မၼ်းလၢတ်ႈပႃးၵႂႃႇ။
တီႈၼႆႈၼႆႉ ပေႃးဝႃႈထတ်းသၢင်တူၺ်း (ကိုယ်ပိုင်ပြဌာန်းခွင့်) ဢၼ်ဝႃႈသုၼ်ႇၸတ်းသၢင်ႈႁၢင်ႈပွင်ႁိုဝ် သုၼ်ႇတႅပ်းတတ်းမၵ်းမၼ်ႈႁင်းၶေႃၼၼ်ႉ မၼ်းဢိင်ၼိူဝ်ၼမ်ႉၸႂ်ပၢင်လူင်၊ မူႇပိူင်ပၢင်လူင်၊ ၵႂၢမ်းမၼ်ႈပၢင်လူင် 3 ၶေႃႈၼၼ်ႉသေ ၵိူတ်ႇပဵၼ်မႃး။ ပေႃးတင်းဝႃႈ ဢမ်ႇမီးသုၼ်ႇၸတ်းသၢင်ႈႁၢင်ႈပွင်ႁင်းၶေႃ၊ ဢမ်ႇမီးသုၼ်ႇ တႅပ်းတတ်းမၵ်းမၼ်ႈႁင်းၶေႃၼႆ မိူၼ်တင်းဝႃႈပိုၼ်ႉပႅတ်ႈၼမ်ႉၸႂ်ပၢင်လူင်၊ လိုမ်းပႅတ်ႈၵႂၢမ်းမၼ်ႈပၢင်လူင် ႁဝ်းၶႃႈထတ်းႁၼ်ၼင်ႇၼႆ။
ပေႃးမႃးတူၺ်းၼမ်ႉၸႂ်ပၢင်လူင် ဢၼ်ဝႃႈၼၼ်ႉ ပဵၼ်သင်?၊ ပွင်ႇဝႃႈၸၢဝ်းၶိူဝ်းၼင်ႇၵၼ် ယူႇတီႈမိူင်းၽႂ် မိူင်းမၼ်းသေ မႃးႁူမ်ႈၵၼ်သေယဝ်ႉ တေယူႇၸွမ်းၵၼ်ၵႂႃႇၵတ်းၵတ်းယဵၼ်ယဵၼ်၊ ၼႆႉပဵၼ်ၼမ်ႉၸႂ်ပၢင်လူင်။ မူႇပိူင်ပၢင်လူင်သမ်ႉပဵၼ်သင်?၊ တေတင်ႈပဵၼ်မိူင်းႁူမ်ႈတုမ်ၾႅတ်ႊၻရႄႊ ဢၼ်ၸိုၼ်ႈၸၢင်ႇၼၼ်ႉသေယဝ်ႉ ယူႇၸွမ်းၵၼ်ၵႂႃႇ။ ၼႆႉပဵၼ်မူႇပိူင်ပၢင်လူင်။ ၵႂၢမ်းမၼ်ႈပၢင်လူင်သမ်ႉ ပဵၼ်ဢီႈသင်?၊ ဢွင်ႇသၢၼ်းလႄႈပႃးတင်း ႁူဝ်ၼႃႈၸၢဝ်းၶိူဝ်းၶဝ် မီးလွင်ႈတူၵ်းလူင်း ၵိၼ်ၵႅၼ်ႇၵၼ်မႃး ၽႂ်တေဢမ်ႇလႆႈယူႇၼိူဝ် မီးတႂ်ႈၽႂ်၊ တေဝႆႉထၢၼ်ႈ ၽဵင်ႇပဵင်းၵၼ် မိူၼ်ၼင်ႇမၢၼ်ႈလႆႈၼိုင်ႈပျႃးၵေႃႈ တႆးတေလႆႈၼိုင်ႈပျႃး။ ဢဝ်လွတ်ႈလႅဝ်းသဝ်းၶေႃၸွမ်းၵၼ် ယူႇႁူမ်ႈၸွမ်းၵၼ်သေယဝ်ႉ ယူႇတီႈၸၢဝ်းၶိူဝ်းမၢၼ်ႈ သမ်ႉတေလႆႈမႃးပဵၼ်ယႂ်ႇ၊ မိူၼ်ၼင်ႇတၢင်ႇၸၢဝ်းၶိူဝ်းသမ်ႉ တေလႆႈပဵၼ်မိူၼ်ၼင်ႇၶီႈၶႃႈ ဢၼ်ဝႃႈၼၼ်ႉၵေႃႈ တေဢမ်ႇႁႂ်ႈလႆႈမီး။ ဢဝ်ၸဵမ်ၸိူဝ်းၼႆႉၵႂႃႇ ပဵၼ်ၵတိၵဝုတ်ႉ ၵႂၢမ်းမၼ်ႈပၢင်လူင်။
ၸင်ႇဝႃႈၼမ်ႉၸႂ်ပၢင်လူင်ၵေႃႈ ဢမ်ႇၼပ်ႉယမ်၊ မူႇပိူင်ပၢင်လူင်ၵေႃႈ တေလိုမ်းပႅတ်ႈ၊ ၵတိၵႂၢမ်းမၼ်ႈပၢင်လူင်ၵေႃႈ သမ်ႉတေဢမ်ႇႁဵတ်းၸွမ်းသေယဝ်ႉ တေၼႄးသႂ်ႇတီႈၸၢဝ်းၶိူဝ်းၶဝ်ဝႃႈ ယိုၼ်ႈယွၼ်းပူၼ်ႉပႅၼ် (ကိုယ်ပိုင်ပြဌာန်းခွင့်)ၵႂႃႇယဝ်ႉ ဢၼ်ဝႃႈၼၼ်ႉ မိူၼ်တင်းဝႃႈ တပ်ႉမတေႃႇတပ်ႉသိုၵ်းမၢၼ်ႈယၢမ်းမိူဝ်ႈလဵဝ် ဢမ်ႇၼပ်ႉယမ်ပၢင်လူင်၊ ဢမ်ႇၼပ်ႉယမ်ၼမ်ႉၸႂ်ပၢင်လူင်၊ တေပူၼ်ႉပႅၼ်ပၢင်လူင်။ ပွင်ႇဝႃႈ တေထိုမ်ႈပႅတ်ႈ ၵႂၢမ်းမၼ်ႈပၢင်လူင်၊ ၵတိပၢင်လူင်၊ မူႇပိူင်ပၢင်လူင် ဢၼ်လူင်းလၢႆးမိုဝ်းၵၼ်မႃးမိူဝ်ႈပီ 1947 ၼၼ်ႉယဝ်ႉ။
ပေႃးပဵၼ်ၸိူင်ႉၼႆ ယူႇတီႈၼၢင်းဢွင်ႇသၢၼ်းၸုၵျီႇၵေႃႈ လႆႈလၢတ်ႈပၼ်ၵႂၢမ်းမၼ်ႈဝႆႉဝႃႈ လၢႆးတၢင်း NCA မိူဝ်ႈလဵဝ်ၼႆႉ ဢမ်ႇၸႂ်ႈဝႃႈႁႂ်ႈမၼ်းၶၢမ်ႈပူၼ်ႉပႅတ်ႈ ပၢင်လူင် 1947 ၊ လႆႈလၢတ်ႈဝႆႉယူႇသေတႃႉၵေႃႈ မိူဝ်ႈလဵဝ်လၢႆးႁဵတ်းတႄႉပိူင်ႈႁွႆႈၵႂႃႇယဝ်ႉ။ ၵွပ်ႈပိူဝ်ႈၸိူင်ႉၼႆလႄႈ ယူႇတီႈႁဝ်းၶႃႈ တေၸၢင်ႈမုင်ႈမွင်းဝႃႈ ၸုမ်းၸၢဝ်းၶိူဝ်းၸိူဝ်းဢၼ်တေဢုပ်ႇၵုမ်ၵၢၼ်မိူင်းၵၼ်ၼႆႉ တႄႇဢဝ်မိူဝ်ႈၼႆႉၵႂႃႇမိူဝ်းၼႃႈ တေမီးတၢင်း ၸမ်ၸႂ်ၵၼ်မႃးႁႃႉ၊ တေႁၼ်လွင်ႈတႅၵ်ႇငၢၵ်ႈၵၼ်ၵူၺ်းႁိုဝ်ၼႆၼၼ်ႉ တေလႆႈပႂ်ႉတူၺ်းထႅင်ႈယူႇ။
တႃႇတေမီးသၢႆငၢႆငဝ်းလၢႆးလီမႃး ဢၼ်ဝႃႈၼၼ်ႉၵေႃႈ သွင်ပႃႈသွင်ၾၢႆႇ ပေႃးပႆႇမူၼ်ႉမႄးလၢႆးဢုပ်ႇဢူဝ်းၵၼ် လႄႈသင်၊ လၢႆးၶဝ်ႈႁႃၵၼ်လႄႈသင်၊ လၢႆးတၢင်းပၢင်ၵုမ်လႄႈသင် ၸိူဝ်းၼႆႉတင်းမူတ်းတင်းသဵင်ႈတႄႉ ဢမ်ႇႁၼ်တေမီးလွင်ႈတေၶိုပ်ႈၼႃႈၼႆ ႁဝ်းၶႃႈထတ်းႁၼ်ၼင်ႇၼႆသေ ယွၼ်းၶွတ်ႇယွတ်ႈပၢႆၵႂၢမ်းတီႈၼႆႈၶႃႈ။
ႁိုၼ်း ၵႃယၢင်း (25/05/2017)


text:
လွင်ႈတပ်ႉမတေႃႇသိုၵ်းမၢၼ်ႈ တတ်းမၵ်းတမ်းဝၢင်းပၼ် ႁႂ်ႈႁဵတ်းပၢင်ဢုပ်ႇၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈမိူင်းတေႃႉမိူင်းထႃး ဢမ်ႇၼၼ် တီႈမိူင်းပၼ်ႇၼၼ်ႉ ဢမ်ႇၸၢင်ႈႁဵတ်းလႆႈ၊ ၵွပ်ႈယၢပ်ႇလွင်ႈၵႂႃႇမႃး တီႈယူႇသဝ်းၵိၼ်ယႅမ်ႉ။ လွင်ႈၼႆႉ ဢိင်ၼိူဝ်ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်သေ ၽူႈၶၢၼ်ပၢၵ်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸဝ်ႈသိုၵ်းလူင်ၸၢႆးလႃႉ တွပ်ႇလၢတ်ႈၼင်ႇၼႆ။
ထၢမ်-လွင်ႈတေႁဵတ်းပၢင်ၵုမ်လူင် တီႈမိူင်းတေႃႉ-မိူင်းထႃး ဢၼ်ၾၢႆႇတပ်ႉသိုၵ်းမၢၼ်ႈၶဝ်ၶပ်းၶိုင်တမ်းဝၢင်း ပၼ်ၼၼ်ႉ လႆႈငိၼ်းဝႃႈတၢင်း RCSS ဢမ်ႇၽွမ်ႉၼႆ၊ လွင်ႈၼႆႉလၢတ်ႈၼႄပၼ်ငဝ်းလၢႆးမၼ်းဢိတ်းၼိုင်ႈ ပဵၼ်ၸိူင်ႉႁိုဝ်ၽွင်ႈၶႃႈ?။
တွပ်ႇ-မိူဝ်ႈဝၼ်းတီႈ 15/02/2017 ႁဝ်းၵႂႃႇထူပ်း UPDJC ၾၢႆႇတပ်ႉသိုၵ်းမၢၼ်ႈၶဝ် တီႈႁူင်းႁဵၼ်းတူၼ်ႈတီး။ ၶဝ်ဝႃႈႁႂ်ႈႁဝ်းၵႂႃႇႁဵတ်းတီႈမိူင်းတေႃႉ-မိူင်းထႃး၊ ဢမ်ႇၼၼ် တီႈၼမ်ႉပၼ်ႇ တီႈမိူင်းပၼ်ႇ။ ၵွပ်ႈၼၼ် ႁဝ်းဝႃႈလွင်ႈၼႆႉ ႁဝ်းတူၵ်းလူင်းၵၼ် တေႁဵတ်းတီႈတူၼ်ႈတီး၊ ၵွပ်ႈၼၼ် ႁဝ်းယွၼ်းႁဵတ်းတီႈတူၼ်ႈတီးၵူၺ်း၊ ႁဝ်းၶႃႈလႆႈဢုပ်ႇဢူဝ်းၶဝ်ၸိူင်ႉၼၼ်။
ၶဝ်တုမ်ႉတွပ်ႇဝႃႈ တပ်ႉမတေႃႇမၵ်းမၼ်ႈသေ ၵမ်ႉထႅမ်ပၼ်ၼႆႉ ပဵၼ်တီႈၸိူဝ်းၼႆႉၵူၺ်း၊ လိူဝ်သေၸိူဝ်းၼၼ်ႉ ဢမ်ႇၸၢင်ႈဢုပ်ႇဢူဝ်းၸွမ်း။ ပေႃးဝႃႈၸိူင်ႉၼၼ် ႁဝ်းၶိုၼ်းႁဵတ်းလိၵ်ႈသေၶိုၼ်းတၢင်ႇတီႈ ၸွမ်သိုၵ်းၶိၼ်ႇၸေႃႇဢူး၊ ဢၼ်ပဵၼ်ၽူႈတၢင်တူဝ် တပ်ႉမတေႃႇသေၶဝ်ႈပႃးၼႂ်း UPDJC ဝၼ်းတီႈ 16 ၊ မၼ်းလၢတ်ႈဝႃႈ လွင်ႈၼႆႉဢမ်ႇၸၢင်ႈဝူၼ်ႉပၼ်၊ ႁႂ်ႈႁဵတ်းၵႂႃႇၸွမ်းၼင်ႇဢၼ်တပ်ႉမတေႃႇဝႃႈၼၼ်ႉၵူၺ်း။
ၶဝ်ဝႃႈၼႆႁင်းႁဝ်းၶႃႈလႄႈ ႁဝ်းၶႃႈၸင်ႇလႆႈမႃးတႅမ်ႈလိၵ်ႈ မိူဝ်ႈဝၼ်းတီႈ 19 သေ ၶိုၼ်းတၢင်ႇထိုင်တီႈ ၼၢင်းဢွင်ႇသၢၼ်းၸုၵျီႇ၊ မိူဝ်ႈဝၼ်းတီႈ 20 ၼႆႉ လိၵ်ႈထိုင်တီႈၼၢင်းဢွင်ႇသၢၼ်းၸုၵျီႇ၊ ၶဝ်ႁပ်ႉလႆႈသေၶိုၼ်းတွပ်ႇမႃးဝႃႈ ဢၼ်သူယွၼ်းႁဵတ်းတီႈတူၼ်ႈတီးလႂ်၊ ပၢင်လူင်လႂ်ၸိူဝ်းၼႆႉလႂ် မၼ်းတေလႆႈဢုပ်ႇဢူဝ်းငူင်ႉငီႉၵၼ်တင်း တပ်ႉမတေႃႇၵူၺ်း၊ တပ်ႉမတေႃႇၶဝ်ၵမ်ႉထႅမ်သေ တတ်းမၵ်းဝႆႉတႃႇတီႈႁဵတ်းပၢင်ဢုပ်ႇၵုမ် NC ၼႆႉ ပဵၼ်တီႈၸိူဝ်းၼႆႉၵူၺ်းလႄႈ ႁႂ်ႈႁဵတ်းၸွမ်းၶဝ်။
ၵွပ်ႈၼႆ မိူဝ်ႈဝၼ်းတီႈ 23 ၼႆႉ ႁဝ်းၶႃႈၶိုၼ်းႁဵတ်းလိၵ်ႈသူင်ႇၵႂႃႇၸူး တီႈၵိူဝ်းၵုမ်ၶွင်ၸိုင်ႈမိူင်း လႄႈႁူဝ်ပဝ်ႈ UPDJC ၵေႃႈပဵၼ် ၼၢင်းဢွင်ႇသၢၼ်းၸုၵျီႇ။ ႁဝ်းၶႃႈလႆႈလၢတ်ႈၵႂႃႇဝႃႈ ပေႃးႁႂ်ႈႁဝ်းႁဵတ်းတီႈၼမ်ႉပၼ်ႇႁႃႉ မိူင်းပၼ်ႇႁႃႉ၊ မိူင်းတေႃႉ-မိူင်းထႃးႁႃႉၸိူဝ်းၼႆႉ မၼ်းပဵၼ်ၼႂ်းထိူၼ်ႇၼႂ်းၶိူဝ်း၊ ႁဝ်းၶႃႈဢမ်ႇၸၢင်ႈႁဵတ်း။ ဢၼ်ႁဝ်းၶႃႈတေႁဵတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ (ၸၢဝ်းၶိူဝ်းတႆး) ႁဝ်းၼႆႉ ႁဝ်းတေႁွင်ႉမွၵ်ႇၽူႈၶဝ်ႈဢုပ်ႇဢူဝ်းၸွမ်း မွၵ်ႈၵူၼ်း 400-500 ၵေႃႉ။ ၵွပ်ႈၼၼ် လွင်ႈၵႂႃႇမႃးဢွၵ်ႇတၢင်းၵေႃႈယၢပ်ႇ၊ တီႈၵိၼ်တီႈယႅမ်ႉ တီႈယူႇတီႈသဝ်း ၵေႃႈယၢပ်ႇ၊ မၼ်းဢမ်ႇၸၢင်ႈႁဵတ်း၊ ဢၼ်တေၸၢင်ႈႁဵတ်းလႆႈၼႆႉ မၼ်းပဵၼ်တီႈတူၼ်ႈတီးတင်း တီႈပၢင်လူင်ၵူၺ်း၊ ၵွပ်ႈၼၼ် ၶႂ်ႈႁႂ်ႈဝူၼ်ႉပၼ် 2 တီႈၼႆႉ။
ပေႃးဝႃႈႁဝ်းဢမ်ႇလႆႈႁဵတ်း NC ၵေႃႈ မၼ်းဢမ်ႇၸၢင်ႈၵႂႃႇဢုပ်ႇဢူဝ်းသင်ၸွမ်း ၼႂ်းပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်းထူၼ်ႈ 2 ဢၼ်တေၸတ်းတၢင်းၼႃႈၼႆႉ။ တႃႇႁဝ်းတေၶဝ်ႈႁူမ်ႈၵေႃႈ မၼ်းတေယၢပ်ႇယဵၼ်း တွၼ်ႈတႃႇႁဝ်းၶႃႈၼႆ လႆႈတႅမ်ႈလိၵ်ႈထိုင်မၼ်းၼၢင်း မိူဝ်ႈဝၼ်းတီႈ 23 ၼင်ႇၼႆ။
ထၢမ်-သင်ၸိူဝ်ႉဝႃႈ ၶဝ်တွပ်ႇမႃးဝႃႈဢမ်ႇပၼ်ႁဵတ်းတီႈတူၼ်ႈတီး၊ ပၢင်လူင်ၼႆတိၵ်းတိၵ်း ၾၢႆႇ RCSS သမ်ႉႁၢင်ႈႁႅၼ်းၶပ်းၶိုင်ဝႆႉၸိူင်ႉႁိုဝ်ၶႃႈ၊ ၸွင်ႇတေပဵၼ်ႁဵတ်းၶႃႈ?။
NC ၼႆႉ မၼ်းဢမ်ႇၸႂ်ႈၵၢၼ် RCSS ၵူၺ်း၊ ပဵၼ်ၵၢၼ်ၵူၼ်းၶိူဝ်းတႆးႁဝ်းတင်းမူတ်း၊ ဢဝ်ၵၢင်ၸႂ်ၵူၼ်းၶိူဝ်းတႆး ႁဝ်းဝႃႈ။ ႁဵတ်းႁိုဝ်ၵေႃႈ ႁဝ်းၶႃႈတႄႉၵွပ်ႈဝႃႈႁဵတ်းၵၢၼ်ပိူဝ်ႈတႃႇ ၵူၼ်းၶိူဝ်းတႆးႁဝ်းၶႃႈလႄႈ တေဢဝ်ၵၢင်ၸႂ်ၵူၼ်း မိူင်းတႆးသေ သိုပ်ႇႁဵတ်းသၢင်ႈၵႂႃႇၵူၺ်း။
ထၢမ်-လွင်ႈတေႁဵတ်းတီႈတူၼ်ႈတီး ႁိုဝ်တီႈပၢင်လူင်ၼႆႉ ဢွၼ်ၼႃႈၼႆႉ ၸွင်ႇလႆႈဢုပ်ႇဢူဝ်း တူၵ်းလူင်းၵၼ်သင်ဝႆႉတီႈ လူင်ပွင်ၸိုင်ႈၶႃႈႁႃႉ?။
တွပ်ႇ-ဢမ်ႇလႆႈဢုပ်ႇဢူဝ်းၵၼ်သင်ဝႆႉၶႃႈ?။
ထၢမ်-သင်ဝႃႈဢမ်ႇလႆႈႁဵတ်းပၢင်ၵုမ်ၼႆႉ တေတုမ်ႉတိူဝ်ႉသုၼ်ႇလႆႈၵူၼ်းမိူင်းတႆး မွၵ်ႈၵႃႈႁိုဝ်ၶႃႈ?။
တွပ်ႇ-ပၢင်ဢုပ်ႇဢူဝ်းၵၢၼ်မိူင်းၸၼ်ႉၸိူဝ်ႉၸၢတ်ႈ (ၸၢဝ်းၶိူဝ်းတႆး) ဢၼ် RCSS မီးသုၼ်ႇဢွၼ်ႁဵတ်းယူႇၼႆႉ သင်ဝႃႈႁဝ်းၶႃႈဢမ်ႇလႆႈႁဵတ်းၸိုင် ၵၢင်ၸႂ်ၵူၼ်းမိူင်းတႆး ၶႂ်ႈလႆႈၶႂ်ႈပဵၼ် ၶႂ်ႈသၢင်ႈဝၢၼ်ႈမိူင်းႁဝ်းပိူင်လႂ်၊ ၶႂ်ႈႁႂ်ႈမၼ်းဢွၵ်ႇမႃးၾၢင်ႁၢင်ႈၸိူင်ႉႁိုဝ်၊ ဢၼ်ၵဵဝ်ႇၵပ်းလူၺ်ႈလွင်ႈၽဵင်ႇပဵင်း၊ လွင်ႈတႅပ်းတတ်းတူဝ်ၵဝ်ႇ၊ မိူင်းႁူမ်ႈတုမ်ၸိုၼ်ႈၸၢင်ႇ၊ မိူင်းၾႅတ်ႊၻရႄႊၼၼ်ႉ ၵၢင်ၸႂ်ၵူၼ်းမိူင်းႁဝ်းၼၼ်ႉ ႁဝ်းၶႃႈဢမ်ႇၸၢင်ႈဢဝ်ၵႂႃႇ တၢင်ႇတီႈ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်း 2 လႄႈ တေသုမ်းသုၼ်ႇလႆႈႁဝ်းတႄႉတႄႉ။
ၵွပ်ႈၼၼ်လႄႈ သင်ၸိူဝ်ႉဝႃႈႁဝ်းၶႃႈဢမ်ႇလႆႈႁဵတ်းသၢင်ႈပွင် ၵၢၼ်ဢုပ်ႇဢူဝ်းၵၼ်ၸၼ်ႉၸိူဝ်ႉၸၢတ်ႈ (ၸၢဝ်းၶိူဝ်းတႆး)ၼႆႉ ႁဝ်းၶႃႈတေႁဵတ်းႁိုဝ်ၼႆၼၼ်ႉ ၶႂ်ႈႁႂ်ႈၵူၼ်းမိူင်းတႆးႁဝ်း ပၼ်တၢင်းဝူၼ်ႉတၢင်းၶႆႈၸႂ်မႃး တီႈႁဝ်းၶႃႈ။ ႁဝ်းၶႃႈတႄႉ တေႁဵတ်းပုၼ်ႈတႃႇၵူၼ်းမိူင်းတႆးလႄႈ တေႁဵတ်းၸွမ်းၼင်ႇၵၢင်ၸႂ်ၵူၼ်းၶိူဝ်းတႆးႁဝ်းၵႂႃႇ၊ ၶႂ်ႈၾၢၵ်ႇၶေႃႈၵႂၢမ်းထိုင်ၼင်ႇၼႆ။
ထၢမ်-ၵဵဝ်ႇၵပ်းလွင်ႈၾၢႆႇတပ်ႉမတေႃႇၶဝ် ႁၢမ်ႈႁႄႉမႃးၼႆႉ ယူႇတီႈၾၢႆႇ RCSS ၶႂ်ႈမွၵ်ႇလၢတ်ႈထိုင်လူင်ပွင်ၸိုင်ႈလႄႈ တပ်ႉမတေႃႇ ၸိူင်ႉႁိုဝ်ၽွင်ႈၶႃႈ?။
တွပ်ႇ-ပေႃးဝႃႈတႄႉမၼ်း လိၼ်မိူင်းႁူမ်ႈတုမ်တင်းမူတ်းၼႆႉ ပေႃးဝႃႈႁဝ်းၵူၼ်းမိူင်းႁူမ်ႈတုမ်တင်းမူတ်း ႁူမ်ႈၵၼ်ပိူင်ႇ(ပဵၼ်ၸဝ်ႈၶွင်)ယူႇၸိုင် လွင်ႈၼႆႉႁဝ်းၶႃႈၵႂႃႇၸတ်းတီႈလႂ်ၵေႃႈ ၸၢင်ႈၸတ်းလႆႈ မီးသုၼ်ႇၸတ်းလႆႈယူႇ။ ၵွပ်ႈၼၼ် ဢၼ်ပဵၼ်မိူင်းလူင်ၶွင်ၸႄႈမိူင်းတႆး၊ ဢၼ်ပဵၼ်တီႈတူၼ်ႈတီးလႄႈ မိူင်းၵိုၵ်းပိုၼ်းႁဝ်းၶႃႈတီႈပၢင်လူင်ၸိူဝ်းၼႆႉ ၵိုင်ႇလီပၼ်သုၼ်ႇႁဝ်းၶႃႈၸတ်းယူႇၼႆ ႁဝ်းၶႃႈၶႂ်ႈႁႂ်ႈတပ်ႉမတေႃႇၶဝ် တင်းလူင်ပွင်ၸိုင်ႈ ပွင်ႇၸႂ်ၼိူဝ်ႁဝ်းၶႃႈၼင်ႇၼႆ။


text:
ၸဝ်ႈသိလ်ထမ်း ၶူးဝႃးဝုၼ်းၸုမ်ႉ ယေႃးတူဝ်ႁွတ်ႈထိုင်သိုဝ်လိုဝ်း ၸႄႈဝဵင်းမိူင်းလႃး၊ မဵတ်ႉတႃႇထမ်းပၼ် ပေႃႈမႄႈၵူၼ်းမိူင်း ႁႂ်ႈယူႇလီၵိၼ်ဝၢၼ် ႁဵတ်းၵၢၼ်ၶိုၼ်ႈယႂ်ႇ၊ ၵူၼ်းမိူင်းဢိၵ်ႇ ၸဝ်ႈၼႃႈတီႈတပ်ႉသိုၵ်း ႁူမ်ၸူမ်းႁပ်ႉတွၼ်ႈ။
မိူဝ်ႈဝၼ်းတီႈ 01/05/2017 ၸဝ်ႈပေႃႈသိလ်ထမ်း ၶူးဝႃးဝုၼ်းၸုမ်ႉ ယေႃးတူဝ်ႁွတ်ႈထိုင် ဢိူင်ႇမိူင်းသိုဝ်လိုဝ်း ၼႃႈလိၼ်မိူင်းလႃး ၸိုင်ႈတႆးပွတ်းဢွၵ်ႇသေ မဵတ်ႉတႃႇႁေႃးထမ်းသွၼ်းယမ်းပၼ် ပေႃႈမေႈၵူၼ်းမိူင်း၊ ၸဝ်ႈၼႃႈတီႈ ၼႂ်းတပ်ႉသိုၵ်း ဢိၵ်ႇၾၢႆႇၽွင်းငမ်း ဝဵင်းသိုဝ်လိုဝ်း ႁႂ်ႈယူႇလီၵိၼ်ဝၢၼ် ႁဵတ်းၵၢၼ်ႁႂ်ႈၶိုၼ်ႈယႂ်ႇမႂ်ႇသုင်- ၼႆယဝ်ႉ။
ၽွင်းၸဝ်ႈသိလ်ထမ်းဝုၼ်းၸုမ်ႉ ႁွတ်ႈထိုင်ၼၼ်ႉ မီးၸဝ်ႈၼႃႈတီႈၽူႈယႂ်ႇၵူၼ်းလူင် ၼႂ်းၸုမ်းမိူင်းလႃး မိူၼ်ၼင်ႇၵႅမ်ႁူဝ်ပဝ်ႈ ၸဝ်ႈသၢင်ႇလူႇ၊ ႁွင်ႈၵၢၼ်ၾၢႆႇသႃသၼႃ ၸဝ်ႈၸၢႆးတိပ်ႉ၊ ၽူႈယႂ်ႇၵူၼ်းလူင် ၼႂ်းတပ်ႉသိုၵ်း ဢၼ်ပၵ်းသဝ်းၼႂ်းဢိူင်ႇမိူင်းသိုဝ်လိုဝ်း မိူၼ်ၼင်ႇ ၸဝ်ႈသႅင်လူင်၊ ၸဝ်ႈၼွႆႉဢွင်ႇ၊ ၸဝ်ႈၸၢႆးၵႅဝ်ႈ၊ ၸဝ်ႈၼၢၼ်ယီႈၼုမ်ႇ (ၸၢႆးၼွႆႉ) ဢိၵ်ႇ ၽူႈၵွၼ်းဝၢၼ်ႈ/ဢိူင်ႇ လႄႈ ပေႃႈမႄႈၵူၼ်းမိူင်းၼႂ်းလၢႆဝၢၼ်ႈလၢႆဢိူင်ႇ တင်းၼမ်ပႂ်ႉႁပ်ႉတွၼ်ႈ ၵိုၼ်းၶွၼ်ႈၶိုၵ်ႉယႂ်ႇ။ ၸဝ်ႈသိလ်ထမ်းဝုၼ်းၸုမ်ႉ လႆႈမဵတ်ႉတႃႇသွၼ်းယမ်း ႁေႃးထမ်းတြႃးပၼ်ၵႂႃႇတီႈ လုမ်းၾၢႆႇၽွင်းငမ်းဝဵင်းသိုဝ်လိုဝ်းၼၼ်ႉ- ၼႆယဝ်ႉ။
ထိုင်မႃးဝၼ်းတီႈ 02/05/2017 ၸဝ်ႈပေႃႈသိလ်ထမ်း ၶူးဝႃးဝုၼ်းၸုမ်ႉ ယေႃးတူဝ်ႁွတ်ႈထိုင်တီႈ ဝတ်ႉၽရႃႉထၢတ်ႈၸွမ်ၸႅင်ႈ ပႃႇသၢၼ်ႈ ဢိူင်ႇမိူင်းသိုဝ်လိုဝ်း ၸႄႈဝဵင်းမိူင်းလႃး။ ၵူၼ်းဝၢၼ်ႈပႃႇသၢၼ်ႈ ဢိၵ်ႇလူၺ်ႈၵူၼ်းဝၢၼ်ႈၵူၼ်းမိူင်းၵူႈတီႈတီႈ ဢွၼ်ၵၢၼ်ႁႆႇၵွင်ႁႆႇမွင်း ႁူမ်ၸူမ်းႁပ်ႉတွၼ်ႈမူၼ်ႈမူၼ်ႈသိူဝ်းသိူဝ်း- ၼႆယဝ်ႉ။
တီႈဝိႁၢရ်ဝတ်ႉၽရႃႉထၢတ်ႈၸွမ်ၸႅင်ႈ ပႃႇသၢၼ်ႈၼၼ်ႉ လႆႈၸတ်းပၢင်ႁႅၼ်းတၢၼ်း ၸွမ်းၾိင်ႈထုင်းသႃသၼႃ ဢၼ်ပဵၼ်ၾိင်ႈထုင်းႁိတ်ႈႁွႆးၵဝ်ႇ တႆးမိူဝ်ႈၵွၼ်ႇ၊ ၸဝ်ႈသိလ်ထမ်းဝုၼ်းၸုမ်ႉ ဢိၵ်ႇသင်ၶၸဝ်ႈၶဝ် လႆႈပၼ်သိလ်ပၼ်ပွၼ်း မဵတ်ႉတႃႇႁေႃးထမ်းပၼ် ႁႂ်ႈၵူၼ်းဝၢၼ်ႈၵူၼ်းမိူင်း လႆႈယူႇၵတ်းယဵၼ်သိူဝ်းသႃႇ၊ ႁဵတ်းၵၢၼ်ႁႆႈၵၢၼ်ၼႃးၵေႃႈ ႁႂ်ႈမၢၵ်ႈမီးၶိုၼ်ႈယႂ်ႇ။ တၵ်ႉၵႃႇသတ်ႉထႃး ၵူၼ်းမိူင်းၵေႃႈ ႁပ်ႉတုင်းသႃထုဢဝ်ၵႂႃႇ- ၼႆယဝ်ႉ။


text:
Welcome to Tai freedom
သင်ႇၶၸဝ်ႈလႄႈ ၵူၼ်းမိူင်းႁူမ်ႈၵၼ် ၵေႃႇသွၼ်းႁူၼ်ႁၢင်ႈြၽႃႉသၢမ်သၢင်ႇ တီႈၼွင်မူဝ် ႁူဝ်ဝီင်းသႅၼ်ဝီ
- Created on 15 June 2017
- Written by တႆးလွတ်ႈလႅဝ်း
သင်ၶၸဝ်ႈလႄႈ ပေႃႈမႄႈၵူၼ်းမိူင်း သႅၼ်ဝီၶဝ် ႁူမ်ႈပွင်း ၵၼ်သေ တႄႇၵေႃႄသွၼ်းႁူၼ်ႁၢင်ႈ ြၽႃႉသၢမ်သၢင်ႇ တီႈၼွင်မူဝ် ႁူဝ်ဝဵင်းသႅၼ်ဝီ မိူဝ်ႈဝၼ်းလိူၼ်ၸဵတ်းမူၼ်း ပီႊတႆး 2111 ၼီႈ ပီႊၶရိတ်ႉ 2017 လိူၼ်6 ဝၼ်းထီႉ 9 ဝႃႈၼႆ။
KIO/KIA ပၼ်တၢမ်ႇတၢႆ လႄႈ တၢမ်ႇထွင်ႇ ၵူၼ်းမိူင်းသွင်ၵေႃႉ ဢၼ်ယိုဝ်းၸုမ်းၽဵဝ်ႈမူၺ်ႉယႃႈ
- Created on 15 June 2017
- Written by တႆးလွတ်ႈလႅဝ်း
ၵူၼ်းမိူင်း ၸဝ်ႈသူၼ်ၽုၵ်ႇသွမ်ႈယႃႈ 2-ၵေႃႉ ဢၼ်ဢဝ်ၵွင်ႈယိုဝ်း ၽူႈၶဝ်ႈၸုမ်း ၽဵဝ်ႈမူၺ်ႉယႃႈမဝ်းၵမ် ၵူၼ်းမိူင်းၶၢင် (Pat Jasan) ၼၼ်ႉ တပ်ႉသိုၵ်းလွတ်ႈလႅဝ်း သဝ်းၶေႃၶၢင် (KIO/KIA) လႆႈထတ်းသိၼ် တႅပ်းတတ်း ပၼ်တၢမ်ႇတၢႆ ၵေႃႉၼိုင်ႈ၊ တၢမ်ႇထွင်ႇ 7-ပီႊ ၵေႃႉၼိုင်ႈ ၼႆယဝ်ႉ။
ၽၢႆႇတၢင်းမိူင်းထႆးဢွၵ်ႇပၵ်းပိူင်မ်ႂႇထႅင်ႈ တႃႇၶဝ်ႈၼ်ႂးဝဵင်းႄမႈသၢႆ
- Created on 14 June 2017
- Written by တႆးလွတ်ႈလႅဝ်း
ၽၢႆႇတၢင်းမိူင်းထႆး လၢႆႈဢွၵ်ႇပိူင်မ်ႂႇ ဢၼ်ေတလုၵ်ႉ ဝဵင်းတႃႈၶီႈလဵၵ်း ၶဝ်ႈၸူးဝဵင်းႄမႈသၢႆ မိူင်းထႆးလူၺ်ႇ သင်လုၵ်ႉတၢင်းတႃႈၶီႈလဵၵ်းေသ ေတၶီႇၵႃးၶဝ်ႈ ၵႂႃႇတၢင်း ဝဵင်းႄမႈသၢႆ မိူင်းထႆးၼၼ်ႉၸိုင် ေတလႆႈတႅမ်ႈ ၸိုဝ်ႈသဵင်ႄလႈ ေၶႃႈမုၼ်းတၢင်ႇၸိူဝ်း သ်ႂႇၼ်ႂးၽွမ်ႇ ႄလႈ သင်ဝႃႈဢမ်ႇတႅမ်ႈ လႆႈၼႆၸိုင် ေတလႆႈပႆတိၼ်ၶၢမ်ႈ ဢဝ်တီႈတၢင်း ၵူၼ်းပၢႆၶဝ်ႈ ၼၼ်ႉ ၵူၺ်းဝႃႈၼင်ႇၼႆ။
သိုၵ်းမၢၼ်ႈဢထမ်ႇမ တဵၵ်းတဵင်ၵူၼ်းမိူင်း 2 ဝၼ်းထပ်းၵၼ် လႄႈ ပူၼ်ႉပႅၼ်ၶေႃႈတူၵ်းလူင်း NCA
- Created on 14 June 2017
- Written by တႆးလွတ်ႈလႅဝ်း
သိုၵ်းမၢၼ်ႈ ၶမယ 425 ဢၼ်ပၵ်းသဝ်း ဢိူင်ႇပၢၼ်းယိၼ်ႇ ၸႄႈဝဵင်းသီႇသႅင်ႇ ၵႂႃႇဢထမ်ႇမ တဵၵ်းတဵင် ဢဝ်လၢႆးၶူဝ်းၶွင် (ငိုၼ်း) ၵူၼ်းမိူင်း လႄႈ ပၵ်းတပ်ႉၼွၼ်းလိုဝ်ႈသဝ်း ဢွင်ႈတီႈၼႂ်း ၵျွင်းမုၼ်ၸဝ်ႈ တီႈဝၢၼ်ႈတိုဝ်ႉ ဢိူင်ႇၼႃးၶၢႆႉ ၸႄႈဝဵင်းသီႇသႅင်ႇ။
ဢွၼ်ႇယိင်း ဝဵင်းသီႇပေႃႉ ၵေႃႉၼိုင်ႈ ၺႃးၶႃႈတၢႆ
- Created on 14 June 2017
- Written by တႆးလွတ်ႈလႅဝ်း
ဢွၼ်ႇယိင်း ဢႃႇယု 9-ၶူပ်ႇ ၵေႃႉၼိုင်ႈ ဢၼ်ယူႇတီႈ ဝၢၼ်ႈၵုင်းၺွင်ႇ ၼႂ်းပိုၼ်ႉတီႈ သႅင်ၵႅဝ်ႈ ၸႄႈဝဵင်းသီႇပေႃႉ မိူင်းတႆးပွတ်းႁွင်ႇ သေလႆႈႁၢႆတူဝ်ၵႂႃႇၼၼ်ႉ ႁိုင်သီႇဝၼ်းယဝ်ႉ ၵူၼ်းဝၢၼ်ႈၶဝ် ၸင်ႇၵႂႃႇထူပ်းႁၼ် ၶၢပ်ႈတူဝ်တၢႆမၼ်း တီႈၼႂ်းယုမ်း ဝႃႈၼႆ။
More Articles...
- ၵေႃလိၵ်ႈလၢႆးလႄႈၾိင်ႈငႄႈတႆး တူၼ်ႈတီး ၸတ်းႁဵတ်းပၢင်လူင်း ပၢင်ၽိုၵ်းၽွၼ်ႉ လၢႆးပူင်သွၼ် လိၵ်ႈလၢႆးတႆး
- ပၢင်ႁူပ်ႉထူပ်း DPN လႄႈ PC လႆႈၽွၼ်းၵၢၼ်လီယူႇၼႆ သွင်ၽၢႆႇလၢတ်ႈ
- ၽူႈဢွၼ်ႁူဝ် ၸုမ်းၼႃႇၵ NSCN-K သဵင်ႈၵၢမ်ႇ
- တပ်ႉသိုၵ်းၸိုင်ႈတႆး (RCSS/SSA) လႄႈ ပေႃႈမႄႈၵူၼ်းမိူင်း ႁဵတ်းပၢင်ၵုမ် ၵဵဝ်ႇလူၺ်ႈလွင်ႈ ၽေးၶဵၼ်လူင် ယႃႈမဝ်းၵမ်
- လုၵ်ႈမေး ပီႈၼွင်ႉ သိုၵ်းမၢၼ်ႈ 100-ပၢႆ ႁၢႆလၢႆၵႂႃႇၸွမ်းႁိူဝ်းမိၼ်


text:
ၸဝ်ႈၼႃႈတီႈပလိၵ်ႈလႄႈသိုၵ်းထႆးႁူမ်ႈၵၼ်ၶဝ်ႈၵူတ်ႇထတ်း ဝၢၼ်ႈလဝ်ႉတႃ ထူပ်းၵူၼ်းၵဵဝ်ႇၶွင်ႈလႄႈ ယိုတ်းလႆႈယႃႈမဝ်းၵမ်တင်းၼမ် ။
ဝၼ်းတီႈ 16/11/2016 ၶၢဝ်းယၢမ်းၵၢင်ၼႂ် ၸဝ်ႈၼႃႈတီႈၾၢႆႇၽဵဝ်ႈမူၺ်ႉ ယႃႈမဝ်းၵမ်လႅၼ်လိၼ် ပွတ်းၼိူဝ်(မၢႆ1)ႁူမ်ႈၵၼ်တင်း ၸဝ်ႈၼႃႈတီႈပလိၵ်ႈၸႄႈဝဵင်းမႄႈဢၢႆး မွၵ်ႈဢဵၼ်ႁႅင်း30ၵေႃႉ ၵႂႃႇၵူတ်ႇထတ်း တီႈႁိူၼ်းဢႃဝူးမိုဝ်းၼိူဝ်ႊ သႅၼ်ၸၼ် ဢႃယု 64 ပီ ယူႇတီႈဝၢၼ်ႈႁူၺ်ႉသၢၼ်ႉ (ဝၢၼ်ႈလဝ်ႉတႃ) ဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ ၸိုင်ႈထႆးပွတ်းႁွင်ႇ ။
ဝၢၼ်ႈလဝ်ႉတႃၼႆႉ ပဵၼ်ဝၢၼ်ႈဢၼ်ပေႃႈလဵင်ႉၵူၼ်းၵႃႉဢၼ်ၸိုဝ်ႈဝႃႈ လဝ်ႉတႃ သႅၼ်လိ ၼၼ်ႉယူႇသေ မိူဝ်ႈဝၼ်းတီႈ 11/10/2016 ၸဝ်ႈၼႃႈတီႈၾၢႆႇၽဵဝ်ႈမူၺ်ႉ ယႃႈမဝ်းၵမ် လႆႈၶဝ်ႈတီႉၺွပ်းမၼ်းၸၢႆးလႄႈ ၸုမ်းၸိူဝ်းႁဵတ်းၵၢၼ်ၸွမ်းမၼ်းထႅင်ႈ 14 ၵေႃႉ။ ၸဝ်ႈၼႃႈတီႈၶဝ်ယိုတ်းလႆႈ ရူတ်ႉၵႃး၊ ၵွင်ႈၵၢင်ႇ၊ ယႃႈမဝ်းၵမ် ၼပ်ႉပဵၼ်ငိုၼ်းမွၵ်ႈ 1,000 လၢၼ်ႉၿၢတ်ႇ ။
သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ – တီႈႁိူၼ်းဢႃဝူးမိုဝ်းၼိူဝ်ႊ သႅၼ်ၸၼ် ထူပ်းႁၼ်ယႃမႃႉ 114မဵတ်ႉ လႄႈထုင်ေၸႈ ဢၼ်သႂ်ႁေႊရူဝ်ႊဢိၼ်ႊ ၸိူဝ်းၼႆႉ။ ၽွင်းၼၼ်ႉမီးၽူႈၸၢႆး 3 ၵေႃႉပႆၶဝ်ႈမႃးတီႈ ႁိူၼ်းလင်ၼၼ်ႉ ၸဝ်ႈၼႃႈတီႈၶၢတ်ႈဝႃႈ တေမႃးသိုဝ်ႉယႃႈ ၸဝ်ႈၼႃႈတီႈယွၼ်းၵူတ်ႇထတ်း ၶဝ်တၢင်း3ၵေႃႉၼႆႉၵေႃႈယွမ်းႁပ်ႉဝႃႈ ၵဵဝ်ႇၶွင်ႈယႃႈမဝ်းၵမ် ၵိၼ်ယႃႈမႃႉတႄႉ၊ ၼႂ်းၼၼ်ႉမီးလုၵ်ႈ ဢွၼ်ႇဢႃယု 13 ပီ ပဵၼ်ၵူၼ်းၸၢဝ်းၶိူဝ်းသၼ်လွႆႁပ်ႉတေႃႉသူင်ႇယႃႈမဝ်းၵမ်လၢႆးယွႆႈ 2,000 – 5,000 မဵတ်ႉ လႆႈၵႃႈၸၢင်ႈ 1 မဵတ်ႉလႂ်1ဝၢတ်ႇ ဝႃႈၼႆ ။
ၸဝ်ႈၼႃႈတီႈ ယိုတ်းဢဝ်ယႃႈမဝ်းၵမ်လႄႈၽူႈၵဵဝ်ႇၶွင်ႈ ပၼ်တူတ်ႇတၢမ်ႇၸွမ်းၼင်ႇပၵ်းပိူင် မၢႆမီႈဝၢၼ်ႈမိူင်းသိုပ်ႇၵႂႃႇ ။


text:
ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ၊ ပႃႊတီႊႁူဝ်သိူဝ် တင်း ပႃႊတီႊသိူဝ်ၽိူၵ်ႇ တေႁူမ်ႈၵၼ်ၸတ်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 68 ပီ၊ ၼႂ်းဝၼ်းတီႈ 07/02/2015 ။
ဢိင်ၼိူဝ်ပၢင်ၵုမ် ပႃႊတီႊႁူဝ်သိူဝ် (SNLD) တင်း ပႃႊတီႊသိူဝ်ၽိူၵ်ႇ ႁူမ်ႈၵၼ်ၸတ်းႁဵတ်း မိူဝ်ႈ 2-3 ဝၼ်းပူၼ်ႉမႃးသေ တႅပ်းတတ်းလႆႈၸႂ်ၵၼ်ဝႃႈ တေႁူမ်ႈၵၼ်ၸတ်းပၢင်ပွႆးၶုၵ်းထူပ်းယုၵ်ႉယွင်ႈ ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 68 ပီ၊ တီႈၶူင်ႇပၢင်ပွႆးၵၢင်ဝဵင်းၼမ်ႉၶမ်း၊ ဢၼ်မီးတီႈႁိမ်းဝၢင်းၽြႃးလူင်ၵၢင်ဝဵင်း၊ ၼႂ်းဝၼ်းတီႈ 6-7/02/2015 ၶၢဝ်းတၢင်း သွင်ဝၼ်း။
ၽူႈၶဝ်ႈၸုမ်း ပႃႊတီႊသိူဝ်ၽိူၵ်ႇ ၸၢႆးပီးလၢတ်ႈဝႃႈ- ၸွမ်းၼင်ႇႁဝ်းၶႃႈ ႁဵတ်းပၢင်ၵုမ်ၵၼ်ဝႆႉတႄႉ လွင်ႈႁူမ်ႈလူမ်ႈၼႆႉ တေဢဝ်ႁူမ်ႇလူမ်ႈတွၼ်ႈတၢင်းၼွၵ်ႈ တင်း တွၼ်ႈတၢင်းၼႂ်း၊ တေမီးလၢႆၶၵ်ႉတွၼ်ႈ၊ ပႃးၸဵမ်ၼႂ်းပွၵ်ႉၼႂ်းယွမ်ႇ ၼႂ်းၸႄႈဝဵင်းၼမ်ႉၶမ်း။ ပိူဝ်ႈတႃႇတေဢဝ်ႁူမ်ႇလူမ်ႈၼၼ်ႉ လႆႈၶပ်းၶိုင်ႁၢင်ႈႁႅၼ်းဝႆႉယဝ်ႉ – ဝႃႈၼႆ။
ၽူႈၼမ်းၼႂ်းပႃႊတီႊႁူဝ်သိူဝ် ၸၢႆးထုၼ်းလၢႆႇ ၵေႃႈလၢတ်ႈဝႃႈ- ပိူဝ်ႈတႃႇမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၼၼ်ႉ ပႃႊတီႊသိူဝ်ၽိူၵ်ႇ တင်းပႃႊတီႊႁူဝ်သိူဝ်ႁဝ်းၶႃႈ ႁူမ်ႈၵၼ်ႁဵတ်းသၢင်ႈမႃး၊ ပႃးတင်းပီၼႆႉ မီးသၢမ်ပီယဝ်ႉ။ ပီၼႆႉၵေႃႈ တေႁူမ်ႈၵၼ်ႁဵတ်းသၢင်ႈၵႂႃႇထႅင်ႈ။ ဢၼ်ႁဝ်းၶႃႈ လႆႈႁဵတ်းသၢင်ႈပၢင်ပွႆး ဝၼ်းၸိူဝ်ႉၸၢတ်ႈၸိုင်ႈတႆး ႁူမ်ႈၵၼ်ၼႆႉ ၼင်ႇႁိုဝ်ပႃႊတီႊသွင်ဢၼ် ၼႂ်းၸႄႈဝဵင်းႁဝ်းၶႃႈ မီးလွင်ႈၽွမ်ႉသဵင်ပဵင်းပၢၵ်ႇၵၼ်။ ၼင်ႇႁိုဝ်လွင်ႈၽွမ်ႉႁူမ်ႈပႃႊတီႊ လွင်ႈၽွမ်ႉႁူမ်ႈၵူၼ်းမိူင်း ပေႃးတေပၼ်ႈၵႅၼ်ႇၼႅၼ်ႈၼႃၵႂႃႇတၢင်းၼႃႈထႅင်ႈလိူဝ်ၵဝ်ႇ၊ ဢမ်ႇဢဝ်ပႃႊတီႊပဵၼ်လၵ်း၊ ဢဝ်ၸိူဝ်ႉၸၢတ်ႈပဵၼ်လၵ်း။ ၵွပ်ႈၼၼ် ႁဝ်းၶႃႈၸင်ႇလႆႈႁူမ်ႈၵၼ်ၶတ်းသၢင်ႈႁၢင်ႈပွင်မႃး- ဝႃႈၼႆ။
ငဝ်ႈငုၼ်းၻီႊမူဝ်ႊၶရေႊၸီႊၸိူဝ်ႉၶိူဝ်းတႆး ႁိုဝ် ပႃႊတီႊႁူဝ်သိူဝ် (SNLD) တင်း ၻီႊမူဝ်ႊၶရႅတ်ႊတိၵ်ႊပႃႊတီႊ ၸၢဝ်းၶိူဝ်းတႆး ႁိုဝ် ပႃႊတီႊသိူဝ်ၽိူၵ်ႇ (SNDP) ၸႄႈဝဵင်းၼမ်ႉၶမ်းၼႆႉ ယၢမ်ႈႁူမ်ႈၵၼ် ႁဵတ်းၵၢၼ်တူင်ႉၼိုင်မႃးတႃႇ သေႇ။ ၼိုင်ႈလိူၼ်ၼိုင်ႈပွၵ်ႈလႄႈသင်၊ သၢမ်လိူၼ်ၼိုင်ႈပွၵ်ႈလႄႈသင်၊ မီးပၢင်ႁူပ်ႉထူပ်းဢုပ်ႇဢူဝ်းၵၼ် ၸိူဝ်းၼႆႉ။
မီးယိူင်းဢၢၼ်းပိူင်လူင် ပိူဝ်ႈတႃႇၵႅတ်ႇၵင်ႈသုၼ်ႇလႆႈ ၵူၼ်းဝၢၼ်ႈၵူၼ်းမိူင်း ၼႂ်းၸႄႈဝဵင်းၼမ်ႉၶမ်း။ ၾၢႆႇၼိုင်ႈၵေႃႈ ယၢမ်ႈၸွႆႈထႅမ် ဢၼ်ၵူၼ်းဝၢၼ်ႈၵူၼ်းမိူင်း တုၵ်းယွၼ်း/သၢၼ်ၶတ်း လွင်ႈဢၼ်မိူင်းၶႄႇပူၼ်ႉပႅၼ် ၶႂၢၵ်ႈႁူဝ်ႉ (လၵ်းၶႅၼ်ႈလႅၼ်လိၼ်) မိူင်းၶႄႇ မႃးဢဝ်သူၼ်/ႁႆႈ/ၼႃး ပီႈၼွင်ႉတႆး ၼႂ်းၸႄႈဝဵင်းၼမ်ႉၶမ်း၊ ၸိူဝ်းၼႆႉၵေႃႈ သွင်ပႃႊတီႊ ယၢမ်ႈႁူမ်ႈၵၼ် တိုၵ်းတေႃးတေႃႇသူႈမႃး။


text:
ဝၼ်းဢေႃးဝႃႇတပႃႇတိမွၵ်ႉၶ (Disciplinary Code)
ဝၼ်းပုတ်ႉထၽြႃးပဵၼ်ၸဝ်ႈ တမ်းဝၢင်းပၢႆးတိုၵ်း ပုၼ်ႈတႃႇပုတ်ႉထသႃႇသၼႃႇ
Strategic Day for The Buddha Sasana
မႁႃမုင်ႉ (မိူင်ႈၸႄႈ)
ဝၼ်းမႃးၶပူးၸႃး ဢၼ်ပဵၼ်ဝၼ်းဢေႃးဝႃႇတပႃႇတိမွၵ်ႉၶ ၸၢဝ်းပုတ်ႉထသႃႇသၼႃႇ ၼႂ်းပီႊ 1376-ၼီႈ (2015)ၼႆႉ ၵွပ်ႈပဵၼ်ပီႊ 2 ပႅတ်ႇလႄႈ မႃးပဵၼ်ဝၼ်းလိူၼ်သီႇမူၼ်း (ဝၼ်းထီႉ 04/03/2015)။
ၼၵ်ႉၶတ်ႈမႃးၶၼႆႉ ၸႂ်ႉတၢင်လိူၼ်သၢမ်၊ ၼၵ်ႉၶတ်ႈၽၵ်ႉၵုၼသမ်ႉ ၸႂ်ႉတၢင်လိူၼ်သီႇ၊ ၼၼ်သေၵေႃႈ ဢမ်ႇႁွင်ႉၽၵ်ႉၵုၼပူးၸႃး၊ တိုၵ်ႉႁွင်ႉမႃးၶပူးၸႃးယူႇၸိူင်ႉၵဝ်ႇ၊ ဝၼ်းမႃးၶပူးၸႃးၼႆႉ ပဵၼ်ဝၼ်းၵူၼ်းၸၢဝ်းပုတ်ႉထႁဝ်း ႁဵတ်းၵၢၼ်လီၵုသူလ် ဢဝ်ၸဵမ်ၵၢၼ် လူႇတၢၼ်းယိုၼ်ႈပၼ်၊ ၵၢၼ်ၵမ်သိၼ်တိုဝ်းထမ်း ႁႂ်ႈလႆႈၽွၼ်းလီပၢႆးၸႂ်ၼႂ်းၽဝ ၸူဝ်ႈၼႆႉလႄႈ ၸၢတ်ႈတၢင်းၼႃႈၸိူင်ႉၼႆ။
မိူဝ်ႈပူၼ်ႉမႃးမွၵ်ႈ 2500-ပီႊမိူင်းလိူဝ်လိူဝ် ဝၢႆးသေမုၼ်ၶမ်းၽြႃးပဵၼ်ၸဝ်ႈပုတ်ႉထၵေႃးတမ ႁူပ်ႉလႆႈၺၢၼ်ႇသပ်ႉပၺ်ၺုတ တီႈတႂ်ႈတူၼ်ႈမႆႉႁုင်းလူင် (ဝၢႆးမႃးႁွင်ႉတူၼ်ႈပေႃးထိ) ယဝ်ႉႁိုင်ၼၢၼ်းမွၵ်ႈ 9-လိူၼ်၊ မႅၼ်ႈမိူဝ်ႈၶမ်းၸဝ်ႈယူႇသဝ်း ၼႂ်းဝတ်ႉဝေလုဝုၼ်ႇ မိူင်းမၵထ (Bihar State, India - ယၢမ်းလဵဝ်)ၼၼ်ႉ ၶမ်းၸဝ်ႈလႆႈတမ်းဝၢင်းလၵ်းပိူင် ပုၼ်ႈတႃႇပုတ်ႉထသႃႇသၼႃႇ ဢၼ်ႁွင်ႉဝႃႈ ဢေႃးဝႃႇတပႃႇတိမွၵ်ႉၶ (Disciplinary Code) တီႈၸဝ်ႈဢရႁၼ်တႃၶဝ် 1250-တူၼ် ပိူဝ်ႈတႃႇဢဝ်ပဵၼ်လၵ်းပိူင် ႁဵတ်းသၢင်ႈၵၢၼ်ငၢၼ်း ၽိူၺ်ၽႄႈပုတ်ႉထသႃႇသၼႃႇ ပဵၼ်ၵမ်းဢွၼ်တၢင်းသုတ်း။
ဢေႃးဝႃႇတပႃႇတိမွၵ်ႉၶ ၼႆႉ ပဵၼ်တင်းပၢႆးတိုၵ်းလႄႈ ပဵၼ်တင်းလၢႆးသိုၵ်း (Strategy & Tactics) တႃႇမုၵ်ႉၸုမ်းသင်ႇၶၸဝ်ႈ ၸိူဝ်းထမ်းမတူတ ဢၼ်တေႁပ်ႉပုၼ်ႈၽွၼ်းၽိူၺ်ၽႄႈ သႃႇသၼႃႇၶမ်းၸဝ်ႈၵႂႃႇ ဝၼ်းၼႃႈၶၢဝ်းယၢဝ်း၊ ဢူဝ်းဝႃႇတပႃႇတိမွၵ်ႉၶ ဢၼ်ပဵၼ်လၵ်းပိူင် ဝိၼႆးၼႆႉ ဢွၼ်တၢင်းၶမ်းၸဝ်ႈတမ်းဝၢင်းဝႆႉ 13-ၶေႃႈ၊ ႁုပ်ႈဝႆႉပဵၼ် 4-ႁူဝ်ၶေႃႈ။
ၸိူင်ႉၼင်ႇ-
လၵ်းပိူင်သႃႇသၼႃႇ (ၶွပ်ႇၵႂၢမ်းသင်ႇသွၼ်) ဢၼ်ၸဝ်ႈႁဝ်းၸီႉၼႄတမ်းဝၢင်းဝႆႉပၼ်ၼၼ်ႉ ထိုင်မႃးပီႊ 1376-ၼီႈ (2015) ၼႆႉ လႆႈမႃးယဝ်ႉ 2500-ပီႊမိူင်းလိူဝ်ယဝ်ႉ၊ ၵႂၢမ်းသင်ႇသွၼ်ၶမ်းၸဝ်ႈ လႆႈၽႄႈတိူၼ်း ၸွတ်ႇတူဝ်ႈလုမ်ႈၾႃႉ ၸမ်ၸမ်ၶိုင်ႈလိူဝ်သေ ပဵၼ်သႃႇသၼႃႇဢၼ်မီးလၵ်းပိူင် တႅတ်ႈတေႃးၸဵမ်ငဝ်ႈ ၸဵမ်ၵၢင် ၸဵမ်ပၢႆ ဢၼ်ႁတ်းႁွင်ႉပၢဝ်ႇၼႄၵူႈၵေႃႉလႆႈဝႃႈ- ပဵၼ်ၵႂၢမ်းသင်ႇသွၼ် ဢၼ်တူဝ်ထူပ်းမႃးယဝ်ႉလႄႈ ယူႇၼႂ်းၸၼ်ႉဢၼ်ႁဵတ်းယဝ်ႉ ႁၼ်ၽွၼ်းပၢင်ႈၸွမ်း၊ ႁဵတ်းယဝ်ႉလႆႈၽွၼ်းပၢင်ႈမၼ်းၸွမ်း၊ မႃးႁဵတ်းၸၢမ်တူၺ်းလႄႈ၊ မႃးဢဝ်သႂ်ႇဝႆႉၼႂ်းၸႂ်တူၺ်းလႄႈ ပေႃးၶႂ်ႈႁၼ်၊ ပေႃးၶႂ်ႈလႆႈ၊ တေႁူႉတူဝ်ႁင်းၵူၺ်းဝႃႈ လႆႈသင်ၼႆႁင်းၵူၺ်းၽႂ်မၼ်းဢမ်ႇႁၢင်ႉ (သွႃၶႃတေႃ၊ သၼ်တိတ်ႉထိၵေႃ၊ ဢၵႃလိၵေႃ၊ ဢေႁိပသ်ႉသိၵေႃ၊ ဢေႃပၼႃယိၵေႃ၊ ပၸ်ႉၸတင် ဝေတိတပ်ႉပေႃ ဝိၺ်ၺူႁိ) ၼႆၼၼ်ႉလႄႈ ပဵၼ်သႃႇသၼႃႇၼမ်းႁူဝ် ဢၼ်ယူႇပႃႈၼႃႈသႃႇသၼႃႇ 62-ၼိၵၢႆ (62 religio philosophical views) ၶဝ်ၼၼ်ႉသေ ၽႄႈတိူၼ်းတင်ႈမၼ်ႈယူႇ မႃးတေႃႇဝၼ်းမိူဝ်ႈၼႆႉ။
မၢႆတွင်း။ ။လၵ်းပိူင်ဢေႃးဝႃႇတပႃႇတိမွၵ်ႉၶ 13-ၶေႃႈၼႆႉ ဢမ်ႇဝႃႈၸုမ်း/ၵေႃလႂ်၊ ပႃႇတီႇလႂ်၊ ၶွမ်ႇပၼီႇ/ပရိသတ်ႈလႂ် ဢဝ်ႁဵတ်းမႄႈပိူင် (Model) ပုၼ်ႈတႃႇသဵၼ်ႈတၢင်းၼႃႈၵၢၼ်ၽႂ်မၼ်းၵေႃႈ ႁၼ်ထိုင်ဝႃႈတေၵႂႃႇလႆႈလီ ၼင်ႇၸႂ်ယူႇ၊ ၶွမ်ႇပၼီႇထႆးမၢင်ဢၼ် ယၢမ်ႈဢွင်ႇပွႆးယွၼ်ႉမႄႈပိူင်ၼႆႉ။
(မႃးၼႂ်းထမ်ႇမပတ၊ တွၼ်ႈဢရႁၼ်၊ ၶုတ်ႉတၵၼိၵၢႆ)
တႆးလွတ်ႈလႅဝ်း


text:
ၶၢဝ်ႇၵူႈလွင်ႈ
ၽိတ်ႈမွၵ်ႇထိုင် ၸဝ်ႈၽူႈၵူၼ်းလီ တီႈၸမ်တီႈၵႆ ႁူမ်ႈလူႇႁူမ်ႈတၢၼ်း ၼႂ်းဝၼ်းပၢင်ပွႆးသၢင်းၵျူဝ်ႇ ၸဝ်ႈၶူးသီႇႁဝမ်ႇသ
- Details
- Created on 19 June 2017
- Written by တႆးလွတ်ႈလႅဝ်း
ၽိတ်ႈမွၵ်ႇထိုင် ၸဝ်ႈၽူႈၵူၼ်းလီၶဝ် ၸိူဝ်းယူႇတီႈၸမ်တီႈၵႆ ႁူမ်ႈလူႇႁူမ်ႈတၢၼ်း ၸွမ်းၵၼ် ၼႂ်းဝၼ်းပၢင်ပွႆးသၢင်းၵျူဝ်ႇ ၸဝ်ႈၶူး သီႇႁဝမ်ႇသ ဝတ်ႉသွၼ်ထမ်း သႃႇသၼဝိပုလ (ၵျွင်းတေႃး) ပွၵ်ႉဢွင်ႇမဵတ်ႉၼႃႇ ဝဵင်းၼမ်ႉၶမ်း။
ၸဝ်ႈၶူးသီႇႁဝမ်ႇသ ယွၼ်ႉဢမ်ႇပူၼ်ႉလိူဝ်လႆႈ လွင်ႈသၽႃႇဝ ၵိူတ်ႇ ၊ ထဝ်ႈ ၊ ပဵၼ် ၊ တၢႆ သေ လႆႈလွၼ်ႇၵႂႃႇ ဢွင်ႈတီႈ ဝတ်ႉသွၼ်ထမ်း သႃႇသၼဝိပုလ မိူဝ်ႈဝၼ်းထီႉ 17 June 2017 ယၢမ်းဝၢႆးဝၼ်း 15:00 မူင်းသေ သြႃႇ လႄႈ လုၵ်ႈၼွင်ႉတပေးၸဝ်ႈ ဢိၵ်ႇတင်း ပေႃႈမႄႈၵူၼ်းမိူင်း ၼႂ်းဝဵင်းၼမ်ႉၶမ်း ပဵၼ်ဢၼ်ၸႂ်ဢမ်ႇလီ ၸွမ်းတႄႉတႄႉယူႇယဝ်ႉ။
ပိုၼ်းၵႅမ်ႈ ၸဝ်ႈၶူးသီႇႁဝမ်ႇသ (ၸိုဝ်ႈမိူဝ်ႈလဵၵ်ႉ ၸၢႆးယီဢွၼ်ႇ) ဢႃႇယု 49 ပီႊ (ပီႊၵိူတ်ႇ 05/01/1968) ဝႃႇတေႃႇၸဝ်ႈ 29 ဝႃႇ ပဵၼ်လုၵ်ႈၸၢႆး ၵေႃႉထူၼ်ႈထီႉ 4 (ၶိင်းမၢၼ်ႇႁိူင်း) + ၼၢႆးငူၺ်ႇၶိၼ်ႇ ယူႇဝၢၼ်ႈၼမ်ႉတီး ဢိူင်ႇၼမ်ႉတီး ၸႄႈဝဵင်းၼမ်ႉၶမ်း ၊ ၸဝ်ႈၶူးသီႇႁဝမ်ႇသ ၼႆႉ ၶတ်းၸႂ်ႁဵတ်းသၢင်ႈ ႁေႃးတြႃး ၽေႈတိူၼ်း သႃႇသၼႃႇ ၽြႃးပဵၼ်ၸဝ်ႈႁဝ်း လႄႈ ၶတ်းၸႂ်ႁဵတ်းသၢင်ႈ တူင်ႉၼိုင်ၵူႈလွင်ႈလွင်ႈ ၼင်ႇဢၼ်ပွင်ပဵၼ်လႆႈၼၼ်ႉသေ လႆႈႁပ်ႉၸုမ်ႈၶူးဝႆႉ (ဝိနယဝိဒူ ၊ ဒိဃနိကာယဝိဒူ ၊ မဇ္ဈိမနိကာယဝိဒူဘွဲ့ ၊ အင်္ဝုတ္တရနိကာယဝိဒူ ၊ သာသနဓဖဓမ္မာစရိယ ၊ ဂန္ထဝါစကပဏ္ဍိတ ၊ သံယုတ္တနိကာယဝိဒူဘွဲ့) ၼႆယူႇယဝ်ႉ။
ဝၼ်းထီႉ 18-21 June 2017 သြႃႇ လႄႈ လုၵ်ႈၼွင်ႉတပေးၸဝ်ႈ တေႁူမ်ႈၵၼ် ၸတ်းႁဵတ်း ပၢင်ပွႆးသၢင်းၵျူဝ်ႇ ၸဝ်ႈၶူး သီႇႁဝမ်ႇသ ဢွင်ႈတီႈဝတ်ႉသွၼ်ထမ်း သႃႇသၼဝိပုလ ပွၵ်ႉဢွင်ႇမဵတ်ႉတႃႇ ဝဵင်းၼမ်ႉၶမ်း လႄႈ ယၢမ်းၵၢင်ၶမ်ႈ မီးပၢင်တြႃး ၵူႈၶမ်ႈၼႆသေ ၸင်ႇလႆႈၽိတ်ႈမွၵ်ႇ ၸဝ်ႈၽူႈၵူၼ်းလီ တီႈၸမ်တီႈၵႆ ႁူမ်ႈလူႇ ႁူမ်ႈတၢၼ်း ဢဝ်ၵုသူဝ်ႇၸွမ်းၵၼ် ၼႆယူႇယဝ်ႉ။
တႆးလွတ်ႈလႅဝ်း


text:
ၸုမ်းၵူၼ်းၼုမ်ႇတႆး TYO ဢွၼ်ႁူဝ်ၸတ်းႁဵတ်း ပၢင်သွၼ် “ သုၼ်ႇလႆႈယိင်း/ၸၢႆး၊ လွင်ႈႁူမ်ႇလူမ်ႈငမ်းယဵၼ် ၼၢင်းယိင်း” တီႈဝတ်ႉသုဝၼ်ႇၼသီရိ ၵျွင်းၶမ်း ၸႄႈဝဵင်းၵေးသီး။
Photo: Nang Yingnoung
ဝၼ်းတီႈ 13-14/06/2017 ယၢမ်းၵၢင်ၼႂ် 09:00-17:00 မူင်းႁူဝ်ၶမ်ႈ ၸုမ်းၵူၼ်းၼုမ်ႇတႆး TYO ၸုမ်းၼေႃႇတႅၼ်း ၶိူဝ်းလႄႈ ႁူမ်ႈပႃး ၸုမ်းၼႅင်ႈသၢၼ်ၼၢင်းယိင်း ၼႂ်းမိူင်းတႆး ႁူမ်ႈၵၼ်ၸတ်းႁဵတ်းပၢင်သွၼ်ပိုတ်ႇႁူ ပိုတ်ႇတႃ ၵဵဝ်ႇၵပ်း လွင်ႈႁူမ်ႇလူမ်ႈ၊ လွင်ႈၽဵင်ႇပဵင်းယိင်း/ၸၢႆးလႄႈ လွင်ႈငမ်းယဵၼ်ၼၢင်းယိင်း ၸဵမ်ၸိူဝ်းၼႆႉ။ ပၢင်သွၼ်ၼႆႉ ၸတ်းႁဵတ်း တီႈဝတ်ႉသုဝၼ်ႇၼသီရိ ၵျွင်းၶမ်း ပွၵ်ႉၵၢင်ပၢင်ႇ ၸႄႈဝဵင်းၵေးသီး ၸႄႈတွၼ်ႈလွႆလႅမ် ၸိုင်ႈတႆး ပွတ်းၸၢၼ်း။ ၼင်ႇႁိုဝ် ၼၢင်း ယိင်းပေႃး တေလႆႈႁပ်ႉႁူႉလွင်ႈငဝ်းလၢႆး ဢၼ်ပဵၼ်ယူႇယၢမ်းလဵဝ်လႄႈ ႁႂ်ႈလႆႈၶဝ်ႈပႃး ၼႂ်းၶၵ်ႉ ၵၢၼ်လွင်ႈငမ်းယဵၼ် ဝႃႈၼႆ။
Photo: Nang Yingnoung
ၼၢင်းယိင်းၼွင်ႉ ၵႅမ်ႁူဝ်ပဝ်ႈ ၸုမ်းၵူၼ်းၼုမ်ႇတႆး TYO လၢတ်ႈဝႃႈ “ ယိူင်းဢၢၼ်းဢၼ်ႁဝ်းၶႃႈၸတ်း ႁဵတ်းပၢင် သွၼ်ၼႆႉ ႁႂ်ႈၵူၼ်းဝၢၼ်ႈၵူၼ်းမိူင်းႁဝ်းၶႃႈ လႆႈပိုတ်ႇႁူပိုတ်ႇတႃ၊ ယဝ်ႉၵေႃႈ လွင်ႈငမ်းယဵၼ်ဢၼ်ႁဵတ်းယူႇ တေႃႈလဵဝ်ၼႆႉ ႁႂ်ႈၼၢင်းယိင်းႁဝ်း ၶဝ်ႈပႃးတင်းၼမ်။ ၼွၵ်ႈလိူဝ်ၼၼ်ႉ ယူႇတီႈႁဝ်းၶႃႈၵေႃႈ လႆႈသပ်းလႅင်းၼႄပၼ် လွင်ႈငမ်းယဵၼ်တေႃႈလဵဝ်ၼႆႉ မၼ်းၵႂႃႇသဵၼ်ႈတၢင်းလႂ် ၸဵမ်မိူဝ်ႈလူင်းလၢႆးမိုဝ်း NCA မႃး တေႃႈထိုင်ယၢမ်းလဵဝ် သမ်ႉၽႅဝ်ၵႂႃႇတီႈလႂ် ႁဝ်းဝႃႈထိုင်ၶၵ်ႉတွၼ်ႈလႂ်ယဝ်ႉ။ မိူၼ်ၼင်ႇ ၼႂ်း NCA ဢၼ်လူင်းလၢႆးမိုဝ်းၵႂႃႇသေ ဢၼ်ပၢင် ၵုမ်လူင် ႁူဝ်ပၢၵ်ႇပီ 21 ပၢင်လူင်ၸိူဝ်းၼႆႉ ၸွင်ႇႁဝ်းၵေႃႈၵဵဝ်ႇ ၊ ယွၼ်ႉၼၼ် ႁႂ်ႈႁူႉဝႃႈ လွင်ႈႁဵတ်းယူႇၸိူင်ႉၼႆ ၵူၼ်းမိူင်းပိုၼ်ႉတီႈႁဝ်းၵေႃႈၵဵဝ်ႇပႃးယူႇ ၊ ၵမ်ႈၽွင်ႈၵေႃႈ သမ်ႉဢမ်ႇယၢမ်ႈႁူႉမႃးလႄႈ ထၢင်ႇဝႃႈ ဢမ်ႇၵဵဝ်ႇၸွမ်းႁဝ်း” ဝႃႈၼႆ။
Photo: Nang Yingnoung
ၵဵဝ်ႇၵပ်းလွင်ႈပၢင်သွၼ်ၼႆႉ မီးၽူႈလူင်ႉလႅၼ်ႇၵၢၼ်မိူင်း၊ ၵၢၼ်တူင်ႇဝူင်း၊ ၵၢၼ်ႁူမ်ႇလူမ်ႈ ဢိၵ်ႇထႅင်ႈႁူဝ်ၶေႃႈ လၢႆလၢႆ ဢၼ် ပူင်သွၼ်သပ်းလႅင်းၼႄပၼ် ပီႈၼွင်ႉၵူၼ်းမိူင်း မႃးၶဝ်ႈႁူမ်ႈ ႁိမ်း 50 ၵေႃႉ။ ပဵၼ်ၼၢင်းယိင်း တၢင်းပွတ်း ဝၢၼ်ႈၼႃးလွႆလႄႈ ဢိူင်ႇမိူင်းယဵၼ် ၼႂ်းၸႄႈဝဵင်းၵေးသီး။
Photo: Nang Yingnoung
ၼၢင်းယိင်းၼွင် လၢတ်ႈဝႃႈ ၵဵဝ်ႇၵပ်းပၢင်သွၼ်ဢၼ်ႁဝ်းၶႃႈ မႃးပူင်သွၼ်ပၼ်ၼႆႉ တေလႆႈဝႃႈပီႈၼွင်ႉၵူၼ်းမိူင်းႁဝ်း ၶဝ်ႈၸႂ်မႃးတင်းၼမ်။ မိူၼ်ၼင်ႇ လွင်ႈႁူမ်ႇလူမ်ႈ ထၢင်ႇဝႃႈတွၼ်ႈ ၼၢင်းယိင်းၵူၺ်းလူဝ်ႇ၊ တီႈတႄႉမၼ်းဢမ်ႇၸႂ်ႈ ၼၢင်းယိင်းၵူၺ်း ၵူၼ်းၸၢႆးၵေႃႈ ပေႃးလႆႈၵႂႃႇႁၢပ်ႇၶျေႃးၸဵမ်ၸိူဝ်းၼႆႉလွင်ႈႁူမ်ႇလူမ်ႈၵူၼ်းၸၢႆးၵေႃႈ လူဝ်ႇလႆႈ ဝူၼ်ႉပႃး၊ ႁႂ်ႈမၼ်းလႆႈၽဵင်ႇၵၼ် ဢမ်ႇၸႂ်ႈဝႃႈ တေမႃးၵမ်ႉ ၸွႆႈၾၢႆႇလဵဝ်။ ၵူၼ်းၸၢႆးၼၢင်းယိင်းၼႆႉ ႁႂ်ႈမီးလွင်ႈၽဵင်ႇ ပဵင်းၵၼ် ႁႂ်ႈလႆႈႁူႉ၊ ယူႇတီႈပီႈၼွင်ႉႁဝ်း ၸိူဝ်း ဢၼ်မႃးၶဝ်ႈႁူမ်ႈလဵပ်ႈႁဵၼ်းၵေႃႈ လႆႈယိၼ်းၸူမ်းသေ သင်ႇလၢတ်ႈ ပႃးဝႆႉထႅင်ႈ သင်မီးတိုဝ်ႉတၢင်းထႅင်ႈၼႆ ႁႂ်ႈမႃး ၸတ်းႁဵတ်းပၢင်သွၼ်ၸိူင်ႉၼႆၵႂႃႇထႅင်ႈ၊ တုၵ်းယွၼ်းႁႂ်ႈမႃးပူင်သွၼ် ပႃးလွင်ႈပၵ်းပိူင် ဝႃႈၼႆ။


text:
ၵူၼ်းမိူင်း ၼႂ်းဢိူင်ႇသၢႆးၶၢဝ် ၸႄႈဝဵင်းၼမ်ႉတူႈၸိူဝ်း ပၢႆႈၽေးမႃးယူႇတီႈ ဝတ်ႉၶမ်းမုင်ႈသႃႇၼၼ်ႉ ဢွၼ်ၵၼ် ပွၵ်ႈၶိုၼ်း ႁိူၼ်းယေးၽႂ်မၼ်းယဝ်ႉၼႆ ၵႅမ်ႁူဝ်ပဝ်ႈ ၶွမ်ႊမတီႊၾၢႆႇၸွႆႈထႅမ်ၵူၼ်းပၢႆႈၽေး လၢတ်ႈ။
ဝၼ်းတီႈ 30/05/2017 တင်ႈတႄႇၵၢင်ၼႂ် ၵူၼ်းပၢႆႈၽေးသိုၵ်း ၸိူဝ်းမႃးယူႇသဝ်းဝႆႉတီႈ ဝတ်ႉၶမ်းမုင်ႈသႃႇ 147 ၵေႃႉ ဢွၼ်ၵၼ်ပွၵ်ႈၶိုၼ်း ႁိူၼ်းယေးၽႂ်မၼ်းၸိူဝ်းပွၵ်ႈမိူဝ်းၼၼ်ႉ ပဵၼ်ၵူၼ်းဢိူင်ႇသၢႆးၶၢဝ် ဝၢၼ်ႈပၢင်ဝူဝ်း၊ ဝၢၼ်ႈမႅင်း သေႃႉ၊ ဝၢၼ်ႈသၢႆးၶၢဝ်၊ ဝၢၼ်ႈၼမ်ႉၵၢၼ်ႇ ဝၢၼ်ႈႁၢၼ်ႇလႅင်၊ ဝၢၼ်ႈပၢင်မၢၵ်ႇၶိူဝ်၊ ဝၢၼ်ႈၵုင်း သႃႇလႄႈ ဝၢၼ်ႈပိင်းၺွင်း ၸဵမ်ၸိူဝ်းၼႆႉ ဝႃႈၼႆ။
လုင်းၸၢႆးပၺၢၼ်ႇ ၵႅမ်ႁူဝ်ပဝ်ႈ ၶွမ်ႊမတီႊၾၢႆႇၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈ လၢတ်ႈဝႃႈ “ ယူႇတီႈၶွမ်ႊမ တီႊၾၢႆႇၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈႁဝ်းသေ ဢဝ်ပုၼ်ႈၽွၼ်း တေႃႉသူင်ႇပၼ်ပီႈၼွင်ႉၵူၼ်းဝၢၼ်ႈ ၼႂ်းဢိူင်ႇသၢႆးၶၢဝ် ပွၵ်ႈမိူဝ်းၶိုၼ်းႁိူၼ်းၽႂ်မၼ်းယဝ်ႉ။ တီႈဝတ်ႉၶမ်း မုင်ႈသႃႇတႄႉ ဢမ်ႇမီးယဝ်ႉ ၵူၼ်းပၢႆႈၽေး ဢွၼ်ၵၼ်ပွၵ်ႈမိူဝ်းယဝ်ႉ။ ၵွၼ်ႇမိူဝ်ႈတေပွၵ်ႈမိူဝ်းၼၼ်ႉ ယူႇတီႈပီႈၼွင်ႉၵူၼ်းပၢႆႈၽေးႁဝ်း ၶဝ်ၵေႃႈ ဢွၼ်ၵၼ်ၵႂႃႇ လဵပ်ႈတူၺ်းတီႈၼႂ်းဢိူင်ႇဝၢၼ်ႈၶဝ်ယူႇၼင်ႇၵဝ်ႇ မိူၼ်ၼင်ႇ ၸွမ်းႁိမ်းႁွမ်းၸိူဝ်းၼၼ်ႉၵေႃႈ ၸိူဝ်းပဵၼ် ၸုမ်းတ ဢၢင်းၶဝ် ဢမ်ႇမီးယဝ်ႉ ၼႆလႄႈ ၶဝ်လႆႈမိူဝ်းၵႂႃႇ၊ ၶဝ်ယုမ်ႇယမ် ဝႃႈတီႈၶဝ်ၵတ်းယဵၼ်ယဝ်ႉၼႆ ၸင်ႇဢွၼ် ၵၼ်ပွၵ်ႈၶိုၼ်း မိူဝ်းမူတ်းယဝ်ႉ” ဝႃႈၼႆ။
သိုၵ်းလွႆ TNLA တင်းသိုၵ်းမၢၼ်ႈပဵၼ်ပၢင်တိုၵ်းၵၼ်၊ သိုၵ်းလွႆတင်းသိုၵ်း RCSS ၶဵင်ႈၶႅင်ၵၢၼ်သိုၵ်း ၵၼ်လႄႈ ၵူၼ်းမိူင်းၼႂ်းဢိူင်ႇသၢႆးၶၢဝ် ၸိူဝ်းပွၵ်ႈမိူဝ်းၸိူဝ်းၼၼ်ႉ ပၢႆႈမႃးယူႇတီႈဝတ်ႉၶမ်းမုင်ႈသႃႇ မိူဝ်ႈဝၼ်းတီႈ 11/05/2017 ၼၼ်ႉၵူၺ်း ဝႃႈၼႆ။
တေႃႈလဵဝ် ၵူၼ်းပၢႆႈၽေးသိုၵ်းဢၼ်တိုၵ်ႉမီးယူႇတီႈ ၼႂ်းၸႄႈဝဵင်းၼမ်ႉတူႈၼႆႉ တင်းမူတ်း မီး 5 တီႈ မိူၼ်ၼင်ႇ 1) တီႈဝၢၼ်ႈၵိဝ်ႇသေႃႉ လင်းႁိူၼ်းမီး 60 လင် ႁူဝ်ၵူၼ်း ၽူႈၸၢႆး 125 ၵေႃႉ၊ ယိင်း 127 ၵေႃႉ ႁူမ်ႈ 252 ၵေႃႉ။ 2) ၵျွင်းၶရိတ်ႉ လီႇသူး ပွၵ်ႉ 8 လင်ႁိူၼ်းမီး 23 လင်၊ ၸၢႆး 47 ၵေႃႉ၊ ယိင်း 50 ၵေႃႉ ႁူမ်ႈ 97 ၵေႃႉ။ 3) ၵျွင်းၶရိတ်ႉ (K.B.C 1 ) ၶၢင် လင်ႁိူၼ်း 36 လင်၊ ၸၢႆး 72 ၵေႃႉ၊ ယိင်း 88 ၵေႃႉ ႁူမ်ႈ 160 ၵေႃႉ။ 4) ၵျွင်းၶရိတ်ႉ(K.B.C 2) ၶၢင် လင်ႁိူၼ်းမီး 7 လင်၊ ၽူႈၸၢႆး 9 ၵေႃႉ၊ ၽူႈယိင်း 16 ၵေႃႉ ႁူမ်ႈ 25 ၵေႃႉ ပၢင်သဝ်းၵူၼ်းပၢႆႈၽေးသိုၵ်း 4 တီႈၼႆႉ ပဵၼ်ပီႈၼွင်ႉၼႂ်းၸႄႈ ဝဵင်းမၢၼ်ႈတူင်ႈ ဢွၼ်ၵၼ်ပၢႆႈၽေးမႃး မိူဝ်ႈပီ 2016 လိူၼ်ၵျုၼ်ႊတင်း လိူၼ်ၵျူႊလၢႆႊ ၸဵမ်ၸိူဝ်းၼႆႉ ႁူမ်ႈၵၼ် လင်ႁိူၼ်းတင်းမူတ်းမီး 126 လင်၊ ၵူၼ်းၸၢႆး 253 ၵေႃႉ၊ ယိင်း 281 ၵေႃႉ ႁူမ်ႈၵၼ် 534 ၵေႃႉ ဝႃႈၼႆ။
ၸုမ်းယိပ်းၵွင်ႈၵၢင်ႇၸၢဝ်းၶိူဝ်းဢၼ်တူင်ႉၼိုင်ၵႂႃႇမႃး တၢင်းပွတ်းၸႄႈဝဵင်းၵျွၵ်ႉမႄးသမ်ႉ တပ်ႉသိုၵ်းမၢၼ်ႈ၊ တပ်ႉသိုၵ်းတဢၢင်းလႄႈ တပ်ႉသိုၵ်းၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး လိူဝ်ၼၼ်ႉ ဢိၵ်ႇထႅင်ႈလၢႆလၢႆ ၸုမ်း ဝႃႈၼႆ။
ၸုမ်း Myanmar Peace Monitor ႁၢႆးငၢၼ်းဝႃႈ – ၼႂ်းပီ 2016 ၵူၺ်း တပ်ႉသိုၵ်းလူင်ပွင်ၸိုင်ႈမၢၼ်ႈတင်း တပ်ႉသိုၵ်းတဢၢင်း ပဵၼ်ပၢင်တိုၵ်းၵၼ် 309 ပွၵ်ႈ ဝႃႈၼႆ။


text:
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ႁဵတ်းပၢင်ၵုမ် ၼႂ်းၵဵင်းမႆႇ မိူင်းထႆး။ ဢုပ်ႇဢူဝ်းႁူဝ်ၶေႃႈ ထတ်းသၢင် ၼႃႈၵၢၼ်မူႇၸုမ်း၊ ထတ်းသၢင်ငဝ်းလၢႆးၵၢၼ်မိူင်းယၢမ်းလဵဝ်၊ သၢင်ႈလွင်ႈၽွမ်ႉႁူမ်ႈၸိူဝ်ႉၶိူဝ်းတႆး လႄႈၸၢဝ်းၶိူဝ်း ၼႂ်းမိူင်းတႆး၊ လိူၵ်ႈၽူႈဢွၼ်ႁူဝ်ၼမ်းၼႃႈမူႇၸုမ်း။ မီးၽူႈၼမ်းၸိၵ်းၸွမ်တႆး ၶဝ်ႈႁူမ်ႈလၢႆၵေႃႉလၢႆၸဝ်ႈ။
ဝၼ်းတီႈ 04/05/2017 (မိူဝ်ႈၼႆႉ) ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ႁဵတ်းပၢင်ၵုမ်ဝၼ်းႁႅၵ်ႈ တီႈၼႂ်းၵဵင်းမႆႇ မိူင်းထႆး။ ၽူႈယႂ်ႇၵူၼ်းလူင် ၸၼ်ႉၽူႈၼမ်းတႆးၸိူဝ်းၶဝ်ႈႁူမ်ႈပၢင်ၵုမ် မီးမိူၼ်ၼင်ႇ ႁူဝ်ပဝ်ႈ ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး (SNLD) ၸဝ်ႈၶုၼ်ထုၼ်းဢူး။ ၽူႈၼမ်းၼႃႈ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ။ ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸွမ်သိုၵ်းလူင် ၸဝ်ႈယွတ်ႈသိုၵ်း။ ႁူဝ်ပဝ်ႈ တီႇမူဝ်ႇၶရႅတ်ႉတိၵ်ႉပႃႇတီႇၸၢဝ်းၶိူဝ်းတႆး (SNDP) လုင်းၸၢႆးဢၢႆႈပဝ်း။ ၵႅမ်ႁူဝ်ပဝ်ႈ ပႃႇတီႇမႂ်ႇသုင်တီႇမူဝ်ႇၶရေႇၸီႇမိူင်းတႆးပွတ်းဢွၵ်ႇ (ESSDDP) လုင်းၸၢႆးသၢမ်တိပ်ႉသိူဝ်။ ၽူႈယႂ်ႇၵူၼ်းလူင်ၼႂ်း တပ်ႉသိုၵ်းၵူၼ်းမိူင်း သႅင်ၵႅဝ်ႉ ၸဝ်ႈၵၢႆႇၾႃႉ ၸိူဝ်းၼႆႉ၊ ၽူႈၶဝ်ႈႁူမ်ႈတင်းမူတ်းမီး 62 ၵေႃႉ- ၼႆယဝ်ႉ။
ပၢင်ဢုပ်ႇၵုမ်ဝၼ်းမိူဝ်ႈၼႆႉ ၸွမ်းၼင်ႇၶပ်ႉမၢႆၼၼ်ႉ ႁူဝ်ၼႃႈၵူႈမူႇၵူႈၸုမ်း တူင်ႉတၵ်ႉလၢတ်ႈၵႂၢမ်းပိုတ်ႇပၢင်။ တၢင်ႇၼႄၶေႃႈယိူင်းဢၢၼ်းပၢင်ၵုမ်၊ ၽိူမ်ႉ ႁိုဝ် ထွၼ် ၶပ်ႉမၢႆပၢင်ၵုမ်သေႁပ်ႉႁွင်း။ တၢင်ႇၼႄၼႃႈၵၢၼ် CSSU တႃႇၶၢဝ်းတၢင်းၼိုင်ႈပီ။ ယူႇတီႈၵူႈတွၼ်ႈၵူႈၾၢႆႇ ထတ်းသၢင်လၢတ်ႈၼႄလွၵ်းၶႅင် လွၵ်းဢူၼ်ႈ ၼႃႈၵၢၼ် CSSU တႃႇၶၢဝ်းတၢင်းသီႇပီပူၼ်ႉမႃး။ ၶိုၼ်းမႄးထတ်းသၢင် ၽိူမ်ႉထွၼ်ပိၼ်ႇပႅင် ၶေႃႈယိူင်းဢၢၼ်းလႄႈ ၶေႃႈဢၢင်ႈဢၢၼ်း CSSU ၸိူဝ်းၼႆႉ။
ပၢင်ၵုမ် CSSU ဝၼ်းတီႈ 05/05/2017 (မိူဝ်ႈၽုၵ်ႈ) မီးၵၢၼ်ဢုပ်ႇဢူဝ်း ထတ်းသၢင်တေႃႇ ငဝ်းလၢႆးၵၢၼ်မိူင်း မိူဝ်ႈလဵဝ်။ ၶၵ်ႉၵၢၼ်ပၢင်ဢုပ်ႇဢူဝ်း လွင်ႈငမ်းယဵၼ်လႄႈ လွင်ႈပၢင်ၵုမ်ၸၼ်ႉၸိူဝ်ႉၸၢတ်ႈ။ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်။ ထတ်းသၢင် ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၸွမ်းပိုၼ်ႉတီႈ (မိူင်းတႆး)။ ထတ်းသၢင်ငဝ်းလၢႆး ပိူင်ပဵၼ်ၵၢၼ်မိူင်း ဢၼ်ပဵၼ်ယူႇမီးယူႇယၢမ်းလဵဝ်။
တမ်းဝၢင်း ၶၵ်ႉၵၢၼ်ၾၢႆႇၼႃႈ/ ၼႃႈၵၢၼ်ဢၼ်တေႁဵတ်းသၢင်ႈမိူဝ်းၼႃႈ ၶွင် CSSU (ၶၵ်ႉၵၢၼ်ၶၢဝ်းပွတ်းလႄႈ ၶၢဝ်းယၢဝ်း)။ ၵေႃႇသၢင်ႈလွင်ႈၽွမ်ႉႁူမ်ႈ ၸိူဝ်ႉၶိူဝ်းတႆး။ ၵၢၼ်ၽွမ်ႉႁူမ်ႈတင်း ၸၢဝ်းၶိူဝ်းၼႂ်းမိူင်းတႆး၊ ပိူဝ်ႈတႃႇတေၸတ်းႁဵတ်းလႆႈ ပၢင်ဢုပ်ႇဢူဝ်းၸၼ်ႉၸႄႈမိူင်း ၼွၵ်ႈတၢင်းၵၢၼ်။ ႁၢင်ႈႁႅၼ်းတႃႇပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ဢၼ်တေၸတ်းႁဵတ်း ၼႂ်းလိူၼ်မေႊ 24 ဝၼ်း။ ဢုပ်ႇဢူဝ်းၼႃႈၵၢၼ် ဢၼ်တေႁဵတ်း သၢင်ႈမိူဝ်းၼႃႈ။ မွပ်ႈပၼ် လွင်ႈဢွၼ်ႁူဝ် CSSU တီႈ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸွမ်းၼင်ႇ ၶေႃႈတူၵ်းလူင်းႁူဝ်ပိုင်း တႃႇတေၵႂႃႇၸွမ်းၶပ်ႉၸႅၼ်ႇတူဝ်လိၵ်ႈ။ လွင်ႈႁႃငိုၼ်းၵွင်ၵၢင်လႄႈ ၵူႈလွင်ႈလွင်ႈ ၸိူဝ်းၼႆႉ- ၼႆယဝ်ႉ။
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၼႆႉ ၼႂ်းပီ 2017 ၼႆႉ မိူဝ်ႈဝၼ်းတီႈ 23-27 လိူၼ်ၵျႅၼ်ႊၼိဝ်ႊရီႊပူၼ်ႉမႃး ၶၢဝ်းတၢင်း 5 ဝၼ်းၼၼ်ႉ လႆႈၸတ်းႁဵတ်းပၢင်ၵုမ်ႁၢင်ႈႁႅၼ်း တႃႇပၢင်ၵုမ်လူင်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး ယဝ်ႉတူဝ်ႈၵႂႃႇယဝ်ႉပွၵ်ႈၼိုင်ႈ။ မိူဝ်ႈၼၼ်ႉ ၸတ်းႁဵတ်းလၢႆႁူဝ်ၶေႃႈသေ ၸႅၵ်ႇႁဵတ်းဝႆႉလၢႆတီႈသေ ဢုပ်ႇၵုမ်ၵၼ်၊ မိူၼ်ၼင်ႇႁူဝ်ၶေႃႈၾၢႆႇၵၢၼ်မိူင်း၊ ၾၢႆႇပၢႆးမၢၵ်ႈမီး၊ ၾၢႆႇပၢႆးပိူင်ၵူၼ်း၊ ၾၢႆႇႁူမ်ႇလူမ်ႈဝၢၼ်ႈမိူင်း၊ ၾၢႆႇတီႈလိၼ်လႄႈ ၶူဝ်းႁႄႈၶူဝ်းတိုၼ်း ၸဵမ်ၸိူဝ်းၼႆႉတင်းမူတ်းမီး 6 ႁူဝ်ၶေႃႈ။ ၸႅၵ်ႇပဵၼ် 15 ၸုမ်းသေ လူင်းပိုၼ်ႉတီႈႁူပ်ႉထူပ်း တွင်ႈထၢမ်ၵၢင်ၸႂ်ပေႃႈမႄႈၵူၼ်းမိူင်း ၼႂ်းမိူင်းတႆး ၵူၺ်းဢမ်ႇၵႃး ၼွၵ်ႈမိူင်းတႆး မိူၼ်ၼင်ႇၼႂ်းမိူင်းၶၢင်၊ မိူင်းမၢၼ်ႈ၊ မိူင်းယၢင်း ၼႂ်းပိုၼ်ႉတီႈတွၼ်ႈလိၼ် ဢၼ်မီးပီႈၼွင်ႉတႆးယူႇသဝ်းၼမ် လၢႆလၢႆတီႈၸိူဝ်းၼႆႉ။
ၶေႃႈလႆႈၸႂ် ဢၼ်လႆႈမႃးတီႈၵူၼ်းမိူင်းၼၼ်ႉ တႅမ်ႈမၢႆမႃးသေ တေဢဝ်ၶဝ်ႈဢုပ်ႇဢူဝ်း ၼႂ်းပၢင်ၵုမ်ၵၢၼ်မိူင်း ၸိူဝ်ႉၸၢတ်ႈတႆး၊ ဢၼ်လႆႈမႃးၽွၼ်းပၢင်ႈ ၶေႃႈလႆႈၸႂ်ၵဵဝ်ႇၵပ်းၵၢၼ်မိူင်းၼၼ်ႉ တေၼမ်းဢဝ်ၵႂႃႇဢုပ်ႇဢူဝ်း ၼႂ်းပၢင်ၵုမ်လူင်ၵၢၼ်မိူင်း ဢမ်ႇၼၼ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ဢၼ်ၼၢင်းဢွင်ႇသၢၼ်းၸုၵျီႇ တေဢွၼ်ႁူဝ်ၸတ်းႁဵတ်း ၼႂ်းလိူၼ်မေႊၼႆႉ။
ပၢင်ၵုမ်လူင်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးၼၼ်ႉ ၸုမ်းတႆးလၢႆလၢႆၸုမ်း ယိူင်းဢၢၼ်းၶႂ်ႈၸတ်းႁဵတ်း တီႈဝဵင်းပၢင်လူင် ဢမ်ႇၼၼ် တီႈဝဵင်းတူၼ်ႈတီး။ ၵူၺ်းၵႃႈ ၾၢႆႇတၢင်းတပ်ႉသိုၵ်းမၢၼ်ႈ (တပ်ႉမတေႃႇ) လႄႈလူင်ပွင်ၸိုင်ႈ ဢမ်ႇဢၼုၺၢတ်ႈပၼ်၊ ၸီႉၸမ်ႈၼႄႉၼမ်းဝႃႈ ပၢင်ၵုမ်ၸၼ်ႉၸိူဝ်ႉၸၢတ်ႈတႆးၼႆႉ ႁႂ်ႈႁဵတ်းတီႈမိူင်းပၼ်ႇ ဢမ်ႇၼၼ် တီႈမိူင်းတေႃႉ-မိူင်းထႃး၊ ဢၼ်ပဵၼ်ၼႂ်းၼႃႈလိၼ်ၸိုင်ႈတႆးပွတ်းဢွၵ်ႇ ႁိမ်းႁွမ်းလႅၼ်လိၼ်ထႆး။ ယွၼ်ႉလွင်ႈၼႆႉသေ ႁဵတ်းႁႂ်ႈပၢင်ၵုမ်လူင်ၸၼ်ႉၸိူဝ်ႉၸၢတ်ႈတႆး ပႆႇၸၢင်ႈၸတ်းႁဵတ်း တေႃႇထိုင်ဝၼ်းမိူဝ်ႈလဵဝ်။ ပဵၼ်မႃးၸိူင်ႉၼၼ်သေတႃႉ ယူႇတီႈၸုမ်း ငဝ်ႈငုၼ်းၵေႃႇသၢင်ႈလွင်ႈငမ်းယဵၼ်လႄႈ လွင်ႈၶိုၼ်းလီၵၼ်ၼႂ်းၸိူဝ်ႉၸၢတ်ႈ (NRPC) လူင်ပွင်ၸိုင်ႈ သမ်ႉဢွၼ်ႁူဝ်ၼမ်းၼႃႈၸတ်းႁဵတ်း ပၢင်ဢုပ်ႇၵုမ်ၵၢၼ်မိူင်း ၸၼ်ႉတူင်ႇတၢင်ႇပိုၼ်ႉတီႈ မိူဝ်ႈ 23-25/04/2017 ၶၢဝ်းတၢင်းသၢမ်ဝၼ်း။
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၼႆႉ ပႃႇတီႇၵၢၼ်မိူင်းတႆး ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး ႁိုဝ်ပႃႇတီႇႁူဝ်သိူဝ် (SNLD) ၊ တီႇမူဝ်ႇၶရႅတ်ႉတိၵ်ႉပႃႇတီႇၸၢဝ်းၶိူဝ်းတႆး ႁိုဝ် ပႃႇတီႇသိူဝ်ၽိူၵ်ႇ (SNDP) ။ ၸုမ်းတႆးယိပ်းၵွင်ႈၵၢင်ႇလုၵ်ႉၽိုၼ်ႉ ၶွင်ႇသီႇဢဝ်ၶိုၼ်း ၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၊ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၊ ၵေႃႁူမ်ႈသၢင်ႈၸိုင်ႈတႆး SSJAC [ဢၼ်မီး SSPP/SSA ၊ ပႃႇတီႇႁူဝ်သိူဝ် SNLD ၊ တပ်ႉသိုၵ်းၵူၼ်းမိူင်း (ၸုမ်းပီႇတုၸိတ်ႉသႅင်ၵႅဝ်ႉ)၊] ၸုမ်းတူင်ႇဝူင်းၵူၼ်းတႆး CBOs ၼႂ်းမိူင်းၼွၵ်ႈမိူင်း ႁူမ်ႈၸႂ်ၵၼ်ၵေႃႇတင်ႈမႃး မိူဝ်ႈဝၼ်းတီႈ 15/10/2013 ။ ဝၢႆးလိုၼ်းမႃး ပႃႇတီႇမႂ်ႇသုင်တီႇမူဝ်ႇၶရေႇၸီႇမိူင်းတႆးပွတ်းဢွၵ်ႇ (ESSDDP) ႁိုဝ် ပႃႇတီႇၵွင်ၸႆး ၵေႃႈၶဝ်ႈပႃးပဵၼ်လုၵ်ႈၸုမ်း။
မီးယိူင်းဢၢၼ်းလူင် ပိူဝ်ႈတႃႇၵႅတ်ႇၶႄႁႄႉၵင်ႈ သုၼ်ႇလႆႈၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း။ မီးယိူင်းဢၢၼ်း လႄႈ လၵ်းၵၢၼ် သွင်ပိူင်- 1.ပိူဝ်ႈတႃႇ ၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း ၽွမ်ႉႁူမ်ႈၵၼ်ၵႄႈလိတ်ႈ ၵမ်ၸႃတႃ (ၵၢမ်ႇၵျမ်ႇမႃႇ) ၸိုင်ႈတႆး။ 2.ပိူဝ်ႈတႃႇႁူမ်ႈၵၼ် ႁၢင်ႈႁႅၼ်း ယူင်ႉၶၢပ်ႈၵၢၼ်မိူင်း (Political frame-work) ပိူဝ်ႈတႃႇဢုပ်ႇဢူဝ်း ၵၢၼ်မိူင်း (ၸိုင်ႈတႆးၼႂ်းဝၼ်းမိူဝ်းၼႃႈ)။


text:
ၸၢႆးတေႃး ၵေႃႉၶႃႈႁႅမ်မေးၼၢင်း လႄႈပေႃႈၸဝ်ႈ (ပေႃႈၾၢႆႇမေး) မိူဝ်ႈဝၼ်းတီႈ 21/11/2016 ၼၼ်ႉ မၼ်းၸၢႆးၵိၼ်ယႃၶႃႈယိူဝ်ႈသေ လူႉတၢႆ ၵႂႃႇႁူင်းယႃၼၶွၼ်းၽိင်း ဝဵင်းၵဵင်းမႆႇ ဝႃႈၼႆ ။
ၸၢႆးတေႃး ဢႃယု 44 ပီ ပဵၼ်ၵူၼ်းၸႃတိ ၸႄႈဝဵင်းၶူဝ်လမ် ပွၵ်ႉ 2 ၶႃႈႁႅမ်မေးၼၢင်း ၼၢင်းယူင်ႇလႄႈ ပေႃႈၾၢႆႇမေးလုင်းၼႃႇလိင်ႇ မိူဝ်ႈဝၼ်းတီႈ 21 ၼၼ်ႉသေ မၼ်းၸၢႆးၵိၼ်ယႃၶႃႈယိူဝ်ႈ ၶိုင်ဢၢၼ်းၶႃႈတူဝ်တၢႆၸွမ်း။ ၸဝ်ႈၼႃႈတီႈပလိၵ်ႈၸႄႈဝဵင်းမႄႈရိမ်း တီႉၺွပ်းလႆႈယဝ်ႉ ၶဝ်ႈသူင်ႇယႃတူဝ် တီႈႁူင်းယႃၼၶွၼ်းၽိင်း ၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ ၸိုင်ႈထႆး၊ ၵူၺ်းၵႃႈ ယႃဢမ်ႇတၼ်းၶိုတ်းသေ မၼ်းၸၢႆးလႆႈလူႉတၢႆၵႂႃႇတီႈႁူင်းယႃ မိူဝ်ႈဝၼ်းတီႈ 25/11/2016 ယၢမ်းဝၢႆးဝၼ်း 02:00 မူင်းပၢႆ ။
ၸၢႆးလိူၼ်ၶမ်း ၽူႈတူင်ႉၼိုင်တူင်ႇဝူင်းတႆး ၼႂ်းၵဵင်းမႆႇ လၢတ်ႈဝႃႈ “ ပီႈၼွင်ႉၸၢႆးတေႃး မႃးလၢတ်ႈဝႃႈ ၸွႆႈထႅမ်မၼ်းၸၢႆး ၵိၼ်ယႃၶႃႈယိူဝ်ႈၸဵမ် မိူဝ်ႈဝၼ်းဢၼ် မၼ်းၶႃႈႁႅမ် မေးမၼ်း တေဢၢၼ်း ၶႃႈတူဝ်တၢႆ။ ၵူၺ်းၵႃႈ ယႃႈယႃၼႆႉဢမ်ႇႁႅင်းလႄႈဢမ်ႇ တၢႆၵမ်းလဵဝ်၊ ၸင်ႇၵႂႃႇတၢႆတီႈႁူင်းယႃ။ တၼ်းလႆႈၶိုၼ်ႈႁူင်းယႃ မွၵ်ႈ 1-2 ဝၼ်း” ဝႃႈၼႆ ။
သိုပ်ႇလၢတ်ႈထႅင်ႈဝႃႈ ယူႇတီႈပီႈၼွင်ႉၾၢႆႇၸၢႆးတေႃးၵေႃႈ “ မွပ်ႈၶၢပ်ႈတူဝ် တၢႆၸၢႆးတေႃးပၼ် ႁူင်းယႃႁႂ်ႈလုမ်းလႃးယဝ်ႉ ” ဝႃႈၼႆ ။
ပူၼ်ႉမႃး မိူဝ်ႈဝၼ်းတီႈ 21/11/2016 ယၢမ်းၵၢင်ၶမ်ႈ 9 မူင်းပၢႆ ၸၢႆးတေႃးလႄႈမေးၼၢင်းၽိတ်း မေႃးၵၼ်လွင်ႈၼႃႈႁိူၼ်း တႃယေးသေ ၶႃႈႁႅမ်မေးၼၢင်း ပေႃႈၾၢႆႇမေးသမ်ႉၶႄလႄႈ ထုၵ်ႇၶႃႈႁႅမ် ၼင်ႇၵဝ်ႇ။ တၢႆထင်တီႈတင်း 2 ပေႃႈလုၵ်ႈ။ ထိုင်မႃး ဝၼ်းတီႈ 22/11/2016 ၸဝ်ႈၼႃႈတီႈပလိၵ်ႈ ၸႄႈဝဵင်းသၼ်သၢႆး တီႉၺွပ်းလႆႈတူဝ် ၸၢႆးတေႃး ဝႃႈၼႆ ။
ၸၢႆးတေႃး တၢင်းၼၢင်းယူင်ႇၼႆႉ ဢမ်ႇမီးလုၵ်ႈႁူမ်ႈၵၼ်။ ၵူၺ်းၵႃႈ ၼၢင်းယူင်ႇၼႆႉမီး လုၵ်ႈ 2 ၵေႃႉ လူၺ်ႈၽူဝ်ၵေႃႉဢွၼ်တၢင်း ။


text:
ၸုမ်းပိတ်ႉမၢၵ်ႇၼင်ဝၢၼ်ႈႁႆး ၵႂႃႇပိတ်ႉမၢၵ်ႇၼင် တၢင်းပွတ်းတွၼ်ႈလႅၼ်လိၼ်ၶႅၼ်ႈမိူင်းၶႄႇ ဝဵင်းၸႄႈၵဝ်ႇ ၼႃႈမိူင်းပွတ်းႁွင်ႇ လႆႈသူး/ရၢင်းဝလ်းထီႉၼိုင်ႈ ။
ပူၼ်ႉမႃးမိူဝ်ႈဝၼ်းထီႉ 30/01/2017 ၼၼ်ႉ ယူႇတီႈၵေႃပွင်ၵၢၼ် ပွင်ပဵၼ်ပၢင်ပွႆးပိတ်ႉမၢၵ်ႇၼင် တီႈယိၼ်ႇၵျိုၼ်း ၸႄႈၵဝ်ႇ လႆႈၸတ်းႁဵတ်းၵႂႃႇပုၼ်ႈတႃႇႁပ်ႉတွၼ်ႈ ပီမႂ်ႇၶႄႇၼႆလႄႈ ၽိတ်ႈမွၵ်ႇၸုမ်း ပိတ်ႉမၢၵ်ႇၼင်လၢႆလၢႆၸုမ်း ၵႂႃႇၶဝ်ႈႁူမ်ႈၶေႉၶႅင်ႇပိတ်ႉမၢၵ်ႇၼင်။ ၼႂ်းၼၼ်ႉ ပႃးၸုမ်းပိတ်ႉမၢၵ်ႇၼင်ႇ FC ဝၢၼ်ႈႁႆးၸုမ်းၼိုင်ႈသေ လႆႈၶႅင်ႇပေႉၵႂႃႇသူးထီႉၼိုင်ႈ ။
ၵဵဝ်ႇၵပ်းလူၺ်ႈလွင်ႈၼႆႉ ၸဝ်ႈသႅင်ႁၢၼ် ၽူႈဢွၼ်ႁူဝ်ၸုမ်းလၢတ်ႈဝႃႈ – လွင်ႈဢၼ်ႁဝ်းၶႃႈ လႆႈမႃးပိတ်ႉမၢၵ်ႇၼင် ပွတ်းတွၼ်ႈၼႃႈမိူင်းတၢင်းႁွင်ႇ ႁဝ်းၶႃႈၼႆႉ လႆႈဝႃႈပဵၼ်ဢၼ်ၸူမ်းသိူဝ်း ဢမ်ႇသုတ်းဢမ်ႇသဵင်ႈယဝ်ႉ။ ၵၢၼ်ပိတ်ႉ မၢၵ်ႇၼင်ပွတ်းၼႆႉ ပဵၼ်ပွၵ်ႈဢွၼ်တၢင်းသုတ်းသေတႃႉၵေႃႈ တွၼ်ႈတႃႇႁဝ်းၶႃႈတႄႉမီးၽွၼ်းလီတႄႉတႄႉ။ မိူၼ်ၼင်ႇႁဝ်းၶႃႈ လႆႈႁူႉဝႃႈ မိူင်းပိူၼ်ႈ-ပိူၼ်ႈႁဵတ်းၸိူင်ႉႁိုဝ်။ ထႅင်ႈလွင်ႈၼိုင်ႈ ပဵၼ်တီႈမၢႆတွင်းႁဝ်းၶႃႈ ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 70 ပီတဵမ်၊ ႁဝ်းၶႃႈၸုမ်းတႆးၼင်ႇၵၼ် လႆႈမႃးႁူႉၸၵ်းမိုတ်ႈၵိုဝ်းၵၼ်သေ ဢမ်ႇၵႃး ၸုမ်း FC ဝၢၼ်ႈႁႆးႁဝ်းၶႃႈၵေႃႈ လႆႈသူးထီႉၼိုင်ႈၵႂႃႇၼႆ ပဵၼ်တီႈမၢႆတွင်းႁဝ်းၶႃႈတႄႉတႄႉ- ဝႃႈၼႆ ။
ၸုမ်းဢၼ်ၶဝ်ႈၶႅင်ႇပိတ်ႉမၢၵ်ႇၼင်ၼႆႉ မီး 12 ၸုမ်း။ ၶေႉၶႅင်ႇၵၼ်တင်ႈတႄႇ ဝၼ်းထီႉ 30/01/2017 တေႃႇဝၼ်းထီႉ 07/02/2017 ။
ၸဝ်ႈသႅင်ႁၼ် သိုပ်ႇလၢတ်ႈထႅင်ႈဝႃႈ – ယိူင်းဢၢၼ်းႁဝ်းၶႃႈ ဢၼ်လႆႈမႃးပိတ်ႉမၢၵ်ႇၼင်ပွတ်းတွၼ်ႈၼႆႉတႄႉ ပိူင်လူင်မၼ်း ၼင်ႇႁိုဝ်ၵူၼ်းၼုမ်ႇႁဝ်းၶႃႈ ဢၼ်မီးၼႂ်းမိူင်းၶႄႇလႄႈသင်၊ ၸွမ်းလႅၼ်လိၼ်ၸိူဝ်းၼႆႉလႄႈသင် ၼင်ႇႁိုဝ်ပေႃးတေလႆႈမိုတ်ႈၵိုဝ်းၵၼ်၊ ၵွင်ႉသၢၼ်ၵၼ်၊ ၶဝ်ႈဢွၵ်ႇၵၼ်မႃးၸိူဝ်းၼႆ။ ၵၢၼ်လဵၼ်ႈႁႅင်း ၵၢၼ်ပိတ်ႉမၢၵ်ႇၼင်ၵေႃႈ ၼင်ႇႁိုဝ်သမ်ႉပေႃးတေၶိုပ်ႈၼႃႈၵႂႃႇ ႁႂ်ႈမီးၽွၼ်းလီၼႆ ႁဝ်းၶႃႈမီးယိူင်းဢၢၼ်းၼင်ႇၼႆ ။
ၼႂ်းပၢင်ပိတ်ႉမၢၵ်ႇၼင်ၼၼ်ႉ မီးငိုၼ်းသူးတွၼ်ႈၼမ်ႉၸ်ႂ ၸုမ်းလႆႈထီႉလ်ႂထီႉၼၼ်ႉ မိူၼ်ၼင်ႇ ထီႉၼိုင်ႈ-လႆႈငိုၼ်းၶႄႇသွင်မိုၼ်ႇယႅၼ်ႉ ဝူဝ်းၼိုင်ႈတူဝ် ၊ ထီႉသွင် – ပႅတ်ႇႁဵင်ယႅၼ်ႉ ၊ ထီႉသၢမ် – သီႇႁဵင်ယႅၼ်ႉ ၊ ထီႉသီႇ- သွင်ႁဵင်ယႅၼ်ႉ။ ၼႂ်းၼၼ်ႉ ၸုမ်း FC ဝၢၼ်ႈႁႆးလႆႈထီႉၼိုင်ႈ၊ ၸုမ်းၶၢင် လႆႈထီႉသွင် ၊ မၢဝ်ႇတႆးမိူင်းလႃႈ လႆႈထီႉသၢမ်၊ ပီႈၼွင်ႉမိူင်းမႅၼ်း လႆႈထီႇသီႇသေတွၼ်ႈသူးၼမ်ႉၸ်ႂ ၸိူဝ်းလႆႈသူးထီႉလ်ႂထီႉၼၼ်ႉ မိူဝ်ႈၶမ်ႈဝၼ်းၸိူဝ်ႉၸၢတ်ႈ ၸိုင်ႈတႆး ၾႅပ်ႊၿိဝ်ႊရီႊ7 ဝၼ်းၼၼ်ႉ – ဝႃႈၼႆ ။


text:
ၼႂ်းၸိုင်ႈတႆးပွတ်းၸၢၼ်း ၸႄႈဝဵင်းမိူင်းသူႈ တႃႇ 3 ဢိူင်ႇၼၼ်ႉ ပႃႇတီႇၼူၵ်ႉယုင်းႁၼ်ထိုင်ဝႃႈ မီးၸုမ်းယိပ်းၵွင်ႈၵၢင်ႇယူႇသဝ်းဝႆႉ၊ ဢမ်ႇမီးလွင်ႈႁူမ်ႇလူမ်ႈတႃႇႁဵတ်းသၢင်ႈပၢင်လိူၵ်ႈတင်ႈၼႆသေ ႁဵတ်းလိၵ်ႈယိုၼ်ႈထိုင်ၶွမ်ႊမသျိၼ်ႊၵၢၼ်လိူၵ်ႈတင်ႈ ႁႂ်ႈပူတ်းယႃႉၵၢၼ်လိူၵ်ႈတင်ႈသွမ်ႈ။ လွင်ႈၼႆႉ ၸၢင်ႈႁဵတ်းႁႂ်ႈၵူၼ်းမိူင်း ၼႂ်းၸႄႈဝဵင်းမိူင်းသူႈ တႃႇ 3 ဢိူင်ႇ၊ ႁူဝ်ၵူၼ်းသီႇႁဵင်ပၢႆ ၸိူဝ်းမီးသုၼ်ႇလႆႈ တွတ်ႈၶႅပ်းၵၢင်ၸႂ် လုတ်ႈႁၢမ်းတိုဝ်ႉတၢင်းတွတ်ႈၶႅပ်းၵၢင်ၸႂ်။
ၼႂ်းၸႄႈဝဵင်းမိူင်းသူႈ ၸိုင်ႈတႆးပွတ်းၸၢၼ်းၼႆႉ တင်းမူတ်းမီး 17 ဢိူင်ႇ၊ ၼႂ်းၼၼ်ႉ တႃႇ 3 ဢိူင်ႇ မိူၼ်ၼင်ႇဝၢၼ်ႈလွႆမေႃႇမႄႈ၊ ၵုၼ်ၵျွင်း တင်းမူတ်း 37 ဝၢၼ်ႈၸိူဝ်းၼႆႉ ပဵၼ်ၼႃႈလိၼ်ၵုမ်းၵမ်ၶွင် SSPP/SSA ၼႆသေ ပႃႇတီႇၼူၵ်ႉယုင်း NLD ၶဝ်ႁၼ်ထိုင်ဝႃႈ တႃႇတေပွင်သၢင်ႈၸတ်းႁဵတ်းပၢင်လိူၵ်ႈတင်ႈသွမ်ႈ လႆႈထၢင်ႇႁၢင်ႈလွတ်ႈလႅဝ်းၼၼ်ႉ တေဢမ်ႇမီးၼႆသေ ၽူႈမီးပုၼ်ႈၽွၼ်းၼႂ်း NLD ၵေႃႉၼိုင်ႈ ယိုၼ်ႈလိၵ်ႈထိုင်ၶွမ်ႊမသျိၼ်ႊၵၢၼ်လိူၵ်ႈတင်ႈ မိူဝ်ႈဝၼ်းတီႈ 21/03/2017 ႁႂ်ႈပူတ်းယႃႉ (ယုၵ်ႉလိူၵ်ႈ) ပႅတ်ႈၵၢၼ်လိူၵ်ႈတင်ႈသွမ်ႈ- ၼႆယဝ်ႉ။
ၵဵဝ်ႇၵပ်းလွင်ႈၼႆႉ ၶွမ်ႊမသျိၼ်ႊၵၢၼ်လိူၵ်ႈတင်ႈ ၸႄႈတွၼ်ႈလွႆလႅမ် ဢူးတၢၼ်းတိၼ်ႇ လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ- ၸႂ်ႈယဝ်ႉ၊ NLD ယိုၼ်ႈလိၵ်ႈမႃး။ ၵွပ်ႈၼၼ်မိူဝ်ႈၽုၵ်ႈၼႆႉ ႁဝ်းၶႃႈတေၵႂႃႇႁဵတ်း ပၢင်ၵုမ်ၵၼ်တီႈမိူင်းသူႈ၊ တေႁွင်ႉမွၵ်ႇလၢႆၾၢႆႇမႃးၶဝ်ႈႁူမ်ႈ မိူၼ်ၼင်ႇပႃႇတီႇၵၢၼ်မိူင်း၊ ၶွမ်ႊမသျိၼ်ႊၵၢၼ်လိူၵ်ႈတင်ႈ၊ ၽူႈမီးပုၼ်ႈၽွၼ်းၼႂ်းၸႄႈဝဵင်း၊ ၸုမ်းတူင်ႇဝူင်းၵူၼ်းၸိူဝ်းၼႆႉ တေႁွင်ႉမွၵ်ႇမႃးတင်းမူတ်းသေ ႁဵတ်းပၢင်ၵုမ်ၵၼ်- ဝႃႈၼႆ။
ၽူႈၶၢၼ်ပၢၵ်ႇပႃႇတီႇႁူဝ်သိူဝ် ၸၢႆးလဵၵ်ႉၵေႃႈလၢတ်ႈဝႃႈ- မိူဝ်ႈဝူင်ႈပူၼ်ႉမႃးၼႆႉ ယူႇတီႈၶွမ်ႊမသျိၼ်ႊၵၢၼ်လိူၵ်ႈတင်ႈ မိူင်းတႆး မႃးႁူပ်ႉထူပ်းပႃႇတီႇၵၢၼ်မိူင်းၼႂ်းပိုၼ်ႉတီႈသေ လႆႈၸႂ်တူၵ်းလူင်းၵၼ်ဝႃႈ ပေႃးႁဵတ်းပၢင်လိူၵ်ႈတင်ႈသွမ်ႈ မႃးၼႆ ဢၼ်ဢမ်ႇၸႂ်ႈသိုၵ်း၊ ဢမ်ႇၸႂ်ႈပလိၵ်ႈ၊ ၸိူဝ်းပဵၼ်တူဝ်တႅၼ်းပႃႇတီႇ၊ ၶွမ်ႊမသျိၼ်ႊၵၢၼ်လိူၵ်ႈတင်ႈ လႄႈၵူၼ်းမိူင်းၸိူဝ်းၼႆႉႁူမ်ႈၵၼ်သေ တေဢဝ်ၶႅပ်းၵၢင်ၸႂ် ၵႂႃႇၸတ်းႁဵတ်းပၢင်လိူၵ်ႈတင်ႈ၊ သိုၵ်းတင်းၵူၼ်းမိူင်းဢမ်ႇၵဵဝ်ႇၵၼ်ၼႆ ပေႃးလႆႈၸႂ်ၵၼ်ယဝ်ႉ၊ ယူႇလၢႆလၢႆသေမႃးသၢၼ်ၶတ်း မႃးတုၵ်းယွၼ်းႁႂ်ႈပူတ်းယႃႉပႅတ်ႈပၢင်လိူၵ်ႈတင်ႈ၊ ဢမ်ႇႁႂ်ႈၸတ်းႁဵတ်းပၢင်လိူၵ်ႈတင်ႈသွမ်ႈ ၼႂ်းသၢမ်ဢိူင်ႇၸိူင်ႉၼႆတႄႉ ဢမ်ႇတူၵ်းထုၵ်ႇ၊ ၵဝ်ၶႃႈႁၼ်ထိုင်ဝႃႈ ဢမ်ႇၶဝ်ႈတၢင်းၵၢၼ်- ဝႃႈၼႆ။
ပၢင်လိူၵ်ႈတင်ႈသွမ်ႈပွၵ်ႈၵမ်းၼႆႉ တေၸတ်းႁဵတ်းၼႂ်းဝၼ်းတီႈ 01/04/2017 တေထိုင်ၼႆႉ။ ယူႇတီႈ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၵေႃႈ ယၢမ်ႈဢွၵ်ႇလိၵ်ႈပိုၼ်ၽၢဝ်ႇဝႆႉဝႃႈ ပႃႇတီႇလႂ်ဢမ်ႇဝႃႈ၊ ပေႃးပဵၼ်ပႃႇတီႇဢၼ်လူင်းသဵၼ်ႈၸိုဝ်ႈဝႆႉပဵၼ်တၢင်းၵၢၼ်ၼႆၸိုင် ပွင်ႇၶၢဝ်ႇၸႅင်ႈလၢတ်ႈတီႈ ပႃႇတီႇမႂ်ႇသုင်ၸိုင်ႈတႆးသေ ၶဝ်ႈလိူၵ်ႈတင်ႈလႆႈထၢင်ႇႁၢင်ႈလွတ်ႈလႅဝ်း၊ တေဢမ်ႇယႃႉဢမ်ႇၵဝ်းသင်- ၼႆယဝ်ႉ။
ဢူးတၢၼ်းတိၼ်ႇ ၵေႃႈလၢတ်ႈဝႃႈ- မိူၼ်ၼင်ႇမေႃႇမႄႈဢၼ်ဝႃႈၼႆႉ မၼ်းဢမ်ႇၵႆႈဝဵင်းၵႃႈႁိုဝ်၊ ယၢၼ်မွၵ်ႈၼိုင်ႈလၵ်းၵူၺ်း သမ်ႉမႃးမီးပၼ်ႁႃ၊ တီႈဢၼ်ၵႆၵႆယင်းဢမ်ႇမီးပၼ်ႁႃသင်။ ၵွပ်ႈၼႆ မိူဝ်ႈၽုၵ်ႈၼႆႉ ႁဝ်းၶႃႈတေႁဵတ်းပၢင်ၵုမ်ၵၼ်၊ လွင်ႈၼႆႉ ပေႃးမိူဝ်ႈၽုၵ်ႈမႃးတေတႅပ်းတတ်း ႁူႉလွင်ႈတၢင်းမၼ်းယူႇ- ဝႃႈၼႆ။
ပၢင်လိူၵ်ႈတင်ႈပတ်းပိုၼ်ႉ မိူဝ်ႈပီ 2015 ၼၼ်ႉၵေႃႈ ယွၼ်ႉပိူဝ်ႈပဵၼ်ပၢင်တိုၵ်းၵေႃႈလွင်ႈၼိုင်ႈ။ ထႅင်ႈၾၢႆႇၼိုင်ႈ ၾၢႆႇပႃႇတီႇသိူဝ်ၽိူၵ်ႇၵေႃႈ ယၢမ်ႈယိုၼ်ႈလိၵ်ႈတၢင်ႇထိုင်တီႈ ၶွမ်ႊမသျိၼ်ႊၵၢၼ်လိူၵ်ႈတင်ႈဝႃႈ တေဢမ်ႇမီးလွင်ႈၽဵင်ႇပဵင်းပဵၼ်ထမ်းၼႆသေ ၶွမ်ႊမသျိၼ်ႊၵၢၼ်လိူၵ်ႈတင်ႈၵေႃႈ ပူတ်းယႃႉပႅတ်ႈၵၢၼ်လိူၵ်ႈတင်ႈ၊ ၼႂ်းၸႄႈဝဵင်းၵေးသီး မိူင်းၼွင် မိူင်းသူႈ ပႃးၸဵမ်ၵိင်ႇၸႄႈဝဵင်းမိူင်းၸၢင် ၸႄႈဝဵင်းမိူင်းသူႈၸိူဝ်းၼႆႉ ဢမ်ႇပၼ်ၸတ်းပၢင်လိူၵ်ႈတင်ႈ၊ မိူဝ်ႈၼၼ်ႉ ႁဵတ်းႁႂ်ႈၵူၼ်းမိူင်းႁိမ်းသႅၼ် ႁၢမ်းသုၼ်ႇလႆႈလိူၵ်ႈတင်ႈ။


text:
ဝတ်ႉဝိႁၢရ်ဝၢၼ်ႈၼမ်ႉပႅၼ်ႈ ၸႄႈဝဵင်းၵျွၵ်ႉမႄး ၾႆးမႆႈ တင်းလင်၊ လွင်ႈၶိူင်ႈၸႂ်ႉၶူဝ်းၶွင် ဢမ်ႇတၼ်းလႆႈ ထုၵ်ႇမႆႈပႃးၵႂႃႇၸွမ်းၾႆး တင်းၼမ်သေတႃႉ လွင်ႈလူႉတၢႆ မၢတ်ႇၸဵပ်းဢမ်ႇမီး။
ဝၼ်းတီႈ 26/05/2017 ယၢမ်းၵၢင်ၶိုၼ်း 10:00 မူင်း ၾႆးမႆႈဝတ်ႉဝိႁၢရ်ဝၢၼ်ႈၼမ်ႉပႅၼ်ႈ ဢိူင်ႇပၢင်ႇလေႃႉ ၸႄႈဝဵင်းၵျွၵ်ႉမႄး ၸိုင်ႈတႆး ပွတ်းႁွင်ႇ ၶိူင်ႈၶူဝ်းၶွင် ၼႂ်းဝတ်ႉဢမ်ႇတၼ်းလႆႈသင် လူႉသုမ်းၵႂႃႇၸွမ်းၾႆးမူတ်း ဝႃႈၼႆ။
ၸၢႆးထုၼ်းၺၢၼ်ႇ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းၵျွၵ်ႉမႄး လၢတ်ႈဝႃႈ “ လႅပ်ႈ တႆႈၾႆးတဵၼ်း တီႈၽြႃးသေ ၾႆးတဵၼ်းသမ်ႉလူမ်ႉသႂ်ႇတီႈၵျွင်းၽြႃးႁဵတ်းၼၼ်သေ ဢဝ်မႆႈၵႂႃႇ။ တီႈဝတ်ႉၼမ်ႉပႅၼ်ႈ ဝဵင်းၵျွၵ်ႉမႄးႁဝ်းၶႃႈ ဢၼ်ထုၵ်ႇၾႆးမႆႈၵႂႃႇၼႆႉ မီးသွင်ပွၵ်ႈ ပႃးပွၵ်ႈၼႆႉယဝ်ႉ။ မိူဝ်ႈပူၼ်ႉမႃး ၶၢဝ်းတၢင်း 9-10 ပီၼၼ်ႉ ၵေႃႈမႆႈၵႂႃႇယဝ်ႉပွၵ်ႈၼိုင်ႈ၊ ႁဵတ်းၼၼ်သေ ယူႇတီႈသင်ၶၸဝ်ႈ ပေႃႈမႄႈပီႈၼွင်ႉတၵ်ႉၵႃႇသတ်ႉထႃး ၶဝ် ဢွၼ်ၵၼ်မႃးမႄးၵုမ်းၵေႃႇသၢင်ႈဝိႁၢရ်မႂ်ႇၶိုၼ်း တၼ်းယဝ်ႉၵႂႃႇ ၼႂ်းၶၢဝ်းတၢင်း 2-3 ပီ ၼႆႉၵူၺ်း သမ်ႉပဵၼ်ထႅင်ႈ ၾႆးမႆႈ တေလႆႈဝႃႈ ပဵၼ်ပွၵ်ႈၵမ်းတီႈသွင်ယဝ်ႉ” ဝႃႈၼႆ။
ၵဵဝ်ႇၵပ်းလွင်ႈၼႆႉယူႇတီႈသင်ၶၸဝ်ႈတင်း ပေႃႈမႄႈပီႈၼွင်ႉတၵ်ႉၵႃႇသတ်ႉထႃး ၼ်ႂ်းၸႄႈဝဵင်းၵျွၵ်ႉမႄး ဢုပ်ႇဢူဝ်း ၵၼ်သေ လွင်ႈတႃႇတေၵေႃႇသၢင်ႈၶိုၼ်း ဝႃႈၼႆ။
ၸၢႆးထုၼ်းၺၢၼ်ႇ လၢတ်ႈဝႃႈ မိူဝ်ႈဝႃး ဝၼ်းတီႈ 29 တႄႉ သင်ၶၸဝ်ႈတင်းပီႈၼွင်ႉၵူၼ်းမိူင်း ဢုပ်ႇဢူဝ်းၵၼ် တႃႇတေႁဵတ်းသၢင်ႈၶိုၼ်း ဝတ်ႉဝိႁၢရ်ဢၼ်ၾႆးမႆႈၵႂႃႇၼၼ်ႉ။ ၵူၺ်းၵႃႈ တႃႇတေၵေႃႇသၢင်ႈၶိုၼ်းဝိႁၢရ်ဢၼ်မႂ်ႇၼႆႉ တေလႆႈဝႃႈၶႂ်ႈယၢပ်ႇဝႆႉ ယွၼ်ႉဝႃႈ တေႃႈလဵဝ် ႁႅင်းငိုၼ်းဢေႇ တႃႇတေၵေႃႇသၢင်ႈၶိုၼ်ႈမႃး။ ၵွပ်ႈၼႆလႄႈ မိူဝ်ႈဝႃးၵေႃႈ တိုၵ်ႉဢုပ်ႇၵၼ်ယူႇ ဝႃႈတေႁဵတ်းၸိူင်ႉႁိုဝ် ဝႃႈၼႆ။
တေႃႈလဵဝ် ဝတ်ႉဝိႁၢရ်ဝၢၼ်ႈၼမ်ႉပႅၼ်ႈ ဝဵင်းၵျွၵ်ႉမႄးၼႆႉ တေၵေႃႇသၢင်ႈမႂ်ႇၶိုၼ်းၼႆလႄႈ သင်ဝႃႈ ၽူႈမီးၼမ်ႉ ၸႂ်ၸေႇတၼႃႇ တၵ်ႉၵႃႇသတ်ႉထႃး ၼွၵ်ႈမိူင်း/ ၼႂ်းမိူင်း တီႈၸမ်ၵႆ ဢမ်ႇဝႃႈ သင်ၶႂ်ႈႁူမ်ႈလူႇ ၵမ်ႉထႅမ် ၸွမ်းၼင်ႇ ပွင်ပဵၼ်လႆႈ ၵေႃႉဢိတ်းၵေႃႉၼွႆႉလႄႈ ႁဵတ်းပဵၼ်ၸဝ်ႈတႃႇၼလူင်လႄႈသင် ၵပ်းသိုပ်ႇလႆႈတီႈ မၢႆၾူၼ်း(မၢၼ်ႈ) 0947306008 ဝႃႈၼႆ။


text:
ဢွၼ်ၼႃႈၽွင်းၶၢဝ်းသွၼ်းၼမ်ႉသၢင်းၵျၢၼ်ႇလိူၼ်ႁႃႈ၊ ဢၼ်ပဵၼ်ၶၢဝ်းမႆႈၶၢဝ်းႁွင်၊ လိူၼ်ၼႃႈၶၢဝ်းတၢင်း ႁိမ်းလိူၼ်ၼႆႉ လူင်ပွင်ၸိုင်ႈထႆး ပၼ်တိုဝ်ႉတၢင်းလီ တီႈႁႅင်းၵၢၼ်ယၢၼ်မိူင်း ၸိူဝ်းၶဝ်ႈႁဵတ်းၵၢၼ်ၼႂ်းမိူင်းထႆး ပွၵ်ႈၶိုၼ်းႁိူၼ်း လူၺ်ႈဢမ်ႇလႆႈသဵင်ႈၵႃႈဝတ်းဝႂ်သင်။
ၵဵဝ်ႇၵပ်းလွင်ႈၼႆႉ တင်ႈတႄႇၽွင်းႁူဝ်လိူၼ်ဢေႊပရိူဝ်ႊ (5-30/2017) တေႃႇထိုင်ႁၢင်လိူၼ်ဢေႊပရိူဝ်ႊ၊ ယူႇတီႈၸုမ်းလူင်ပွင်ၸိုင်ႈထႆး ပိုၼ်ၽၢဝ်ႇဢၼုၺၢတ်ႈပၼ် ႁႅင်းၵၢၼ်ယၢၼ်မိူင်း 3 ၸိုင်ႈမိူင်း ၸိူဝ်းၶဝ်ႈႁဵတ်းၵၢၼ် ယူႇသဝ်းၼႂ်းမိူင်းထႆး မိူၼ်ၼင်ႇၵူၼ်းမိူင်းမၢၼ်ႈ၊ မိူင်းလၢဝ်းတင်း ၵမ်ႇပူးၶျႃးၸိူဝ်းၼႆႉ လႆႈပွၵ်ႈၶိုၼ်းယဵမ်ႈသူႇၸႂ်း ဝၢၼ်ႈၵဝ်ႇမိူင်းလင်ႁိူၼ်းယေး ပေႃႈမႄႈပီႈၼွင်ႉၽႂ်မၼ်း လူၺ်ႈဢမ်ႇလႆႈသဵင်ႈၵႃႈသဵင်ႈႁူဝ်သင်။ ပီႈၼွင်ႉႁႅင်းၵၢၼ်ၸိူဝ်းၼႆႉ ပဵၼ်ၵူၼ်းၸိူဝ်းယိပ်းဝႆႉဝႂ်သီၶွင်ႇ (ပိုၼ်ႉတီႈသုင်)၊ ဝႂ်ပၢတ်ႊသပွတ်ႊ ပႃးၸဵမ်ဝႂ်ႁူဝ်သုၼ် (ဝႂ်သိပ်းပီ) ၸိူဝ်းၼႆႉ။
ၸၢႆးသႅင်မိူင်း ၽူႈၵွၼ်းႁွင်ႈၵၢၼ်ႁူင်းပွႆႇသဵင် (Radio) မႅပ်ႊ လၢတ်ႈဝႃႈ- “လွင်ႈၼႆႉ တၢင်းႁၼ်ထိုင်ၶႃႈႁဝ်းတႄႉဝႃႈ ပဵၼ်လွင်ႈလီ၊ ၵွပ်ႈပိူဝ်ႈဝႃႈပၼ်တိုဝ်ႉတၢင်း တႃႇပီႈၼွင်ႉႁႅင်းၵၢၼ်ႁဝ်းၶႃႈ လႆႈပွၵ်ႈမိူဝ်း ၼႃႈလိူၼ်ႁႃႈတေႃႇပေႃးထိုင် လိူၼ်ႁႃႈပေႃးသုတ်းသဵင်ႈ။ ပီႈၼွင်ႉႁႅင်းၵၢၼ်ယၢၼ်မိူင်းႁဝ်းၶႃႈ လႆႈပွၵ်ႈမိူဝ်းႁိူၼ်း၊ ပွၵ်ႈမိူဝ်းလမ်ႁူဝ်ၵၼ်ႇတေႃး ၵူၼ်းထဝ်ႈ၊ လႆႈႁဵတ်းၵၢၼ်လွင်ႈလူႇလွင်ႈတၢၼ်း၊ လႆႈပွၵ်ႈမိူဝ်းယဵမ်ႈႁႃပေႃႈမႄႈ လူၺ်ႈဢမ်ႇလႆႈသဵင်ႈၵႃႈ ၸႂ်ႉၸၢႆႇသင်ၸိူဝ်းၼႆႉ လႆႈဝႃႈပၼ်တိုဝ်ႉတၢင်း တႃႇပီႈၼွင်ႉႁႅင်းၵၢၼ်ႁဝ်းၶႃႈၵမ်းသိုဝ်ႈ။ ၸွမ်းလႅၼ်လိၼ် မိူၼ်ၼင်ႇမႄႈသၢႆၸိူဝ်းၼႆႉၵေႃႈ တေမီးၸဝ်ႈၼႃႈတီႈၾၢႆႇၵူတ်ႇထတ်းၵူၼ်းၶဝ်ႈမိူင်းၸိူဝ်းၼႆႉ ပႂ်ႉပွင်ၵၢၼ်ပၼ်လွင်ႈငၢႆႈလူမ်ယူႇ”- ဝႃႈၼႆ။
ၸွမ်းၼင်ႇသိုဝ်ႇထႆးဢွၵ်ႇၵႂႃႇၼၼ်ႉ ၸဝ်ႈသိုၵ်းလူင်ဢၽိသိတ်ႇ ၶျႆးၼုဝတ်း ၵႅမ်ၽူႈၶၢၼ်ပၢၵ်ႇ ၵိုၵ်းလုမ်းၸွမ်ၽွင်းလူင်မိူင်းထႆး ပိုတ်ႇလၢတ်ႈဝႃႈ- ၸုမ်းလူင်ပွင်ၸိုင်ႈ ႁၼ်လီလႆႈၸႂ်ၵၼ်ဝႃႈ ၼႂ်းၽွင်းၶၢဝ်း သွၼ်းၼမ်ႉသၢင်းၵျၢၼ်ႇ တင်ႈတႄႇဝၼ်းတီႈ 5 ထိုင်ဝၼ်းတီႈ 30 လိူၼ်ဢေႊပရိူဝ်ႊ ၼႆႉ ပၼ်ႁႅင်းၵၢၼ်ယၢၼ်မိူင်း ၵူၼ်းမိူင်းလၢဝ်း မိူင်းမၢၼ်ႈလႄႈ မိူင်းၵမ်ႇပူးၶျႃး ဢွၵ်ႇၶၢဝ်းတၢင်းပွၵ်ႈမိူဝ်းဝၢၼ်ႈၵဝ်ႇ မိူင်းလင်လႄႈ ပွၵ်ႈမႃးၶိုၼ်းၼႂ်းမိူင်းထႆးလႆႈ လူၺ်ႈဢမ်ႇလႆႈသဵင်ႈငိုၼ်းတွင်းသင်။
ၵဵဝ်ႇၵပ်းလွင်ႈၼႆႉ မွပ်ႈမၢႆပၼ်ႁႂ်ႈႁွင်ႈၵၢၼ်လူင်ၾၢႆႇၼႂ်းမိူင်း ၶိုင်ပွင်ပၼ်ယႃႇႁႂ်ႈလႆႈသဵင်ႈငိုၼ်းတွင်း ၽွင်းဢွၵ်ႇၶၢဝ်းတၢင်း ဢွၵ်ႇၼွၵ်ႈမိူင်းထႆး၊ ႁႂ်ႈႁွင်ႈၵၢၼ်လူင်ၾၢႆႇႁႅင်းငၢၼ်းဢွၵ်ႇပၼ်လိၵ်ႈႁပ်ႉႁွင်း ပိူဝ်ႈတႃႇပဵၼ်လၵ်းထၢၼ်ဢဝ်ၼႄၸဝ်ႈၼႃႈတီႈ။ ႁွင်ႈၵၢၼ်လူင်ၾၢႆႇႁူမ်ႇလူမ်ႈၵေႃႈ ႁႂ်ႈၸႅင်ႈပၼ်ၶေႃႈမုလ်း ၽူႈႁၢပ်ႇၵၢၼ်ၸၼ်ႉတႂ်ႈၵူႈတီႈ ႁႂ်ႈတူၺ်းလူလွမ်ပၼ်။ ႁွင်ႈၵၢၼ်လူင်ပၢႆးယူႇလီသမ်ႉ ႁႂ်ႈတူၺ်းလူလွမ်ပၼ်လွင်ႈပၢႆးယူႇလီ လွင်ႈတၢင်းပဵၼ်ၶႆႈၼၢဝ် ၽွင်းႁႅင်းၵၢၼ်ယၢၼ်မိူင်းၶဝ် ဢွၵ်ႇၶၢဝ်းတၢင်း ပွၵ်ႈမိူဝ်းလႄႈပွၵ်ႈမႃး- ၼႆယဝ်ႉ။
လိူဝ်သေၼၼ်ႉ ယူႇတီႈၸွမ်ၽွင်းလူင်မိူင်းထႆးၵေႃႈ ပူင်သင်ႇႁႂ်ႈၵူႈႁွင်ႈၵၢၼ်ပၵ်းတႃပႂ်ႉတူၺ်းၸွမ်းလွင်ႈ ဢၼ်ၸၢင်ႈမီးလွင်ႈပႂ်ႉဢဝ်ၼမ်ႉတွၼ်းၽွၼ်းလီ ငုမ်းပႃမိူဝ်ႈၼမ်ႉၶုၼ်ႇ ၼိူဝ်ႁႅင်းၵၢၼ်ယၢၼ်မိူင်းၶဝ် ၽွင်းဢွၵ်ႇၶၢဝ်းတၢင်းပွၵ်ႈမိူဝ်းပွၵ်ႈမႃးၼႆႉယူႇ- သိုဝ်ႇၶၢဝ်ႇထႆး ၽူႈၸတ်းၵၢၼ်ဢွၼ်ႊလၢႆႊဢွၵ်ႇၶၢဝ်ႇ မိူဝ်ႈဝၼ်းတီႈ 14/03/2017 ၵႂႃႇၼင်ႇၼႆ။


text:
ပၢင်လိူၵ်ႈတင်ႈ ပတ်းပိုၼ်ႉၸိုင်ႈမိူင်း ဢၼ်ၸတ်းႁဵတ်းၵႂႃႇမိူဝ်ႈဝၼ်းတီႈ 08/11/2015 ၼၼ်ႉ ၻီႊမူဝ်ႊၶရေႊၸီႊ ၸိူဝ်ႉၶိူဝ်းတႆး ႁိုဝ် ပႃႊတီႊႁူဝ်သိူဝ် (SNLD) ပေႉပၢင်လိူၵ်ႈတင်ႈ လႆႈတီႈၼင်ႈၼႂ်းသၽႃး 40 တီႈ ။
ၽူႈၶၢၼ်ပၢၵ်ႇပႃႊတီႊ SNLD ၸၢႆးလဵၵ်ႉ လၢတ်ႈဝႃႈ – ဢၼ်ပေႉတင်းမူတ်းတင်းသဵင်ႈ 40 တီႈၼင်ႈ ပဵၼ်ၼႂ်းဝဵင်း ၊ ၸႄႈဝဵင်းသႅၼ်ဝီ ၊ သီႇပေႃႉ ၊ ၵျွၵ်ႉမႄး ၊ မိူင်းၵိုင် ၊ လၢႆးၶႃႈ ၊ ၵုၼ်ႁဵင် ၊ မိူင်းၼၢႆး ၊ လၢင်းၶိူဝ်း ။ ၼႂ်းၼၼ်ႉ ပေႉတီႈသၽႃးၵူၼ်းမိူင်း 12 တီႈၼင်ႈ ၊ သၽႃးၸႄႈမိူင်း 25 တီႈၼင်ႈ လႄႈသၽႃးၸိူဝ်ႉၸၢတ်ႈ 3 တီႈၼင်ႈ – ဝႃႈၼႆ ။
ပႃႊတီႊလၢႆပႃႊတီႊ ဢဝ်ၶဝ်ႈၶေႉလိူၵ်ႈတင်ႈ ၼႂ်းမိူင်းတႆးၼႆႉ ပႃႊတီႊၼူၵ်ႉယုင်း (NLD) ဢၼ်ၼၢင်းဢွင်ႇသၢၼ်းၸုၵျီႇ ဢွၼ်ႁူဝ် ဢွင်ႇပေႉ လႆႈတီႈၼင်ႈၼမ်သုတ်း ။ ပႃႊတီႊသိူဝ်ၽိူၵ်ႇ (SNDP) လႆႈတီႈၼင်ႈၼႂ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 2 ဝဵင်းမိူင်းပၼ်ႇ 1 တီႈ ။ တီႈၼႂ်းၸိုင်ႈတႆးပွတ်းဢွၵ်ႇတႄႉ ဢၼ်လႆႈတီႈၼင်ႈၼမ်သုတ်း ပဵၼ်ပႃႊတီႊသၢင်ႇသီႈ ။ ပႃႊတီႊႁူဝ်သိူဝ် ၊ သိူဝ်ၽိူၵ်ႇ ၊ ၵွင်ၸႆး ပႃႊတီႊတႆးတင်း 3 ဢၼ် ဢမ်ႇလႆႈတီႈၼင်ႈသေတီႈ ။
တီႈၼႂ်းၸိုင်ႈတႆး ဢၼ်ၸတ်းႁဵတ်းပၢင်လိူၵ်ႈတင်ႈၵႂႃႇ ၼႂ်း 48 ၸႄႈဝဵင်းၼႆႉ တေမီးမႃးၽူႈတႅၼ်း သၽႃးၸႄႈမိူင်း 96 ၵေႃႉ ၊ ၽူႈတႅၼ်းသၽႃးၵူၼ်းမိူင်း 48 ၵေႃႉ ၊ ၽူႈတႅၼ်းသၽႃးၸိူဝ်ႉၸၢတ်ႈ 12 ၵေႃႉ ။ လိူဝ်သေၼၼ်ႉ ၽူႈတႅၼ်းသၽႃးၸၢဝ်းၶိူဝ်းဢွၼ်ႇ 7 ၵေႃႉ ၊ တင်းမူတ်းႁူမ်ႈၽူႈတႅၼ်းသၽႃး 163 ၵေႃႉ ။ ၼႂ်းၼၼ်ႉ ပႃႊတီႊႁူဝ်သိူဝ် လႆႈတီႈၼင်ႈ 40 တီႈ ၊ ပႃးတင်းၽူႈတႅၼ်း ၼႂ်းဝၢၼ်ႈၸေႈ ၸႄႈမိူင်းၶၢင် 1 ၵေႃႉ ။


text:
ဢွင်ႇသၢၼ်းၸုၵျီႇ ယူႇၵႄႈလၢႆၾၢႆႇ၊ ဢၼ်မၼ်းၼၢင်းၶႂ်ႈႁဵတ်း ပေႃးတပ်ႉသိုၵ်းဢမ်ႇၽွမ်ႉ ဢမ်ႇႁဵတ်းလႆႈ။ ၵူၺ်းၵႃႈ မီးၵူၼ်းၶႂ်ႈၸွႆႈထႅမ်တင်းၼမ်ယူႇ၊ သွၼ်ႇႁႂ်ႈမၼ်းၼၢင်းယွၼ်းတၢင်းၸွႆႈထႅမ်။ လွင်ႈၼႆႉ ၽူႈၵွၼ်းလုမ်း PI ၸဝ်ႈၶိုၼ်းသႂ်၊ ဢၼ်ႁဵတ်းၵၢၼ်ၵမ်ႉထႅမ် လွင်ႈငမ်းယဵၼ် ၼႂ်းမိူင်း လၢတ်ႈၼႄတၢင်းႁၼ်ထိုင် ဢၼ်ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႆႉၼင်ႇၼႆ ။
(တွၼ်ႈ 5 ၊ သိုပ်ႇမႃးတွၼ်ႈ 4)
ထၢမ်-ၼႂ်းပီၼႆႉ မိူၼ်ၼင်ႇငဝ်းလၢႆးၵူၼ်းပၢႆႈၽေးၼႆႉၵေႃႈ တေလႆႈႁၼ်ဝႃႈယင်းတိုၵ်ႉမီးတင်းၼမ်။ မိူဝ်ႈလဵဝ် ပဵၼ်ပၢၼ်လူင်ပွင်ၸိုင်ႈမႂ်ႇ ၶတ်းၸႂ်ၵေႃႇသၢင်ႈဝႆႉလွင်ႈငမ်းယဵၼ်။ ပိူဝ်ႈတႃႇ ၵူၼ်းပၢႆႈၽေးဢၼ်ထူပ်းတၢင်း ယၢပ်ႇၽိုတ်ႇယူႇၸိူဝ်းၼၼ်ႉ မိူၼ်ၼင်ႇၸွမ်ၸိုင်ႈလႄႈသင်၊ ၼၢင်းဢွင်ႇသၢၼ်းၸုၵျီႇလႄႈသင်၊ ႁၼ်ထိုင်ဝႃႈၶဝ်ႁဵတ်းသင်ဝႆႉယူႇ၊ ၸွင်ႇၶဝ်ႁႃလၢႆးတၢင်းမႃးၵႄႈလိတ်ႈ ပၼ်ႁႃၸိူဝ်းၼႆႉၶႃႈႁႃႉ? ။
တွပ်ႇ-ႁဝ်းႁၼ်ထိုင်ဝႃႈ မိူၼ်ၼင်ႇၸွမ်ၸိုင်ႈလႄႈသင်၊ ၼၢင်းဢွင်ႇသၢၼ်းၸုၵျီႇလႄႈသင် ၶဝ်ယူႇၼႂ်း ၵႄႈၵၢင်လၢႆၾၢႆႇ။ 1.ၾၢႆႇၼိုင်ႈသမ်ႉ တီႈၵူၼ်းမိူင်းလႆႈပၼ်ၵတိဝႆႉယဝ်ႉဝႃႈ ႁဝ်းတေဢဝ်လွင်ႈငမ်းယဵၼ်၊ ႁဝ်းတေၵေႃႇတင်ႈၸိုင်ႈမိူင်းႁူမ်ႈတုမ် ၾႅတ်ႊၻရႄႊ ဢၼ်ၼႆႉၵေႃႈလူဝ်ႇႁဵတ်း။ 2.ထႅင်ႈၾၢႆႇၼိုင်ႈသမ်ႉ ယူႇတီႈလုမ်ႈၾႃႉၵေႃႈပႂ်ႉတူၺ်း၊ ၶဝ်ၵေႃႈတိုၼ်းဝႃႈတေလႆႈႁဵတ်း ယႃႇပေႁႂ်ႈၼႃႈလဵၵ်ႉတႃတႅမ်ႇ။ 3.တူဝ်မၼ်းၼၢင်းသမ်ႉ ပဵၼ်လုၵ်ႈယိင်းၶွင်ၸွမ်သိုၵ်းလူင်ဢွင်ႇသၢၼ်း၊ ၸွမ်သိုၵ်းလူင်ဢွင်ႇသၢၼ်း လႆႈပၼ်ၵႂၢမ်းမၼ်ႈၵတိဝႆႉၸိူင်ႉႁိုဝ် မၼ်းၼၢင်းသမ်ႉလူဝ်ႇလႆႈႁဵတ်း။ 4.ဢၼ်မၼ်းၼၢင်းလူဝ်ႇႁဵတ်းယူႇၸိူဝ်းၼႆႉ ပေႃးတပ်ႉသိုၵ်းဢမ်ႇၽွမ်ႉ မၼ်းသမ်ႉႁဵတ်းဢမ်ႇလႆႈ ။
ၵွပ်ႈပိူဝ်ႈၼၼ်လႄႈ ႁဝ်းၵႂႃႇယူႇတီႈမၼ်းၼၢင်းသေ ႁဝ်းမႃးတႅၵ်ႈတူၺ်းတူဝ်ႁဝ်း တေၺႃးလွင်ႈယၢပ်ႇၽိုတ်ႇ တႄႉတႄႉ။ ၵူၺ်းၵႃႈ ႁဝ်းမုင်ႈမွင်းဝႃႈ ဢၼ်မၼ်းၼၢင်းၺႃးလွင်ႈယၢပ်ႇၽိုတ်ႇယူႇၼႆႉ ၵူၼ်းၶႂ်ႈၸွႆႈထႅမ်မၼ်းၵေႃႈ မီးၼမ်ယူႇ ။
ယူႇတီႈမၼ်းၼၢင်းၼႆႉ လူဝ်ႇလႆႈဢႃႈပၢၵ်ႇဝႃႈ ဢွၼ်ၵၼ်မႃးၸွႆႈၶႃႈလူး၊ မၼ်းပဵၼ်ၸိူင်ႉၼၼ်ၵူၺ်း။ သင်ၸိူဝ်ႉဝႃႈ ဢမ်ႇလၢတ်ႈၸိူင်ႉၼၼ်သေ ယူႇတီႈမၼ်းၼၢင်းၵေႃႉလဵဝ်ၵူၺ်းသေ ဢူၵ်းႁၵ်းၼႂ်းတူဝ်ၼႂ်းႁိူၼ်းယူႇၼႆတႄႉ မၼ်းၵေႃႈတေဢမ်ႇၵႄႈလိတ်ႈလႆႈ ။
(ၶႅၼ်းတေႃႈပႂ်ႉသိုပ်ႇဢၢၼ်ႇတွၼ်ႈ 6 ၵဵဝ်ႇၵပ်းလွင်ႈၵၢၼ်မိူင်း ဢၼ်ၵူၼ်းမိူင်းႁဝ်းထုၵ်ႇလီႁူႉ)


text:
ၼႂ်းလိူၼ် April 19 ဝၼ်းၼႆႉ ယူႇတီႈၸုမ်းပွင်ၵၢၼ် ၾၢႆႇဢုပ်ႇၵုမ်ၵၢၼ်ၵၢၼ်မိူင်း ဢၼ်တၢင်တူဝ်ၸုမ်း UPWC မီးၶၢဝ်ႇပွင်ႇလႅင်းထိုင်တီႈၸုမ်း RCSS လွႆတႆးလႅင်းဝႃႈ ပေႃးထိုင်လိူၼ် April 23 ဝၼ်းၸိုင် တေၸတ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸွမ်းလူၺ်ႈၼႃႈတီႈမိူင်တႆး ဢၼ်မၢၼ်ႈႁွင်ႉဝႃႈ (ဒေသအလိုက်အမျိုးသားဆင့်နိုင်ငံရေး ဆွေးနွေးပွဲ) တေၸတ်းႁဵတ်းၼႂ်းၸႄႈဝဵင်းမိူင်းတႆးၼႆလႄႈ ၵဵဝ်ႇလူၺ်လွင်ႈၼႆႉ ႁဝ်းၶႃႈတေလႆႈထတ်းသၢင် လီဝူၼ်ႉတူၺ်းၸွမ်းဢိတ်းၼိုင်ႈၼႆ ၶႂ်ႈယွၼ်းပွင်ႇထိုင် ပေႃႈမႄႈၵူၼ်းမိူင်တႆးတင်းသဵင်ႈၶႃႈဢေႃႈ။
ႁိုၼ်း ၵႃယၢင်း
တႄႇဢဝ်ဝၼ်းတီႈ 19 ၼႂ်းၸႄႈဝဵင်းၵူႈတီႈတီႈ ၸိူဝ်းဢၼ်ႁဝ်းၶႃႈတိုတ်ႉတၢႆးယိုၼ်းထိုင်လႆႈၼၼ်ႉ လႆႈႁူႉၶၢဝ်ႇၸွမ်းဝႃႈ တေၸတ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၼႂ်းမိူင်းတႆးၼႆလႄႈ ယူႇတီႈၾၢႆႇၽွင်းငမ်းၶဝ်၊ ၸဝ်ႈၼႃႈတီႈၼႂ်းၸႄႈတွၼ်ႈ ၸီႉသင်ႇထိုင်ၸူးတီႈ ၸဝ်ႈၼႃႈတီႈၸႄႈဝဵင်း သေယဝ်ႉ လႆႈႁွင်ႉပႃးၽူႈတႅၼ်း/ ၽွင်းတႅၼ်း ဢိၵ်ႇလူၺ်ႈပႃး ၶႃႈႁၢပ်ႇၵၢၼ်ၶုၼ်ႁွင်ႈၵၢၼ်ထႅင်ႈ လၢႆလၢႆဢၼ်သေ လႆႈမႃးဢုပ်ႇဢူဝ်းၵၼ် ပိူဝ်ႈတႃႇတေၸတ်းႁဵတ်းပၢင်ၵုမ်ဢၼ်ၼႆႉ။
ၵူၺ်းၵႃႈပၢင်ၵုမ်ဢၼ်ၼႆႉ ပဵၼ်သင်မႃးၸတ်းႁဵတ်းလိူၼ်ၼႆႉ၊ ႁဝ်းႁၼ်ထိုင်တႄႉၵေႃႈ ပိူဝ်ႈတႃႇတေပဵၼ်မႃး ပၢင်ၵုမ်ပၢင်လူင်ၸူဝ်ႈပၢၵ်ႇပီ 21 ပၢင်လူင်။ ယူႇတီႈလူင်ပွင်ၸိုင်ႈ NLD ၼႆႉ ၶတ်းၸႂ်ႁဵတ်းမႃးတင်းႁိူင်ယဝ်ႉ၊ ဢွၵ်ႇၶၢဝ်ႇမႃးလၢႆလၢႆပွၵ်ႈ။ ဢွၼ်တၢင်းဝႃႈၼႂ်းလိူၼ် February 12 ဝၼ်း တေၸတ်းႁဵတ်းႁႂ်ႈပဵၼ်ၵမ်းထီႉ 2 ။ ဝၢႆးလင်မႃး သမ်ႉဝႃႈတေၸတ်းၵွၼ်ႇလိူၼ် February ပႆႇသဵင်ႈ၊ ႁႂ်ႈပဵၼ်ဝၼ်းတီႈ 28 ။ မိူဝ်ႈဝၼ်းလိူၼ်သဵင်ႈၼၼ်ႉၵေႃႈ သမ်ႉၶိုၼ်းလႆႈငိၼ်းဝႃႈ ဢမ်ႇပဵၼ်လႆႈယဝ်ႉ ၼႂ်းလိူၼ် March 15 ဝၼ်း တေဢၢၼ်းႁဵတ်းႁႂ်ႈမၼ်းပဵၼ်ၼႆၵေႃႈ ဢမ်ႇပဵၼ်မႃး၊ ၵမ်းလိုၼ်းၶိုၼ်းဢွၵ်ႇၶၢဝ်ႇမႃးဝႃႈ ဝၢႆးသွၼ်းၼမ်ႉ တေႁဵတ်းႁႂ်ႈမၼ်းပဵၼ်ၼႆသေ မိူဝ်ႈလဵဝ်သွၼ်းၼမ်ႉယဝ်ႉၵႂုႇလၢႆလၢႆ ပၢင်ၵုမ်ယင်းပႆႇပဵၼ်မႃး။
တႃႇတေပဵၼ်မႃး ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸွမ်းၼႃႈတီႈၽႂ်မၼ်းၼႆၼၼ်ႉ ပေႃးမႃးတူၺ်း တီႈပွင်ႇမၼ်း တေလႆႈဝႃႈလူင်ပွင်ၸိုင်ႈတိူင်းလႄႈၸႄႈမိူင်း ဢိၵ်ႇလူၺ်ႈၶွမ်ႊမသျိၼ်ႊၼေႇပျီႇတေႃႇၶဝ် ႁွင်ႉမွၵ်ႇၸတ်းႁဵတ်းၸွမ်းၼင်ႇ UPWC တမ်းဝၢင်းဝႆႉပၼ်ၼၼ်ႉယဝ်ႉ။
ပၢင်ၵုမ်ဢၼ်ၼႆႉ လွင်ႈတၢင်မၼ်းမီး 1.ၵၢၼ်မိူင်း။ 2.ၵၢၼ်မၢၵ်ႈမီး။ 3.မူႇပိူင်ဢၼ်ၵဵဝ်ႇလူၺ်ႈ တီႈလိၼ်၊ ၵဵဝ်ႇလူၺ်ႈပႃးတင်းသိင်ႇဝႅတ်ႉလွမ်ႉ သၢမ်ႁူဝ်ၶေႃႈယႂ်ႇၼႆႉ၊၊ ၵူၺ်းၵႃႈ ပေႃးမႃးၸႅၵ်ႇတူၺ်းၶေႃႈမုလ်း ဢၼ်ယွႆႈမၼ်း တေမီးယူႇ 4 တွၼ်ႈ 1.တေပဵၼ်လိူင်ႈပၵ်းပိူင်လၵ်းမိူင်း ၸွမ်းပိူင်ၻီႊမူဝ်ႊၶရေႊသီႊ လႄႈၾႅတ်ႊၻရႄႊ။ 2. တေပဵၼ်သုၼ်ႇလႆႈၸၢဝ်းၶိူဝ်း ဢၼ်ၵူႈၶိူဝ်းၶိူဝ်းတေလႆႈၽဵင်ႇပဵင်းၵၼ်။ 3. လိူင်ႈၵၢၼ်ၶိုၼ်ႈယႂ်ႇမုၼ်းလႅင်းၼႂ်းၼႃႈတီႈၽႂ်မၼ်း။ 4. လိူင်ႈၵၢၼ်ၸတ်းပွင်ၸႅၵ်ႇၽႄတီႈလိၼ် ၽုၵ်ႇသွမ်ႈလႄႈ ၶူဝ်းႁႄႈၶူဝ်းတိုၼ်း ၸိူဝ်းၼႆႉ။
ၵမ်းၼႆႉ ပေႃးဝႃႈတေႁဵတ်းပၢင်ၵုမ်ဢၼ်ၼႆႉ ၽႂ်ၸိူဝ်းလႂ်သမ်ႉတေလႆႈဢွၼ်ႁူဝ်။ ၽႂ်သမ်ႉတေလႆႈၶဝ်ႈပႃး ၵူၺ်းၵူၺ်းၼၼ်ႉ တေပဵၼ်လူင်ပွင်ၸိုင်ႈ တိူင်းလႄႈၸႄႈမိူင်းၶဝ်၊ တႅၼ်းၽွင်းတပ်ႉမတေႃႇၶဝ်၊ ၸုမ်းၸၢဝ်းၶိူဝ်းမႅၵ်ႇၵွင်ႈ။ ပႃႇတီႇၵၢၼ်မိူင်းဢၼ်ၶဝ်ႈတၢင်းၵၢၼ်၊ သမ်ႉတင်းၸုမ်းတူင်ႇဝူင်းၵူၼ်းၶဝ်လႄႈ ၽူႈၵူၼ်းဢၼ်ထုၵ်ႇလီလႆႈႁူႉ၊ ဢၼ်တေမွၵ်ႇႁွင်ႉၶဝ်ႈပႃးတေမီးယူႇ 8-9 ၸုမ်း။
ၸိူဝ်ၶဝ်ၼႆႉ မီးသုၼ်ႇလႆႈထွမ်ႇငိၼ်း ၊ လိူဝ်ၼၼ်ႉတေမီးၸုမ်းဢွၼ်ႁူဝ် ၼႃႈတီႈၽွင်းငမ်းႁင်းၶေႃၶဝ် မိူၼ်ၼင်ႇ ၸၢဝ်းၶိူဝ်းၼႃႈတီႈထၼု၊ ၼႃႈတီႈပလွင်ႈ၊ ၼႃႈတီႈၵဝ်ႈၵၢင်ႉ ၶဝ်ၸိူဝ်းၼႆႉၵေႃႈ မီးသုၼ်ႇၶဝ်ႈႁူမ်ႈ ၸွမ်းယူႇ။ ၵူၺ်းၵႃႈ ၸွမ်းၼင်ႇ UPWC တမ်းဝၢင်းဝႆႉပၼ်ၼၼ်ႉ တေဢမ်ႇလႆႈလူၼ်ႉလႆႈလိူဝ်။ ၵဵဝ်ႇလူၺ်ႈႁူဝ်ၶေႃႈ 4 ဢၼ်လၢတ်ႈမႃးတၢင်းၼိူဝ်ၼၼ်ႉ တေလႆႈၵဵပ်းၶေႃႈမုလ်းမၼ်း ယိုၼ်ႈတၢင်ႇမႃး ထိုင်တီႈၸၼ်ႉ ၸႄႈတွၼ်ႈ၊ ယဝ်ႉၵေႃႈ ယူႇတီႈၸၼ်ႉၸႄႈတွၼ်ႈ သေသိုပ်ႇယိုၼ်ႈထိုင်လူင်ပွင်ၸိုင်ႈတိူင်း။ လိူဝ်ၼၼ်ႉၵေႃႈ တေသိုပ်ႇၵႂုႇၽႅဝ်တီႈUPDJC (ၶွမ်ႊမတီႊႁူမ်ႈဢုပ်ႇဢူဝ်းလွင်ႈငမ်းယဵၼ် မိူင်းႁူမ်ႈတုမ်) ၊ ပေႃးၽႅဝ်မႃးတီႈ UPDJC ၶဝ်သမ်ႉတေထတ်းထွင်သေယဝ်ႉ မိူဝ်းတၢင်ႇလၢတ်ႈထိုင်ပၢင်ၵုမ်လူင် ၸူဝ်ႈပၢၵ်ႇပီ 21 ၵမ်းတီႈ 2 ဢၼ်တေပဵၼ်မႃးၼၼ်ႉ။
ပေႃးႁဝ်းၶႃႈမႃးထတ်းသၢင်တူၺ်း ၵွၼ်ႇပႆႇပဵၼ်ပၢင်ၵုမ် 21 ၵမ်းထီႉ 2 ၼႆႉ ၶၢဝ်ႇငၢဝ်းလႄႈလွင်ႈ လႅၵ်ႈလၢႆႈၼႆႉ မၼ်းၼမ်လူၼ်ႉလိူဝ်၊ မိူၼ်ၸိူင်ႉၼင်ႇၸုမ်း UNFC ဢၼ်ပႆႇလူင်းလၢႆးမိုဝ်း NCA ၼၼ်ႉ မီးၶၢဝ်ႇဝႃႈမွၼ်း NMSP တၢင်းယၢင်းလႅင် KNPP ၼႆႉ တေတႅၵ်ႇဢွၵ်ႇ UNFC သေ တေႁူမ်ႈလူင်းလၢႆးမိုဝ်းယဝ်ႉ၊ တေႁပ်ႉႁဵတ်းၸွမ်းလၢႆးၵၢၼ် NCA ယဝ်ႉၼႆၵေႃႈတင်း ဢွၵ်ႇၶၢဝ်ႇမႃး။
ယူႇတီႈၽူႈၶၢၼ်ပၢၵ်ႇ ၶွင်လုမ်းၽွင်းတၢင် ၶုၼ်ၽွင်းလူင် ၾၢႆႇမိူင်းၼွၵ်ႈ လႆႈဢွၵ်ႇၶၢဝ်ႇဝႆႉဝႃႈ 2 ၸုမ်းၼႆႉ တိုၼ်းတေလူင်းလၢႆးမိုဝ်းယဝ်ႉ ဝႃႈၼၼ်သေတႃႉ ဝႆးလင်မႃး ယူႇတီႈ NMSP တင်း KNPP ၶိုၼ်းတွပ်ႇဝႃႈ တေၵႂႃႇၸွမ်းလၢႆးတၢင်းမၼ်းတႄႉ ၸႂ်ႈယူႇ၊ ၵူၺ်းၵႃႈ ဢၼ်တေလူင်လၢႆးမိုဝ်း NCA ၼၼ်ႉတႄႉႁဝ်းၶႃႈ ဢမ်ႇပႆႇလႆႈတႅပ်းတတ်း ၸိူင်ႉၼၼ်ၵေႃႈသမ်ႉမီး။
ၾၢႆႇၼိုင်ႈတၢင်းၼိုင်ႈၵေႃႈ မိူဝ်ႈဝၼ်းတီႈ 19 ၼၼ်ႉၵူၺ်းၼင်ႇၵဝ်ႇ ၸုမ်းၸၢဝ်းၶိူဝ်းမႅၵ်ႇၵွင်ႈ ဢၼ်ပႆႇၽွမ်ႉလူင်းလၢႆးမိုဝ်းၸွမ်း မိူၼ်ၸိူင်ႉၼင်ႇၸုမ်းဝႃႉဢွၼ်ႁူဝ် 7 ၸုမ်း၊ ၸုမ်းၶဝ် ၸိူဝ်းၼၼ်ႉၵေႃႈဢွၵ်ႇၶၢဝ်ႇဝႆႉ မီးဢၼ်တုမ်ႉယွၼ်ႈဢၼ်ၼိုင်ႈ၊ ၼၼ်ႉၵေႃႈလီဝူၼ်ႉၸွမ်းယူႇ၊၊
ၸုမ်းၶဝ်ၸဝ်ႈၼၼ်ႉ မိူၼ်ၼင်ႇရၶႅင်ႇ AA ၊ ၸုမ်းၶၢင် KIA ၊ ၵဝ်ႈၵၢင်ႉ ၊ ပလွင်ႈ၊ တႆး SSPP ၊ ၸုမ်းမိူင်းလႃးတင်း ဝႃႉၸိူဝ်းၼႆႉ မီး 7 ၸုမ်း။ ၸုမ်းၶဝ်ၼႆႉၵေႃႈ ဢုပ်ႇၵၼ် 3 ဝၼ်းသေ ဢွၵ်ႇမႃး ၶေႃႈတႅပ်းတတ်းပၢင်ၵုမ်ဝႃႈ -ၶဝ်ၸဝ်ႈလႆႈႁၢင်ႈႁႅၼ်းဝႆႉ ၶွမ်ႊမတီႊၵပ်းသၢၼ် တႃႇတေဢုပ်ႇၵုမ်ၵၢၼ်မိူင်း မိူင်းႁူမ်ႈတုမ် ဢၼ်ၸုမ်းဝႃႉဢွၼ်ႁူဝ် ၊ ၶွမ်ႊမတီႊဢၼ်ၼႆႉ တေဢွၼ်ႁူဝ်ဢုပ်ႇၵုမ်ၵၢၼ်မိူင်းၵႂႃႇမိူဝ်းၼႃႈ၊ ပိူဝ်ႈတႃႇမိူင်းႁူမ်ႈတုမ် တေၸၢင်ႈၼိမ်သဝ်းၵႂႃႇမိူဝ်းၼႃႈ၊ ၶဝ်ၸဝ်ႈဝႃႈၼၼ်။
တီႈၼႆႈၼႆႉ မီးလွင်ႈလၢၵ်ႇလၢႆး။ မီးၶေႃႈတႅပ်းတတ်းဝႃႈ ယူႇတီႈၶွမ်ႊမတီႊဢၼ်ၼႆႉ တေတၢင်တူဝ် ၵူႈၸၢဝ်းၶိူဝ်း တင်း7 ၸုမ်းသေဢုပ်ႇဢူဝ်းၵၢၼ်မိူင်းၵႂႃႇ။ မီးတီႈပွင်ႇဝႃႈ ဢၼ်လူင်ပွင်ၸိုင်ႈ/တပ်ႉမတေႃႇ တေထွတ်ႇဢွၵ်ႇပႅတ်ႈ မိူၼ်ၼင်ႇ ပလွင်ႈ၊ ၵဝ်ႈၵၢင်ႉ၊ ရၶႅင်ႇသေ တေဢုပ်ႇၵုမ်ၵၢၼ်မိူင်းၵႂႃႇၼၼ်ႉ ၶဝ်ၸဵတ်းၸုမ်း တိုၼ်းဢမ်ႇၽွမ်ႉလႃးလႃး။
လွင်ႈၸၢင်ႈမႃးပဵၼ်လွင်ႈတုမ်ႉယွၼ်ႈ၊ လွင်ႈၶဵင်ႇတႃႉတေႃႇလူင်ပွင်ၸိုင်ႈ မီးထႅင်ႈၶေႃႈၼိုင်ႈ၊ ပဵၼ်ၼႂ်းဝၼ်းတီႈ 19 ၼႆႉၵူၺ်းၼင်ႇၵဝ်ႇ။ ယူႇတီႈၽူႈၶၢၼ်ပၢၵ်ႇၸုမ်း RCSS လွႆတႆးလႅင်းၵေႃႈ သမ်ႉတူၵ်ႇလၢတ်ႈဝႃႈ- ပၢင်ၵုမ်ၸူဝ်ႈပၢၵ်ႇပီ 21 ၵမ်းထူၼ်ႈ 2 ဢၼ်တေၸတ်းႁဵတ်းမိူဝ်းၼႃႈၼၼ်ႉ ဢမ်ႇၸၢင်ႈၶဝ်ႈႁူမ်ႈ၊ ပေႃးဝႃႈဢၼ် RCSS ယိုၼ်ႈယွၼ်းဝႆႉဢမ်ႇပဵၼ်မႃး။ ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်ၶဝ်ၸဝ်ႈတေဢွၼ်ႁူဝ်ၸတ်းႁဵတ်း၊ ဢၼ်ၶဝ်တေႁူမ်ႈ CSSU ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး တေၸတ်းႁဵတ်း တီႈတူၼ်ႈတီး ဢမ်ႇၼၼ်ပၢင်လူင်ၼၼ်ႉ သင်ၸိူဝ်ႉဝႃႈ ဢမ်ႇလႆႈၸတ်းႁဵတ်းၸိုင် ယူႇတီႈၶဝ်တေမႃးၶဝ်ႈႁူမ်ႈပၢင်ၵုမ်လူင် ပွၵ်ႈၵမ်းထူၼ်ႈ 2 ၼၼ်ႉ တေႁၢမ်ႉယၢပ်ႇယူႇ၊ တေဢမ်ႇမီးငဝ်းလၢႆးတိုဝ်ႉတၢင်းမၼ်း ဝႃႈၼႆ။
ပွင်ႇဝႃႇႁႅင်းသေႃႇသူၼ်းၼႆႉ မၼ်းမီးဝႆႉလၢႆၾၢႆႇ။ ၸုမ်းဢၼ်လူင်းလၢႆမိုဝ်း NCA ယဝ်ႉၵေႃႈ ဢမ်ႇပဵင်းပေႃးၸႂ်။ ၸုမ်းဢၼ်ပႆႇလူင်းလၢႆးမိုဝ်း NCA ၼၼ်ႉၵေႃႈ သမ်ႉႁၢင်ႈႁႅၼ်းသၢၼ်ၶတ်း လူင်ပွင်ၸိုင်ႈယူႇ။ ယူႇတီႈလူင်ပွင်ၸိုင်ႈၵေႃႈ ပၢင်ၵုမ်လူင်ၸူဝ်ႈပၢၵ်ႇပီ 21 ၼၼ်ႉ ႁႂ်ႈၸၢင်ႈလႆႈႁဵတ်း ႁႂ်ႈပေႃးၵႄႈၼႃႈၵႄႈတႃလႆႈ၊ တီႈဢေႇသုတ်းမၼ်း ႁႂ်ႈပေႃးဢွၵ်ႇမႃးလႆႈ ၶေႃႈၵၢင်ၸႂ်ၵူၼ်မိူင်း ၵဵဝ်ႇလူၺ်ႈ 3-4 ၶေႃႈ ၵၢၼ်မိူင်း၊ ၵၢၼ်မၢၵ်ႈမီး၊ ပႃးတင်းပိူင်ၵၢၼ်တီႈလိၼ်လႄႈသိင်ႇဝႅတ်ႉလွမ်ႉ။
ၸင်ႇဝႃႈပၢင်ၵုမ်လူင် ဢၼ်တေၸတ်းၼႂ်းဝၼ်းတီႈ 23 ဢၼ်တေထိုင်မႃးၼႆႉ ယူႇတီႈပႃႇတီႇပၢႆးမိူင်း လႄႈသင်၊ ယူႇတီႈၸုမ်းယိပ်းၵွင်ႈၵၢင်ႇလႄႈသင် ၶဝ်ႈႁူမ်ႈတူင်ႉၼိုင်ပႃးၸွမ်းႁၢဝ်ႈႁၢဝ်ႈႁႅင်းႁႅင်းၵေႃႈ ႁႂ်ႈပေႃးပဵၼ်ၵၢၼ်ပဵၼ်ငၢၼ်းမႃးၼၼ်ႉတႄႉ ဢမ်ႇႁၼ်၊ တေပဵၼ်ၵၢၼ်ဢဝ်ၼႃႈဢဝ်တႃၵူၺ်း ႁဝ်းၶႃႈထတ်းႁၼ်ၼင်ႇၼႆသေ ယွၼ်းၶွတ်ႇယွတ်ႈပၢႆၵႂၢမ်းၸိူင်ႉၼႆၶႃႈ၊၊


text:
သိုဝ်ႇၶၢဝ်ႇထႆးလၢႆလၢႆတီႈ ပိုၼ်ၽၢဝ်ႇဝႃႈ သိုၵ်းထႆးၵႅတ်ႇဝႅတ်ႉၵူၼ်းၵႃႉယႃႈ ႁိမ်းလႅၼ်လိၼ်ထႆး-တႆး ၸႄႈတွၼ်ႈၵဵင်းႁၢႆးသေ မီးလွင်ႈပိုတ်းယိုဝ်းၵၼ် ၾၢႆႇၵူၼ်းတေႃႉယႃႈတၢႆ2ၵေႃႉ လွတ်ႈ2ၵေႃႉ သိုၵ်းထႆး ယိုတ်းလႆႈယႃႈမႃႉသႅၼ်မဵတ်ႉ- ဝႃႈၼႆ။
Photo By – Mae Sai News
မိူဝ်ႈဝၼ်းတီႈ 25/03/2017 သိုဝ်ႇၶၢဝ်ႇ MaeSaiNews ပိုၼ်ၽၢဝ်ႇဝႃႈ – ၸဝ်ႈၼႃႈတီႈသိုၵ်းထႆး ႁူမ်ႈၵၼ်ၵႂႃႇဝႅတ်ႉႁွပ်ႈ ပႂ်ႉၵူတ်ႇထတ်းၵူၼ်းတေႃႉယႃႈမဝ်းၵမ် တီႈႁိမ်းႁွမ်းဝၢၼ်ႈၽႃမီ မူႇတီႈ 6 ဢိူင်ႇဝဵင်းၽၢင်းၶမ်း ၸႄႈဝဵင်းမႄႈသၢႆ ၸႄႈတွၼ်ႈ ၵဵင်းႁၢႆး ၸိုင်ႈထႆးပွတ်းႁွင်ႇ လႅၼ်လိၼ်တႆး ။
ၽွင်းၼၼ်ႉ မီးၽူႈၸၢႆး 4ၵေႃႉ ဢၼ်ထၢင်ႇထိူမ်ဝႃႈတေပဵၼ်ၵူၼ်းတေႃႉယႃႈၼႆသေ ၸဝ်ႈၼႃႈတီႈ ၼႄတူဝ် ယွၼ်းၵူတ်ႇထတ်း ၵူၺ်းၵႃႈ ၾၢႆႇ 4ၵေႃႉၼၼ်ႉ ဢမ်ႇပၼ်ၵူတ်ႇထတ်းသေဢမ်ႇၵႃး ယိုဝ်းသႂ်ႇသိုၵ်းထႆးဢွၼ်တၢင်းလႄႈ သွင်ၾၢႆႇလႆႈပိုတ်းယိုဝ်းၵၼ် တၢင်းႁိုင်မွၵ်ႈ10မိၼိတ်ႉ။
Photo By – Mae Sai News
သိုဝ်ႇၶၢဝ်ႇထႆး Nationtv.tv တႄႉပိုၼ်ၽၢဝ်ႇဝႃႈ ၵူၼ်း4ၵေႃႉ လၵ်ႉတေႃႉယႃႈ ၶဝ်ႈမိူင်းထႆးၼၼ်ႉ ပဵၼ်ၵူၼ်းလုၵ်ႉတၢင်းမိူင်းႁူမ်ႈတုမ် (မၢၼ်ႈ)မႃး ။ ဝၢႆးသေပိုတ်းယိုဝ်းၵၼ်ယဝ်ႉ သိုၵ်းထႆးထတ်းႁၼ် တူဝ်တၢႆၵူၼ်းၵႃႉယႃႈ2ၵေႃႉ ယႃႈၼိုင်ႈသႅၼ်မဵတ်ႉ။ ၵူၼ်းၵႃႉယႃႈထႅင်ႈ2ၵေႃႉတႄႉ ပၢႆႈပူၼ်ႉၵႂႃႇလႄႈ ၾၢႆႇထႆးလႆႈ ၵပ်းသၢၼ်ၸဝ်ႈၼႃႈတီႈ ၸွမ်းလႅၼ်လိၼ်လၢႆၾၢႆႇသေ ၸွမ်းႁႃတူဝ်ယူႇ ဝႃႈၼႆ။


text:
ႁႅင်းၵၢၼ်တႆးႁွတ်ႈၵဵင်းမႆႇ၊ လမ်းပုၼ်း ဢွၼ်ၵၼ်ၵႂႃႇႁဵတ်းဝႂ်ၶၢမ်ႈမိူင်းMOU ၼၼ်ႉထုၵ်ႇ ၺႃးၼၢႆးၼႃႈ ပွႆႇပႅတ်ႈ ၶၢဝ်းတၢင်းႁိုင်7လိူၼ်ပၢႆထူပ်းတၢင်းယၢပ်ႇၽိုတ်ႇလွင်ႈယူႇၵိၼ်။
Photo: HRDF
ဝၼ်းတီႈ21/06/2017 ၸုမ်းၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF ဢွၼ်ၵၼ်ၵႂႃႇၸွႆႈထႅမ်ႁႅင်း ၵၢၼ်တႆး ၸိူဝ်းထုၵ်ႇၼၢႆးၼႃႈဢွၼ်ၵႂႃႇႁဵတ်းဝႂ်ၶၢမ်ႈမိူင်း MOU သေပွႆႇပႅတ်ႈတီႈ မျႃႉဝၻီႇလႅၼ်လိၼ် ထႆး- မၢၼ်ႈ ၶၢဝ်းတၢင်း7လိူၼ်ပၢႆ ။ ယွၼ်ႉသဵင်ႈငိုၼ်းၵႂႃႇၼမ်ယဝ်ႉလႄႈ မၢင်ၵေႃႉငိုၼ်းမူတ်း ဢမ်ႇမီးပီႈၼွင်ႉ၊ တေၵႂႃႇၵေႃႈဢမ်ႇၸၢင်ႈ တေမႃး ၶိုၼ်းမိူင်းထႆးၵေႃႈဢမ်ႇလႆႈ ငိုၼ်းတႃႇၵိၼ်တႃႇ ယူႇၵေႃႈ ဢမ်ႇမီးယဝ်ႉ ၵႂၢမ်းမၢၼ်ႈၵေႃႈဢမ်ႇမေႃ ထူပ်းတၢင်းယၢပ်ႇၽိုတ်ႇဝႆႉယူႇ ဝႃႈၼႆ။
Photo: HRDF
ၸၢႆးပိူင်း ၸဝ်ႈၼႃႈတီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈဝႃႈ-“ ႁႅင်းၵၢၼ်မၢင်ၵေႃႉၼႆႉ လႆႈသဵင်ႈငိုၼ်းၵႂႃႇ3မိုၼ်ႇပၢႆၸိူဝ်းၼႆႉ ငိုၼ်းဢမ်ႇမီးယဝ်ႉလႄႈ ပၢႆးယူႇလီၵေႃႈဢမ်ႇၶႅမ်ႉ မၢင်ၵေႃႉလႆႈ ၵိၼ်ၶဝ်ႈဝၼ်းတႃႇၵူၺ်း ယွၼ်ႉၼၼ်လႄႈပေႃးႁဝ်းတေႁဵတ်းဝႂ် MOU ၸိုင်ႁႂ်ႈဢွၼ်ၵၼ် လဵပ်ႈႁဵၼ်း တူၺ်းလီလီဝႃႈ ၶွမ်ႊပၼီႊဢၼ်ႁဝ်းတေႁဵတ်းၸွမ်းၼၼ်ႉ ၸွင်ႇထုၵ်ႇမႅၼ်ႈ ၸွမ်းၼင်ႇမၢႆမီႈ၊ ႁႂ်ႈမီးၶေႃႈတူၵ်းလူင်းၵၼ်လီလီဝႃႈ တေသဵင်ႈငိုၼ်းၵႃႈႁိုဝ်၊ ၸႂ်ႉၶၢဝ်းယၢမ်းၵႃႈႁိုဝ် ၸိူဝ်းၼႆႉ၊ ပေႃးၸၢႆႇ ပၼ်ငိုၼ်းယဝ်ႉၵေႃႈ ႁႂ်ႈယွၼ်းဝႆႉဝႂ်တိုတ်ႉငိုၼ်းၼၼ်ႉႁႂ်ႈလႆႈပဵၼ်သၢၵ်ႈသေႇလၵ်းထၢၼ်မၼ်း” ဝႃႈၼႆ။
Photo: HRDF
ႁႅင်းၵၢၼ်တႆးၸိူဝ်းဢၼ်ၺႃးပွႆႇပႅတ်ႈဝႆႉယူႇတီႈ ဝဵင်းမျႃႉၻီႇၼႆႉ ၸုမ်းၼၢႆးၼႃႈဢွၼ်ၵႂႃႇၸဵမ်မိူဝ်ႈ ဝၼ်းတီႈ 21/11/2016 ၶၢဝ်းတၢင်းႁိုင် 7 လိူၼ်ယဝ်ႉ။ ၶွမ်ႊပၼီႊၼႆႉ ၸိုဝ်ႈဝႃႈႁိုဝ် ပဵၼ်ၽႂ် ဢၼ်ဝႃႈၼၼ်ႉ ယူႇတီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လႄႈၸဝ်ႈၼႃႈတီႈပလိၵ်ႈ ၽူႈမီးပုၼ်ႈၽွၼ်းတေႁူမ်ႈၵၼ်သေၸွမ်းႁႃယူႇ – ဝႃႈၼႆ။


text:
ဝၼ်းမိူဝ်ႈၼႆႉ ယဵပ်ႇၶဝ်ႈၼႂ်းပီ 2017 မႃးႁႃႈမိုဝ်ႉႁူၵ်းဝၼ်းယဝ်ႉ။ ပီ 2016 ဢၼ်ပူၼ်ႉၵႂႃႇၼႆႉ ပဵၼ်ပီလၢၵ်ႇလၢႆး ပိူဝ်ႈတႃႇၸိုင်ႈမိူင်းႁူမ်ႈတုမ်မိူင်းမၢၼ်ႈၼႆႉ တႄႉတႄႉဝႃႈဝႃႈ။ ႁဵတ်းသင်လႄႈဝႃႈၼၼ် ၼႂ်းၶၢဝ်းတၢင်း 50-60 ပီမိူင်း ႁဝ်းၶႃႈလႆႈယူႇတႂ်ႈလူင်ပွင်ၸိုင်ႈသိုၵ်းၵူႈပၢၼ်ပၢၼ်မႃး ပၢၼ်သိုပ်ႇပၢၼ်၊ ထိုင်မႃးပီ 2016 ၼႆႉ ၸင်ႇလုၵ်ႉတီႈ ပၢၼ်လူင်ပွင်ၸိုင်ႈသိုၵ်းသေ ပိၼ်ႇပဵၼ်မႃးပၢၼ်လူင်ပွင်ၸိုင်ႈၵူၼ်းမိူင်း ၶိုၼ်ႈမႃးၽွင်းငမ်းဝၢၼ်ႈမိူင်း ။
တီႈၼႆႈႁဝ်းလႆႈႁၼ်ဝႃႈ လူင်ပွင်ၸိုင်ႈၵူၼ်းမိူင်းၼႆသေတႃႉၵေႃႈ ၾၢႆႇသိုၵ်းၶဝ်ၶဝ်ႈပႃးဝႆႉယူႇ တႃႇသီႇပုၼ်ႈ ၼိုင်ႈပုၼ်ႈ၊ ပဵၵ်ႉသမ်ႉဝႃႈမၼ်းလွတ်ႈလႅဝ်းၼႆၵေႃႈ ပႆႇထၢင်ႇႁၢင်ႈတဵမ်တီႈၼင်ႇၵဝ်ႇ။ ၵူၺ်းၵႃႈပဵၼ်ႁိုဝ်ၵေႃႈယဝ်ႉ ၼၢင်းဢွင်ႇသၢၼ်းၸုၵျီႇလႄႈ ၸွမ်ၸိုင်ႈထိၼ်ႇၵျေႃႇဢွၼ်ႁူဝ်ၼႆႉ လႆႈဝႃႈပဵၼ်ၸုမ်းၽၵ်းၵႃႇၵူၼ်းမိူင်း ဢွၼ်ႁူဝ်ၵမ်ႈၼမ်သေ ဢွၼ်ႁူဝ်ၵူၼ်းမိူင်းဝႆႉလႄႈလႆႈဝႃႈပဵၼ်ၸုမ်းလၢၵ်ႇလၢႆး ပိူဝ်ႈတႃႇၼႂ်းပိုၼ်းမိူင်းမၢၼ်ႈၼႆႉတႄႉတႄႉဝႃႈဝႃႈယူႇ ။
ၸုမ်းလူင်ပွင်ၸိုင်ႈဢူးထိၼ်ႇၵျေႃႇဢွၼ်ႁူဝ်ၼႆႉ တႄႇမိူဝ်ႈလိူၼ်မၢတ်ႊၶျ် 30 ဝၼ်းသေယဝ်ႉ ပိုၼ်ၽၢဝ်ႇ သဵၼ်ႈသၢႆမၢႆၶုၼ်ၽွင်းလူင်ၶဝ် မီး 21 တီႈ၊ သဵၼ်ႈၸိုဝ်ႈၵူၼ်း 18 ၵေႃႉ။ ထိုင်မႃးမိူဝ်ႈလိူၼ်ဢေႊပရိူဝ်ႊလ် 1 ဝၼ်းၼၼ်ႉ ၸုမ်းလူင်ပွင်ၸိုင်ႈဢၼ်ၼႆႉ ၸင်ႇၶိုၼ်ႈလုမ်းသေႁၢပ်ႇၵၢၼ်ပွင်မိူင်းမႃး၊ ပေႃးဝႃႈၶဝ်ႁၢပ်ႇၵၢၼ် ပွင်မိူင်းၵေႃႈ ပိူင်ယႂ်ႇသုတ်း မိူဝ်ႈလိူၼ်ဢေႊပရိူဝ်ႊလ် 6 ဝၼ်း ၸွမ်ၸိုင်ႈဢူးထိၼ်ႇၵျေႃႇလူင်းလၢႆးမိုဝ်းမၵ်းမၼ်ႈ ပိုၼ်ၽၢဝ်ႇပၼ်ပုၼ်ႈၽွၼ်းတီႈ ၼၢင်းဢွင်ႇသၢၼ်းၸုၵျီႇ ႁႂ်ႈလႆႈပဵၼ်ၽူႈၵိူဝ်းၵုမ်ၸိုင်ႈမိူင်း ။
ပေႃးဝႃႈထိုင်လိူၼ်ဢေႊပရိူဝ်ႊလ် 7 ဝၼ်းမႃး ၼၢင်းဢွင်ႇသၢၼ်းၸုၵျီႇ ယူႇတီႈၽူႈၵိူဝ်းၵုမ်ဝၢၼ်ႈမိူင်းသေယဝ်ႉ ပိုၼ်ၽၢဝ်ႇပိူဝ်ႈတႃႇပွႆႇလွတ်ႈပၼ် ၵူၼ်းတူၵ်းၶွၵ်ႈၵၢၼ်မိူင်းၶဝ် ဢိၵ်ႇပႃးတင်းလုၵ်ႈႁဵၼ်းၸိူဝ်းၶႂမ်ႈၶတ်း ၾိင်ႈပိူင်ပၢႆးပၺ်ၺႃလူင်ပွင်ၸိုင်ႈ ၸိူဝ်းလႆႈထုၵ်ႇတီႉၺွပ်းဝႆႉၸိူဝ်းၼၼ်ႉ ။
ပေႃးႁဝ်းၶႃႈမႃးတူၺ်းၼႂ်းၸုမ်း လူင်ပွင်ၸိုင်ႈဢူးထိၼ်ႇၵျေႃႇၼႆႉၸိုင် ၶုၼ်ၽွင်းလူင်မီး 21 ၵေႃႉ၊ ႁွင်ႈၵၢၼ်မီး 18 ႁွင်ႈၵၢၼ်၊ ၼႂ်းၼၼ်ႉ ၶဝ်ၸဝ်ႈလႆႈႁဵတ်းၵၢၼ်မႃး ပေႃးၼပ်ႉလိူၼ်ဢေႊပရိူဝ်ႊလ် တေႃႇထိုင်မႃးၼႂ်း လိူၼ်ၻီႊသႅမ်ႊၿိူဝ်ႊသဵင်ႈၵႂႃႇၼႆႉ ၶၢဝ်းတၢင်းႁဵတ်းၵၢၼ်မီးယူႇ 9 လိူၼ် ။
ပဵၼ်ႁိုဝ်ၵေႃႈယဝ်ႉ ပီ 2016 သုတ်းသဵင်ႈၵႂႃႇယဝ်ႉလႄႈ ၼပ်ႉလႆႈဝႃႈတႃႇၼိုင်ႈပီ ၼႆၵေႃႈဝႃႈလႆႈ။ ၼႂ်းၼိုင်ႈပီပူၼ်ႉမႃးၼႆႉ ၶဝ်ၸဝ်ႈႁဵတ်းၵၢၼ် လွင်ႈၶိုၼ်ႈယႂ်ႇမုၼ်းလႅင်းမီးသင်၊ လွင်ႈယူပ်ႈယွမ်းမီးသင်။ ပေႃးမႃးတူၺ်းၼႆၸိုင် ၸုမ်းၼူၵ်ႉယုင်းၼႆႉ ပိုၼ်ၽၢဝ်ႇၶၢၼ်ပၢၵ်ႇဝႃႈ တေၶူင်သၢင်ႈမိူင်းႁူမ်ႈတုမ်ၸိုၼ်ႈၸၢင်ႇ၊ ဢၼ်ႁဵတ်းၸွမ်းပိုၼ်ႉထၢၼ်ငဝ်ႈပိူင်ၻီႊမူဝ်ႊၶရေႊၸီႊ ၾႅတ်ႊၻရႄႊ၊ ယဝ်ႉၵေႃႈၼင်ႇႁိုဝ်ဝၢၼ်ႈမိူင်းတေၼိမ်တဵင်ႈ ၵေႃႈတေၶတ်းၸႂ်၊ တႃႇတေၼိမ်တဵင်ႈၼၼ်ႉ တေၵေႃႇသၢင်ႈလွင်ႈငမ်းယဵၼ်လႄႈ တေမႄးပၵ်းပိူင်လၵ်းမိူင်း ဝႃႈၼင်ႇၼၼ်သေ လူင်းလိူၵ်ႈတင်ႈမႃး ။
ၵူၺ်းၵႃႈ ၽိူဝ်ႇလိူၵ်ႈတင်ႈဢွင်ႇပေႉမႃးယဝ်ႉ ပဵၼ်လူင်ပွင်ၸိုင်ႈမႃးယဝ်ႉ ႁဝ်းမႃးဢၢၼ်ႇတူၺ်း ဢၼ်ၶဝ်ၸဝ်ႈၶတ်းၸႂ်မႃးၼၼ်ႉ ၼင်ႇႁိုဝ်ၼႂ်းလုၵ်ႈၸုမ်းလူင်ပွင်ၸိုင်ႈ ၸိူဝ်းထၢၼ်ႈယႂ်ႇ တေဢမ်ႇမီး လွင်ႈၵိၼ်သူးၵိၼ်လၢပ်ႈၼၼ်ႉ ၶဝ်ၵုမ်းၵွၼ်းၵၼ်လႆႈမႃး။ သမ်ႉလွင်ႈပိူၼ်ႈၵူၼ်းၼွၵ်ႈမိူင်း ဢိုတ်းႁႅတ်ႉႁၢမ်ႈတေႃႇၵၢၼ်မၢၵ်ႈမီးမိူင်းမၢၼ်ႈၼၼ်ႉ ပိူင်ယႂ်ႇမၼ်းပဵၼ်ဢမႄႊရိၵၼ်ႊလႄႈတင်း မိူင်းဝၼ်းတူၵ်းၶဝ်၊ ၼင်ႇႁိုဝ်ပိူၼ်ႈ ပေႃးတေလူတ်းယွမ်းပႅတ်ႈ လူတ်းပၢၵ်ႈပႅတ်ႈၼၼ်ႉၵေႃႈ ၶဝ်ၶတ်းၸႂ်ႁဵတ်းမႃး ။
လိူဝ်ၼၼ်ႉ ဢၼ်လၢၵ်ႇလၢႆးၶိုၵ်ႉၶၢႆးလိူဝ်ၼႆႉ တေပဵၼ်ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ဢၼ်ၼၼ်ႉ ပဵၼ်လၵ်းပိုၼ်းၶဝ် ဢၼ်ထၢင်ႇၸႅင်ႈမႃး။ ၵူၺ်းၵႃႈၸိူဝ်းၼၼ်ႉ တႄႇႁဵတ်းယူႇၼႆသေတႃႉၵေႃႈ လွင်ႈမၢၵ်ႈမီးၶိုၼ်ႈယႂ်ႇၼႂ်းမိူင်း ၸွင်ႇပႃႈၶိုၼ်ႈယႂ်ႇမႃး၊ လွင်ႈၼိမ်တဵင်ႈၼႂ်းမိူင်းၼႆႉ ၸွင်ႇပႃႈၼိမ်သဝ်း ထိုင်တီႈလႆႈတမ်းၸႂ်၊ ပႆႇပဵၼ်မႃး။ လွင်ႈမၢၵ်ႈမီးၵေႃႈမိူၼ်ၼၼ်ၶႃႈယဝ်ႉ၊ ၶၼ်ၵုၼ်ႇၶိုၼ်ႈ၊ ၵၢၼ်မၢၵ်ႈမီးၼႂ်းမိူင်းၼႆႉ ယူပ်ႈယွမ်းလူင်းၵႂႃႇလိူဝ်သေမိူဝ်ႈပၢၼ် ဢူးတဵင်းၸဵင်ႇ။ တေဝႃႈပၢင်ၵုမ်လူင်ႁူဝ်ပၢၵ်ႇပီ 21 ၼႆၵေႃႈ ႁႂ်ႈပေႃးထိုင်တီႈယဝ်ႉတူဝ်ႈသေ ႁႂ်ႈပေႃးပဵင်းပေႃးၸႂ်ၵႂႃႇ၊ ႁႂ်ႈပေႃးၶဵၼ်ႇတႅမ်ႈလၵ်းမိူင်းမႂ်ႇလႆႈၵႂႃႇၼႆ ပႆႇထိုင်တီႈဢၼ်လႆႈဢုပ်ႇဢူဝ်းၵၼ် တႄႉတႄႉဝႃႈဝႃႈ ။
ၵွပ်ႈသင်လႄႈမၼ်းပဵၼ်ၼၼ်၊ ႁဝ်းၶႃႈမႃးထတ်းႁၼ် တေမီးယူႇ 4-5 လွင်ႈ။ ၼႂ်းလုၵ်ႈၸုမ်းလူင်ပွင်ၸိုင်ႈ ဢူးထိၼ်ႇၵျေႃႇဢွၼ်ႁူဝ် ဢၼ်ၼၢင်းဢွင်ႇသၢၼ်းၸုၵျီႇၵမ်ၵုမ်းဝႆႉၼၼ်ႉ လုၵ်ႈၸုမ်းမီးယူႇ 21 ၵေႃႉ၊ ၼႂ်း 21 ၵေႃႉၼၼ်ႉ ၸွမ်ၸိုင်ႈ တင်းၵႅမ်ၸွမ်ၸိုင်ႈ 3 ၵေႃႉလႄႈ တင်းၶုၼ်ၽွင်းလူင်ၶဝ် 21 ၵေႃႉ၊ ၼႂ်းၶုၼ်ၽွင်းလူင် 21 ၵေႃႉၼၼ်ႉ ၽူႈမီးၸၼ်ႉၼႂ်းတပ်ႉပႃး 3 ၵေႃႉ၊ ၵူၼ်းၾၢႆႇသၢင်ႇသီႈမီး 2 ၵေႃႉ၊ ၽူႈလူင်ႉလႅၼ်ႇ ဢၼ်ဢမ်ႇၸႂ်ႈၸုမ်းၼူၵ်ႉယုင်းမီး 2 ၵေႃႉ၊ ၵူၼ်းၼႂ်းၼူၵ်ႉယုင်း ဢၼ်ယၢမ်ႈဢွင်ႇပေႉၵၢၼ်လိူၵ်ႈတင်ႈမႃးမိူဝ်ႈပီ 1990 ပႃးၼိုင်ႈၵေႃႉ၊ လိူဝ်ၼၼ်ႉ မီးလုၵ်ႈၸုမ်းပႃႇတီႇၸိူဝ်ႉၸၢတ်ႈမွၼ်း ၼိုင်ႈၵေႃႉလႄႈ ဢိၵ်ႇတင်းတႅၼ်းၽွင်း ၾၢႆႇၼူၵ်ႉယုင်းၶဝ် 12 ၵေႃႉ ။
ၼႂ်းၶဝ် 21 ၵေႃႉၼၼ်ႉ တေဝႃႈၸိူဝ်းၸုမ်းၾၢႆႇၼူၵ်ႉယုင်းၼႆၵေႃႈ ၵမ်ႈၼမ်ၼႆႉတိုၵ်ႉၶဝ်ႈမႃးၼႂ်းပႃႇတီႇၼူၵ်ႉယုင်း မိူဝ်ႈၸမ်တေလိူၵ်ႈတင်ႈၼႂ်းပီ 2015 ၼၼ်ႉၵူၺ်း။ လိူဝ်ၼၼ်ႉၽူႈမီးၸၼ်ႉၼႂ်းတပ်ႉ 3 ၵေႃႉၼႆၵေႃႈ ဢမ်ႇၸႂ်ႈၵူၼ်းၵဵဝ်ႇၵပ်းၵၼ်တင်းၵၢၼ်မိူင်း၊ ၵေႃႉဢၼ်ယၢမ်ႈဢွင်ႇပေႉၵၢၼ်လိူၵ်ႈတင်ႈမႃး 1990 ဢၼ်ဝႃႈၼၼ်ႉၵေႃႈ ဢမ်ႇၸႂ်ႈၵူၼ်းၵၢၼ်မိူင်းတႄႉတႄႉ။ ၶၢတ်ႇယၢၼ်ၵၢၼ်မိူင်းမႃးႁိုင်ယဝ်ႉ၊ ၵွပ်ႈပိူဝ်ႈၸိူင်ႉၼႆ ပေႃးမႃးႁုပ်ႈသေထတ်းတူၺ်း ၶဝ်တင်းမူတ်းၼႆႉ ၵူၼ်းဢၼ်ၸမ်တင်းၵၢၼ်မိူင်း၊ ၵူၼ်းဢၼ်ပဵၼ်ႁူဝ်ၼႃႈ ပႃႇတီႇၵၢၼ်မိူင်း ဢမ်ႇပေႃးမီး။ ဢမ်ႇၸႂ်ႈ ႁူဝ်ၼႃႈၵၢၼ်မိူင်းၵမ်ႈၼမ် ၼႆႉၵေႃႈပဵၼ်လွင်ႈယူပ်ႈယွမ်းဢၼ်ၼိုင်ႈ ။
လိူဝ်ၼၼ်ႉသမ်ႉ ဢႃယုသၢၵ်ႈတမ်းၶဝ်။ ပေႃးမႃးတူၺ်း ၶုၼ်ၽွင်းလူင်ၾၢႆႇႁွင်ႈၵၢၼ်ၸၢဝ်းၶိူဝ်းၵေႃႈ မီးဢႃယု 75 ၊ ပဵၼ်ဢၼ်ယႂ်ႇသုတ်းၼႂ်းၸုမ်းၶဝ်၊ ၶုၼ်ၽွင်းလူင်ပၢႆးပၺ်ၺႃ ၻွၵ်ႊတိူဝ်ႊမဵဝ်းတဵင်းၵျီး မီးယူႇ 51 ပီ၊ ပဵၼ်ၵေႃႉလဵၵ်ႉသုတ်း၊ ပေႃးမႃးၽတ်ႉၽဵင်ႇတူၺ်းဢႃယုၶဝ်ၼႆႉ မီးယူႇ 64 ပီမိူၼ်ၵၼ်။ ၼႂ်းၶုၼ်ၽွင်းလူင် 21 ၵေႃႉၼႆႉ တႃႇ 12 ၵေႃႉ 65 ပီၶိုၼ်ႈၼိူဝ်ၵူၺ်းၵူၺ်း၊ တေလႆႈဝႃႈၸုမ်းလူင်ပွင်ၸိုင်ႈမိူင်းမၢၼ်ႈၼႆႉ ပဵၼ်ၵူၼ်းၶၢဝ်ႉဢႃယုယႂ်ႇၵူၺ်းၵူၺ်းလႄႈ ဢမ်ႇပေႃးလႅတ်းၵႅင်ႈ ႁဵတ်းၵၢၼ်လႆႈမိူၼ်ၼင်ႇၵူၼ်းၼုမ်ႇၶဝ်ႁိုဝ်ၼႆၵေႃႈ တေလႆႈငမ်းငဝ်းဢၼ်ၼိုင်ႈ ။
လိူဝ်ၼၼ်ႉသမ်ႉ ယူႇတီႈၸုမ်းလူင်ပွင်ၸိုင်ႈ ဢၼ်ဢွင်ႇပေႉမႃးၵၢၼ်လိူၵ်ႈတင်ႈပီ 2015 ၼႆႉ ၵွပ်ႈပိူဝ်ႈၶဝ် ဢွင်ႇပေႉမႃးလူၼ်ႉၾင်ႇလႄႈသင်၊ ၵွပ်ႈပိူဝ်ႈမီးလွင်ႈၵပ်းသိုပ်ႇလီၵၼ်တင်းမိူင်းၼွၵ်ႈလႄႈသင်၊ တႃႇတေၵွၼ်းၵိူင်ႈတေႃႇတပ်ႉသိုၵ်းၸိူဝ်းၼၼ်ႉလႂ်၊ တႃႇတေၵွၼ်းၵိူင်ႈတေႃႇ ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်းၶဝ်ၼၼ်ႉလႂ်၊ ဢမ်ႇပေႃးၶႂ်ႈဢဝ်ဢဵၼ်ႁႅင်းၾၢႆႇပၢႆးမိူင်း ဢၼ်ပဵၼ်ၸုမ်းပႃႇတီႇပၢႆးမိူင်းၼႂ်းမိူင်းၶဝ်။ တေႁၼ်ထိုင်ၸိူင်ႉၼင်ႇၼၼ်သေ လွင်ႈၶဝ်ႈဢွၵ်ႇၸမ်ၸႂ်ၵၼ်တင်း ႁူဝ်ၼႃႈၵၢၼ်မိူင်းၸိူဝ်းမီးယူႇ တၢင်းၼွၵ်ႈသၽႃးၼၼ်ႉ ဢမ်ႇပေႃးမီး။ ဢမ်ႇမီးလႃးလႃးၼႆၵေႃႈ ယင်းဝႃႈလႆႈၵွၼ်ႇ၊ ၼႆႉၵေႃႈပဵၼ်လွင်ႈယူပ်ႈယွမ်းဢၼ်ၼိုင်ႈ ။
တၢမ်တူဝ်ၼၢင်းဢွင်ႇသၢၼ်းၸုၵျီႇၵေႃႈ ဢႃယုယႂ်ႇ၊ မီးၼႂ်း 72 ယဝ်ႉ၊ သမ်ႉလႆႈယိပ်းဝႆႉၼႃႈၵၢၼ်ပုၼ်ႈၽွၼ်း ဢၼ်ယႂ်ႇဢၼ်လူင်ၵူၺ်းၵူၺ်း ၼမ်လူင်လၢင်ပူၼ်ႉတီႈ 1.ၽူႈၵိူဝ်းၵုမ်ၸိုင်ႈမိူင်း။ 2.ၶုၼ်ၽွင်းလူင်ၾၢႆႇၼွၵ်ႈမိူင်း။ 3.ၶုၼ်ၽွင်းလူင်ၾၢႆႇလုမ်းၸွမ်ၸိုင်ႈ ဢိၵ်ႇပႃးတၼ်းႁဵင်းႁူဝ်ပဝ်ႈ ၸၼ်ႉၸိုင်ႈမိူင်း မီးသိပ်းဢၼ်ပၢႆ။ တႄႇဢဝ်ၵၢၼ်သၢင်ႈလွင်ႈငမ်းယဵၼ် တေႃႇထိုင်လွင်ႈၵုမ်းၵမ်ငိုၼ်းတွင်းၾၼ်ႊၻႃႊ ပိူဝ်ႈတႃႇၸႂ်ႉၸၢႆႇ လွင်ႈပူၵ်းပွင်ၵၢၼ်မိူင်း တင်းသဵင်ႈၼၼ်ႉ ပဵၼ်မၼ်းၼၢင်းၵေႃႉယိပ်းၸိူၵ်ႈယိပ်းၶူင်းဝႆႉတင်းမူတ်းတင်းသဵင်ႈ။ ဢဝ်ဢႃယုလႄႈတင်းပုၼ်ႈၽွၼ်း မႃးတႅၵ်ႈၼိူင်းၵၼ်ၼႆ မၼ်းဢမ်ႇပေႃးငၢမ်ႇၵၼ် ။
ၶႂ်ႈမိူၼ်တင်းမိူဝ်ႈပၢၼ် ၼဝတ ၼဢၽ ၶဝ်။ ၽူႈၼမ်းၼႂ်းၵူႈလွင်ႈလွင်ႈမၢႆ 1 ၶဝ် ဢူးၶိၼ်ႇၺုၼ်ႉ ယိပ်းၵမ်ဝႆႉႁွင်ႈၵၢၼ် တႄႇဢဝ်လွင်ႈၵၢၼ်ၾၢႆႇၼၢင်းယိင်း တေႃႇထိုင်ၵၢၼ်ၸိၵ်းၸွမ် ၾၢႆႇသိုၵ်းသိူဝ် ပဵၼ်ၵေႃႉလဵဝ်ယိပ်းလႄႈ ဝၢႆးလင်မႃးၵေႃႈ ဢမ်ႇထိုင်တီႈလႆႈၸၢမ်ႇပူၺ်ႈၽွၼ်းလီမႃး၊ ဢမ်ႇထိုင်တီႈဢွင်ႇမၢၼ်မႃး၊ ၼၼ်ႉၵေႃႈလီဢဝ်တွၼ်ႈသွၼ် ။
လိူဝ်ၼၼ်ႉသမ်ႉ ယွၼ်ႉပၢႆးၵပ်းသိုပ်ႇတိတ်းတေႃႇၶိုၵ်ႉၶႅမ်ႉလႄႈ လႆႈလွင်ႈၵမ်ႉယၼ်တၢင်းၼွၵ်ႈမိူင်းမႃးယူႇ တင်းၼမ်တင်းလၢႆသေတႃႉ တီႈႁိမ်းၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ ၵေႃႉၵမ်ၵုမ်းၸုမ်း လူင်ပွင်ၸိုင်ႈဢူးထိၼ်ႇၵျေႃႇၼႆႉ ဢမ်ႇပေႃးမီးတီႈၵိူဝ်းၵုမ်လႆႈ၊ ဢမ်ႇပၼ်ၶေႃႈၺၢၼ်ႇလႆႈ။ ၵူၼ်းႁိမ်းႁွမ်းဢၼ်ၶႅပ်ႇၶၢင်ႈမၼ်းၼၢင်းၸိူဝ်းၼၼ်ႉၵေႃႈ ပဵၼ်ၸိူဝ်းဢၼ်မေႃဢိူဝ်ႈၸွမ်း မေႃယုမ်ႉၸွမ်း မေႃပၼ်ႁႅင်းၸွမ်း၊ ဢမ်ႇၸႂ်ႈၵူၼ်းမေႃသၢၼ်ၶတ်း၊ ဢမ်ႇၸႂ်ႈၵူၼ်းမေႃၼႄလႅင်း ပိူဝ်ႈတႃႇႁႂ်ႈမၼ်းၼၢင်း တေၵႂႃႇလႆႈတၢင်းသိုဝ်ႈ၊ ၼၼ်ႉၵေႃႈပဵၼ်တၢင်းယူပ်ႈယွမ်းဝႆႉဢၼ်ၼိုင်ႈ ။
လိူဝ်ၼၼ်ႉ ယူႇတီႈမၼ်းၼၢင်းၵေႃႈ ဢမ်ႇပေႃးလႆႈလူင်းထိုင်ပိုၼ်ႉတီႈ၊ ပိူင်ယႂ်ႇ ၼႂ်းပိုၼ်ႉတီႈၼႃႈလိၼ်ၸၢဝ်းၶိူဝ်း ဢၼ်ပဵၼ်သိုၵ်းသိူဝ်ယူႇ၊ ၸိူဝ်းမီးလွင်ႈပၼ်ႁႃပတိၵ်ႈၶၢတ်ႈယူႇၸိူဝ်းၼၼ်ႉ တၢမ်တူဝ်မၼ်းၼၢင်းဢမ်ႇတွၼ်ႉ လူင်းၽႅဝ်လႆႈ၊ ၸိူဝ်းၼၼ်ႉၵေႃႈပဵၼ်တီႈယူပ်ႈယွမ်းလူင်ဢၼ်ၼိုင်ႈဝႆႉလႄႈ ၸင်ႇဝႃႈၵၢၼ်သၢင်ႈ လွင်ႈငမ်းယဵၼ်လႄႈသင်၊ ၵၢၼ်တႃႇမူၼ်ႉမႄးပၵ်းပိူင်လၵ်းမိူင်းလႄႈသင်၊ ဢဝ်ၵႆယၢၼ်ဝႆႉတင်း ၵူၼ်းၵၢၼ်မိူင်းၶဝ်လႂ်၊ ဢဝ်ၵႆယၢၼ်ဝႆႉတင်းၵူၼ်းမိူင်းၽၵ်းၵႃႇဝႆႉၸိူဝ်းၼၼ်ႉ ပေႃးတင်းဝႃႈ ဢမ်ႇမူၼ်ႉမႄးပိၼ်ႇပႅင်ၵႂႃႇလႆႈၶိုၼ်းၶိုတ်းတၼ်းၸိုင် တႃႇၸုမ်းလူင်ပွင်ၸိုင်ႈၼႆႉတေဢွင်ႇမၢၼ်ၼၼ်ႉ တေတိုၵ်ႉႁၢင်ႇၵႆဝႆႉယူႇ ႁဝ်းၶႃႈထတ်းႁၼ်ၼင်ႇၼႆ ။


text:
Welcome to Tai freedom
လူင်ပွင်ၸိုင်ႈမၢၼ်ႈ သိုဝ်ႉၾႆးၾႃႉ တီႈမိူင်းလၢဝ်း
- Created on 16 January 2018
- Written by တႆးလွတ်ႈလႅဝ်း
ၽူႈၼမ်းသွင်ၽၢႆႇ ႁူပ်ႉထူပ်းဢုပ်ႇဢူဝ်းၵၼ် ၼႂ်းမိူင်းႁူမ်ႈတုမ် မျၢၼ်ႇမႃႇသေ လူင်းလၢႆးမိုဝ်း ၽိုၼ်လိၵ်ႈလွင်ႈပွင်ႇၸႂ် (MOU) ၵၼ်ၵႂႃႇ ပႃးၶေႃႈတူၵ်းလူင်း လွင်ႈလူင်ပွင်ၸိုင်ႈမၢၼ်ႈ သိုဝ်ႉဢဝ်ၾႆးၾႃႉ တီႈမိူင်းလၢဝ်း ၼႆယဝ်ႉ။
100-ၸုမ်းပၢႆ ႁူမ်ႈၵၼ်တုၵ်းယွၼ်း ႁႂ်ႈမႄးပွႆႇပၼ်ၶိုၼ်း ၵူၼ်းၼုမ်ႇၸိူဝ်းထုၵ်ႇၺွပ်း
- Created on 16 January 2018
- Written by တႆးလွတ်ႈလႅဝ်း
ၵဵဝ်ႇၵပ်းၵၢၼ် ပိုတ်ႇၶတီး ဢဝ်တၢင်းၽိတ်း လႄႈ တီႉၺွပ်းၵုမ်းၶၢင် ၵူၼ်းၼုမ်ႇ လူၺ်ႈဢမ်ႇတြႃး ၸိူဝ်းၼႆႉသေ ၸုမ်းလုၵ်ႈႁဵၼ်း ၸုမ်းၵူၼ်းၼုမ်ႇ လႄႈ ၸုမ်းတူင်ႇဝူင်းၵူၼ်း တင်းမူတ်း 100-ၸုမ်းပၢႆ ႁူမ်ႈၵၼ်ပိုၼ်ၽၢဝ်ႇသၢၼ်ၶတ်း လူင်ပွင်ၸိုင်ႈ ႁၢဝ်ႈႁႅင်းသေ တုၵ်းယွၼ်း ႁႂ်ႈလႆႈမႄးပွႆႇပၼ်ၶိုၼ်း ၵူၼ်းၼုမ်ႇၸိူဝ်းထုၵ်ႇၺွပ်း ဝႆႉၼၼ်ႉ ၼႆယဝ်ႉ။
ပႃႇတီႇၵၢၼ်မိူင်းၶၢင် 3-ပႃႇတီႇ တူၵ်းလူင်းႁူမ်ႈပဵၼ် ၼိုင်ႈပႃႇတီႇ
- Created on 16 January 2018
- Written by တႆးလွတ်ႈလႅဝ်း
ပႃႇတီႇၵၢၼ်မိူင်းၶၢင် 3-ပႃႇတီႇ တူၵ်းလူင်းလႆႈၸႂ်ၵၼ် တေယႃႉလူႉပႅတ်ႈ ပႃႇတီႇၽႂ်မၼ်းသေ တေႁူမ်ႈႁွမ်းၵၼ် မႄးၶွတ်ႇၽွတ်ႈ ပဵၼ်ၼိုင်ႈပႃႇတီႇလဵဝ်ၵႂႃႇ ဝႃႈၼႆသေဢမ်ႇၵႃး ပေႃးထိုင်မႃး ၼႂ်းလိူၼ် February 2018 ၼႆႉ တေၸတ်းပၢင်ၵုမ် လိူၵ်ႈ ၸိုဝ်ႈ ၸွမ်ပိဝ် လႄႈ ၶိူင်ႈမၢႆ ပႃႇတီႇမႂ်ႇၵၢၼ်မိူင်းၶၢင် ၵႂႃႇၵမ်းသိုဝ်ႈၼႆယဝ်ႉ။
တေၸတ်းပၢင်လိူၵ်ႈတင်ႈသွမ်ႈ ၼႂ်းပီႊ-2018 8-ဢွင်ႈတီႈ
- Created on 16 January 2018
- Written by တႆးလွတ်ႈလႅဝ်း
ပိူဝ်ႈတႃႇၶဵၼ်ႇလိူၵ်ႈတင်ႈ ဢၼ်ႁၢမ်းပဝ်ႇဝႆႉ 8-ဢွင်ႈတီႈၼႆသေ ၼႂ်းပီႊ-2018 ၼႆႉ တေၸတ်းႁဵတ်း ပၢင်လိူၵ်ႈတင်ႈသွမ်ႈ တႃႇလိူၵ်ႈတၢင်ႇ ၽွင်းတႅၼ်းသၽႃးမႂ်ႇၵႂႃႇၼႆ ၽူႈတၢင်လၢတ်ႈ ၶွမ်ႇမသျိၼ်ႇ ပၢင်လိူၵ်ႈတင်ႈ မိူင်းႁူမ်ႈတုမ် ဢူးဢွင်ႇမိၼ်ႉ လၢတ်ႈၵႂႃႇတီႈၼႂ်းပၢင်ၵုမ် သၽႃးၸိူဝ်းၸၢတ်ႈ။
ၽွင်းလူင် ၽၢႆႇၸၢဝ်းၶိူဝ်းတႆး တိူင်းဝဵင်းလိူဝ်ႇ လူႉသဵင်ႈမုၼ်
- Created on 16 January 2018
- Written by တႆးလွတ်ႈလႅဝ်း
လုင်းၸၢႆးၵျေႃႇၸေႃး ဢၼ်ပဵၼ်ၽွင်းလူင် ၽၢႆႇၸၢဝ်းၶိူဝ်းတႆး ၼႂ်းၸုမ်းလူင်ပွင်ၸိုင်ႈ တိူင်းဝဵင်းလိူဝ်ႇ လႆႈလူႉသဵင်ႈမုၼ်ၵႂႃႇ မိူဝ်ႈၼႆႉ ဝၼ်းထီႉ 16 January 2018 ယၢမ်းၵၢင်ၶိုၼ်း/ ၵၢင်ၼႂ်ၸဝ်ႉ 24:30-မူင်း တီႈႁူင်းယႃဝဵင်းလိူဝ်ႇ လူၺ်ႈတၢင်းပဵၼ် ဢွၵ်းဢေႃ လႄႈ သဵၼ်ႈဢႃႇယူင်ႇ ဝႃႈၼႆ။
More Articles...
- ဝဵင်းၼွင်ၶဵဝ် ႁၢင်ႈႁႅၼ်းမေႃသွၼ် တႃႇၽႄႈတိူၼ်းလိၵ်ႈလၢႆးတႆး ၶၢဝ်းမႆႈ
- ၵေႃၵပ်းသၢၼ် တူင်ႉၼိုင်တႃႇမႄႈၼမ်ႉမိူင်းတႆး (ASSR) ဢွၵ်ႇၶေႃႈပိုၼ်ၽၢဝ်ႇ ၵဵဝ်ႇလွင်ႈၵူၼ်းမိူင်းတႆး ဢမ်ႇႁၢၼ်ႉၸႂ်ၼိူဝ်ပၢင်ၵုမ် IFC တူၼ်ႈတီး ယွၼ်ႉပၢင်တိုၵ်း ၽေးသိုၵ်းသိူဝ်ဢမ်ႇယဵၼ် လႄႈ မီးလွင်ႈႁၢမ်ႈတၢပ်ႈ ၶၵ်ႉၵၢၼ်လွင်ႈငမ်းယဵၼ် - 15 Jan 2018
- သိုၵ်းမၢၼ်ႈ ဢွၵ်ႇတူင်ႉၼိုင်ထတ်းထၢမ် ၶၢဝ်ႇသိုၵ်းတႆး တီႈၵူၼ်းမိူင်း လၢႆလၢႆတီႈ
- သိုၵ်းမၢၼ်ႈ ဢထမ်ႇမတီႇပႅတ်ႈ သူၼ်ၵေႃႇၾီႇ လႄႈ သူၼ်ယႃႈၵူၼ်းမိူင်း လွႆလႅမ်
- ၼႂ်းၸႄႈဝဵင်းၼွင်ၶဵဝ် ၸတ်းပၢင်သွၼ် ပၼ်ပိုၼ်ႉႁူႉ ႁႂ်ႈၸဝ်ႈႁႆႈၸဝ်ႈၼႃး ႁူႉမၢႆမီႈမေႃၵႅတ်ႇၶႄတီႈလိၼ် ႁင်းတူဝ်ၵဝ်ႇ


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
သိုၵ်းမၢၼ်ႈမၢပ်ႇၼႄးဝႃႈ ၵူၼ်းမိူင်းလွႆလႅမ် ဢဝ်ၵူၼ်းသိုၵ်း RCSS/SSA ဢၼ်မၢတ်ႇၼႂ်းပၢင်တိုၵ်း မူၵ်းသိူင်ႇဝႆႉ ပၼ်ၼႆသေ ၶဝ်ႈသွၵ်ႈတဝ်ၼႂ်းႁိူၼ်းၵူၼ်းဝၢၼ်ႈ တႃႇ 50-လင်
- Details
- Created on 08 January 2018
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၵွင် ၶလရ-292 ဢၼ်ႁူမ်ႈတင်း ၶမရ-332 သေ ၶဝ်ႈဝႅတ်ႉယိုဝ်း ၵူၼ်းသိုၵ်း RCSS/SSA 4-ၵေႃႉ တီႈၸဝ်ႈမိူင်း ဝၢၼ်ႈလူင်ၶိင် ဢိူင်ႇၼွင်လႅင် ၸႄႈဝဵင်းလွႆလႅမ်သေ ထိုင်တီႈ လႆႈလူႇၼိူဝ်ႉလိူတ်ႈၵႂႃႇ 1-ၵေႃႉၼၼ်ႉ သိုၵ်းမၢၼ်ႈသမ်ႉဝႃႈဢမ်ႇပႆႇတၢႆ ၼႆသေ မၢပ်ႇၼႄးၵူၼ်းမိူင်း ဝၢၼ်ႈၼွင်ပႃတႅပ်းဝႃႈ ၸွႆႈဢဝ်မူၵ်းသိူင်ႇပၼ်ဝႆႉၼႆသေ ၸတ်းသိုၵ်းၶဝ်ႈသွၵ်ႈတဝ်ၼႂ်း ၼႂ်းႁိူၼ်း တႃႇ 50-လင် ပေႃးၸွတ်ႇၵူႈတီႈ ႁဵတ်းႁႂ်ႈၵူၼ်းမိူင်း တူၵ်းၸႂ်တိုၼ်ႇ တႄႉတႄႉဝႃႈဝႃႈၼႆယဝ်ႉ။
ၵူၼ်းၼုမ်ႇယၢင်းလႅင် 5-ၵေႃႉ ဢၼ်ၼႄၵၢင်ၸႂ် လွင်ႈသိုၵ်းမၢၼ်ႈ ၶႃႈႁႅမ်တၢႆၵူၼ်းသိုၵ်း KNPP ထုၵ်ႇၺႃးၺွပ်း
- Details
- Created on 06 January 2018
- Written by တႆးလွတ်ႈလႅဝ်း
ယွၼ်ႉၶဝ် ၵူၼ်းၼုမ်ႇယၢင်းလႅင် 5-ၵေႃႉ ဢွၼ်ႁူဝ်ၼႄၵၢင်ၸႂ် ၵဵဝ်ႇၵၢၼ်တၢႆၵူၼ်းသိုၵ်း ပႃႇတီႇမႂ်ႇသုင်ၸိူဝ်ႉၸၢတ်ႈ ယၢင်းလႅင် (KNPP) 4-ၵေႃႉ ဢၼ်ထုၵ်ႇသိုၵ်းမၢၼ်ႈၶႃႈႁႅမ် ၼႂ်းၸႄႈဝဵင်းလွႆၵေႃႇ မိူင်းယၢင်းလႅင် သေယဝ်ႉ ဢမ်ႇယွမ်းႁပ်ႉလူင်းလၢႆးမိုဝ်းလႄႈ ၸင်ႇလႆႈၺႃးၺွပ်း ပိုတ်ႇၶတီးဢဝ်တၢင်းၽိတ်း လူၺ်ႈမတ်ႉတႃ-19 ၼႆယဝ်ႉ။
လုင်းၵၢင်ႉဝၢၼ်ႈတူင်ႈ ဢၼ်သိုၵ်းမၢၼ်ႈတီႉၺွပ်းၵႂႃႇ မိူဝ်ႈဝၼ်းထီႉ 21/December/2017 ၼၼ်ႉ ထုၵ်ႇပေႃႉႁႅမ်ထိုင် ႁူဝ်တႅၵ်ႇ
- Details
- Created on 28 December 2017
- Written by တႆးလွတ်ႈလႅဝ်း
လုင်းၵၢင်ႉဝၢၼ်ႈတူင်ႈ ဢိူင်ႇမိူင်းပူးလူင် ဢၼ်ထုၵ်ႇသိုၵ်းမၢၼ်ႈတပ်ႉ ၶမရ333ႄလႈ 580 ငဝ်ႈတပ်ႉမိူင်းသၢတ်ႇ ဢၼ်ယူႇၽၢႆႇတ်ႂႈၵုမ်းၵမ် ၽႅၼ်ၵၢၼ်ယၼ်ႇသိုၵ်း (ၸၵၶ) မၢႆ-14 တိူင်းသိုၵ်း သၢမ်ၸဵင်ႇၶမ်းၼၼ်ႉ ထုၵ်ႇပေႃႉထုပ်ႉထိုင်ႁူဝ်ပေႃးတႅၵ်ႇၼႆယဝ်ႉ။
သိုၵ်းၶၢင် ၶၢၼ်းၶွၼ်ႇၸွမ်းလၢၼ်ႉၶၢႆၼမ်ႉမၼ်း တီႈထုင်ႉမၢဝ်း
- Details
- Created on 27 December 2017
- Written by တႆးလွတ်ႈလႅဝ်း
တပ်ႉၵွင်မၢႆ-9 ၽၢႆႇတႂ်ႈၵုမ်းၵမ် တပ်ႉသိုၵ်းလွတ်ႈလႅဝ်း သဝ်းၶေႃၶၢင် (KIA) ဢၼ်တူင်ႉၼိုင်ပၵ်းသဝ်းတီႈ ၼႂ်းၸႄႈတွၼ်ႈၵူတ်ႉၶၢႆ လူင်းၶၢၼ်းၶွၼ်ႇ ၸွမ်းလၢၼ်ႉၶၢႆၼမ်ႉမၼ်း တီႈထုင်ႉမၢဝ်း (မူႇၸေႊ-ၼမ်ႉၶမ်း) မိူင်းတႆးပွတ်းႁွင်ႇ ၼိုင်ႈတီႈလႂ် 30-သႅၼ်ပျႃး ၼႆယဝ်ႉ။
သိုၵ်းမၢၼ်ႈ ပေႃႉႁႅမ် ၽူႈၵွၼ်းဢိူင်ႇဝၢၼ်ႈသႃႇလူင် ဢၼ်တေၵႂႃႇလူလွမ် ၵူၼ်းပၢႆႈၽေးပၢင်တိုၵ်း တီႈၼမ်ႉတူႈ
- Details
- Created on 25 December 2017
- Written by တႆးလွတ်ႈလႅဝ်း
ယွၼ်ႉသိုၵ်းမၢၼ်ႈ လႄႈတင်း ၸုမ်းသိုၵ်းပလွင်ႈ (TNLA) ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈႁေႃၼႃး ၸႄႈဝဵင်းၼမ်ႉတူႈသေ ႁဵတ်းႁႂ်ႈၵူၼ်းမိူင်းသၢမ်ပၢၵ်ႇပၢႆ လႆႈပၢႆႈၽေးပၢင်တိုၵ်း ၵႂႃႇမူၵ်းသွၼ်ႈယူႇတီႈ ဝတ်ႉဝၢၼ်ႈၼႃႁႆးဝႆႉ၊ ၽွင်းၽူႈၵွၼ်းဢိူင်ႇ ဝၢၼ်ႈသႃႇလူင် တေၶၢမ်ႈတႃႈႁိူဝ်းမိူင်းယဵၼ် ၵႂႃႇလူလွမ်တူၺ်းထိုင် လွင်ႈယူႇလီၵိၼ်ဝၢၼ်ႈ ၵူၼ်းပၢႆႈၽေးၼၼ်ႉ လႆႈထုၵ်ႇသိုၵ်းမၢၼ်ႈ ပေႃႉႁႅမ်ထိပ်ႇတူၵ်းၼမ်ႉ ၵႂႃႇၼႆယဝ်ႉ။
More Articles...
- သိုၵ်းမၢၼ်ႈ ယိုဝ်းၵွင်ႈၵၢင်ႇမၢၵ်ႇလူင် သႂ်ႇၵူၼ်းမိူင်းသေ တီၺွပ်းၵၢင်ႉဝၢၼ်ႈတူင်ႈ ဢိူင်ႇမိူင်းပူးလူင်ၵႂႃႇ
- သိုၵ်းမၢၼ်ႈၼမ်ႉၸၢင် ဢထမ်ႇမတဵၵ်းတဵင်ၸႂ်ႉ လုင်းႁဵင်ဢိူင်ႇ လူင်းလၢႆးမိုဝ်းၵမ်ႉထႅမ်လွင်ႈႁၼ်လီ
- သိုၵ်းမၢၼ်ႈမိူင်းသၢတ်ႇ ဝႃႈဢမ်ႇလိူဝ်လႆႈ ၶေႃႈၸီႉသင်ႇပႃႈၼိူဝ်ၼႆသေ ၶဝ်ႈသွၵ်ႈတဝ်ၵဝ်းယႃႉ ၶူဝ်းႁိူၼ်း ၵူၼ်းမိူင်းယဝ်ႉ ဢဝ်လၢႆၶူဝ်းႁိူၼ်းၵႂႃႇ
- ပျီႇတုၸိတ်ႉၼႃးယႆး ယိုဝ်းၵွင်ႈလမ်းၸွမ်းလင်ၵူၼ်းမိူင်းသေ ဢဝ်ၵွင်ႈလွၵ်ႇငိူတ်ႈငႃသႂ်ႇၼႃႈ
- သိုၵ်းမၢၼ်ႈ 3-တပ်ႉၵွင် တီႇပႅတ်ႈသူၼ်ယႃႈ ၵူၼ်းမိူင်း 3-ၸႄႈဝဵင်း
- ပျီႇတုၸိတ်ႉ 758 ဢထမ်ႇမယွၼ်းသိုၵ်းမႂ်ႇ တီႈၵူၼ်းဝၢၼ်ႈ ၼႂ်းၸႄႈဝဵင်းလၢႆးၶႃႈ
- သိုၵ်းပလွင်ႈ TNLA ၺွပ်းတူဝ်ၵူၼ်းမိူင်းသႅၼ်ဝီသေ ပူၼ်ႉၵႂႃႇဢထမ်ႇမတီႉၺွပ်း ၵူၼ်းမိူင်းထုင်ႉၼမ်ႉပွင်ႈ-လႃႈသဵဝ်ႈထႅင်ႈ ၵူၼ်းဝၢၼ်ႈဢွၼ်ၵၼ်ပၢႆႈ
- သိုၵ်းမၢၼ်ႈ 278 ဢဝ်လၢႆၶူဝ်းႁိူၼ်း ၵူၼ်းမိူင်းပဵင်းသေ ႁၢင်ႈမၢၵ်ႇၸွမ်းဝၢၼ်ႈ ႁႂ်ႈၵူၼ်းမိူင်းၵူဝ်ႁေ
- မၢၵ်ႇ TNLA တႅၵ်ႇသႂ်ႇၵူၼ်းမိူင်းသွင်ၽူဝ်မေး တၢႆထင်တီႈ
- PNO တီႉၺွပ်းပေႃႉႁႅမ်ၵူၼ်းမိူင်း


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ပျီႇတုၸိတ်ႉ 758 ဢထမ်ႇမယွၼ်းသိုၵ်းမႂ်ႇ တီႈၵူၼ်းဝၢၼ်ႈ ၼႂ်းၸႄႈဝဵင်းလၢႆးၶႃႈ
- Details
- Created on 15 December 2017
- Written by တႆးလွတ်ႈလႅဝ်း
ၸုမ်းပျီႇတုၸိတ်ႉ 758 ၸႄႈဝဵင်းလၢႆးၶႃႈ ၽၢႆႇတႂ်ႈၵုမ်းၵမ် တပ်ႉသိုၵ်းမၢၼ်ႈ လႆႈဢွၵ်ႇလိၵ်ႈ ဢထမ်ႇမၸီႉသင်ႇထိုင် လုင်းၵၢင်ႉလုင်းႁဵင်ဢိူင်ႇ ဢၼ်မီးၼႂ်း ၸႄႈဝဵင်းလၢႆးၶႃႈ ဝႃႈႁႂ်ႈႁၢင်ႈႁႅၼ်းၵူၼ်း တႃႇႁဵတ်းသိုၵ်းမႂ်ႇသူင်ႇပၼ် ၼိုင်ႈဢိူင်ႇလႂ် ၼိုင်ႈၵေႃႉ ပေႃးဢမ်ႇလႆႈၵူၼ်းတေဢဝ်ငိုၼ်း ၼႆယဝ်ႉ။
သိုၵ်းပလွင်ႈ TNLA ၺွပ်းတူဝ်ၵူၼ်းမိူင်းသႅၼ်ဝီသေ ပူၼ်ႉၵႂႃႇဢထမ်ႇမတီႉၺွပ်း ၵူၼ်းမိူင်းထုင်ႉၼမ်ႉပွင်ႈ-လႃႈသဵဝ်ႈထႅင်ႈ ၵူၼ်းဝၢၼ်ႈဢွၼ်ၵၼ်ပၢႆႈ
- Details
- Created on 13 December 2017
- Written by တႆးလွတ်ႈလႅဝ်း
ၸုမ်းသိုၵ်းပလွင်ႈ (TNLA) ႁႅင်း 150-ပၢႆ ပႃးၶိူင်ႈယိင်းၵွင်ႈၵၢင်ႇ ၸေးမိုဝ်း ၶဝ်ႈၵႂႃႇတီႈဝၢၼ်ႈလွႆၵၢင် ဢိူင်ႇဝၢၼ်ႈလႅင် ၸႄႈဝဵင်းသႅၼ်ဝီသေ တီႉၺွပ်းဢဝ်ၵူၼ်းဝၢၼ်ႈ 3-ၵေႃႉ သုပ်းၶူဝ်းသိုၵ်းပၼ်သေ လတ်းထိူၼ်ႇပူၼ်ႉၵႂႃႇ ဢထမ်ႇမ တဵၵ်းယွၼ်းၶဝ်ႈသၢၼ် ၵူၼ်းမိူင်းၼႂ်းဢိူင်ႇၼႃးၼၢင်း ထုင်ႉၼမ်ႉပွင်ႈ ၸႄႈဝဵင်းလႃႈသဵဝ်ႈသေ တီႉၺွပ်းပႃး ၵူၼ်းဝၢၼ်ႈ ၵႂႃႇထႅင်ႈလႄႈ ႁဵတ်းႁႂ်ႈၵူၼ်းမိူင်း တူၵ်းၸႂ်တိုၼ်ႇၵူဝ်သေ လႆႈဢွၼ်ၵၼ်ပၢႆႈ ၼႆယဝ်ႉ။
သိုၵ်းမၢၼ်ႈ 278 ဢဝ်လၢႆၶူဝ်းႁိူၼ်း ၵူၼ်းမိူင်းပဵင်းသေ ႁၢင်ႈမၢၵ်ႇၸွမ်းဝၢၼ်ႈ ႁႂ်ႈၵူၼ်းမိူင်းၵူဝ်ႁေ
- Details
- Created on 13 December 2017
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၵွင် ၶလရ-278 ငဝ်ႈတပ်ႉမိူင်းသၢတ်ႇ ႁႅင်း 40-ပၢႆ ၵႂႃႇၶျႃႉၼွၼ်း တီႈၼႂ်းဝၢၼ်ႈၼႃးၵွၵ်ႇ ဢိူင်ႇယၢင်းႁႆႈ ၸႄႈဝဵင်းမိူင်းပဵင်း ၸႄႈတွၼ်ႈမိူင်းသၢတ်ႇသေ ဢထမ်ႇမ ဢဝ်လၢႆၽိုၼ်း လႄႈ ၶူဝ်းႁိူၼ်းၵူၼ်းဝၢၼ်ႈ ပႃးႁိူၼ်းၵူၼ်းထဝ်ႈ တီႈတူင်ႉၼိုင်ၵႂႃႇမႃးယၢပ်ႇ ႁဵတ်းႁႂ်ႈၵူၼ်းမိူင်း ပွင်ႉၶၢင်း ဢမ်ႇၵႃး မီးလွင်ႈႁၢင်ႈမၢၵ်ႇပႃး ၸွမ်းဝၢၼ်ႈသူၼ်သေ ႁဵတ်းႁႂ်ႈၵူၼ်းမိူင်း ၵူဝ်ႁေ ၼႆယဝ်ႉ။
မၢၵ်ႇ TNLA တႅၵ်ႇသႂ်ႇၵူၼ်းမိူင်းသွင်ၽူဝ်မေး တၢႆထင်တီႈ
- Details
- Created on 12 December 2017
- Written by တႆးလွတ်ႈလႅဝ်း
ၵူၼ်းမိူင်းၸၢဝ်းပလွင်ႈ သွင်ၽူဝ်မေး တီႈယူႇဝၢၼ်ႈႁိၼ်ၽိူၵ်ႇ ဢိူင်ႇႁိၼ်ၽိူၵ်ႇ ၸႄႈဝဵင်းၼမ်ႉသၼ်ႇ မိူင်းတႆးပွတ်းႁွင်ႇ ၵႂႃႇႁဵတ်းၵၢၼ် ၼႂ်းသူၼ်ၼဵင်ႈသေ ၽႃႇၺႃးမၢၵ်ႇၸုမ်းသိုၵ်းပလွင်ႈ (TNLA) ဢၼ်ၵၢင်ႁၢင်ႈဝႆႉ လႆႈသဵင်ႈသၢႆၸႂ် လူႉတၢႆၵႂႃႇ တင်းသွင်ၵေႃႉ ၼႆယဝ်ႉ။
PNO တီႉၺွပ်းပေႃႉႁႅမ်ၵူၼ်းမိူင်း
- Details
- Created on 11 December 2017
- Written by တႆးလွတ်ႈလႅဝ်း
ၸုမ်းပျီႇတုၸိတ်ႉ ပဢူဝ်း (PNO) ၵၢဝ်ႇၼႄးဝႃႈ ၵူၼ်းမိူင်း ဝၢၼ်ႈသေႃႇတေႃး ဢိူင်ႇမိူင်းပဵင်း ၸႄႈဝဵင်းႁူဝ်ပူင်း ၸႄႈတွၼ်ႈတူၼ်ႈတီး ၵဵဝ်ႇၶွင်ႈယႃႈမဝ်းၵမ်ၼႆသေ တီႉၺွပ်းပေႃႉႁႅမ်ပၼ်ယဝ်ႉ ၸႂ်ႉႁႂ်ႈပေႃႈမႄႈဢဝ်ငိုၼ်း 100,000-ပျႃး ၵႂႃႇထုတ်ႇ။
More Articles...
- TNLA သူင်ႇလိၵ်ႈလွၵ်ႇငိူတ်ႈၸူး ၵူၼ်းမိူင်းၼွင်ၶဵဝ် ဝႃႈတေၵဵပ်းသိုၵ်းၼိုင်ႈဝၢၼ်ႈလႂ် 10-ၵေႃႉ
- ၸုမ်းသိုၵ်းပလွင်ႈ ပူၵ်းႁွင်ႉၵူၼ်းမိူင်းၵျွၵ်းမႄး ယၢမ်းၵၢင်ၶိုၼ်းတဵင်ႈ တဵၵ်းယွၼ်းငိုၼ်းသေ တဵင်ၵႂၢမ်းၼၵ်း ယႃႇႁႂ်ႈလၢတ်ႈၽႂ်
- TNLA လွၵ်ႇငိူတ်ႈပွင်ႉလႃႇ ၵၢင်ႉႁဵင် မိူင်းလူင် ၵဵဝ်ႇၵၢၼ်ဢွၵ်ႇၶၢဝ်ႇ တီႈတႆးလွတ်ႈလႅဝ်း
- TNLA ႁွင်ႉပၢင်ၵုမ်ထတ်းထၢမ် ၵူၼ်းမိူင်းယဵၼ်သေ လွၵ်ႇငိူတ်ႈၸီႉသင်ႇႁၢမ်ႈတၢပ်ႈႁၢဝ်ႈႁႅင်း
- ၵူၼ်းမိူင်းပဵင်း လႆႈၶၢႆႉပၢႆႈဢွၵ်ႇဝၢၼ်ႈသူၼ် ယွၼ်ႉသိုၵ်းမၢၼ်ႈ ႁေႃႈလိုပ်ႈႁၢဝ်ႈႁႅင်း
- ၸုမ်းၸဝ်ႈႁႆႈၸဝ်ႈၼႃး ဝဵင်းၼမ်ႉၶမ်း တေႁူမ်ႈၵၼ် ၶတ်းၸႂ်တေႃႇသူႈ တုၵ်းယွၼ်းၶိုၼ်းသုၼ်ႇလႆႈ ဢၼ်သုမ်းၵႂႃႇ
- သိုၵ်းမၢၼ်ႈ 5-တပ်ႉ ႁူမ်ႈတင်းပျီႇတုၸိတ်ႉ ဢဝ်ၵၢၼ်ပဵၼ်ၵၢၼ်တၢႆသၢႆၸႂ်ၵူၼ်း ၼပ်ႉႁူဝ်ပၢၵ်ႇ လွၵ်ႇငိူတ်ႈၵူၼ်းမိူင်း
- သိုၵ်းမၢၼ်ႈ 517 ၶျႃႉၼွၼ်းၸွမ်းဝတ်ႉသေ ဢထမ်ႇမတဵၵ်းဢဝ်ၶူဝ်းၶွင် ၵူၼ်းမိူင်းပိူင်ႇ
- သိုၵ်းမၢၼ်ႈၶျႃႉၼွၼ်းၸွမ်းဝတ်ႉယဝ်ႉ တဵၵ်းယွၼ်းၵိၼ်ၶဝ်ႈၽၵ်း ၵူၼ်းမိူင်းလွႆလႅမ်
- သိုၵ်းမၢၼ်ႈ 246 လၵ်ႉၵိၼ်ၵႆႇၵိၼ်ၽၵ်း လႄႈ ၶူဝ်းၶွင် ၵူၼ်းမိူင်းၵုၼ်ႁဵင် ထႅင်ႈႁႅင်းလိူဝ်ၵဝ်ႇ